
REKVIZICIJE ZVONA U PRVOM SVJETSKOM RATU 
NA PODRUČJU DUBROVAČKE BISKUPIJE 

DIVO SJEKAVICA 


SAŽETAK: Na temelju izvorne građe Arhiva Dubrovačke biskupije, Konzer¬ 
vatorskog arhiva u Splitu i Državnog arhivu u Dubrovniku te onodobne periodi¬ 
ke donesen je proces dviju rekvizicija zvona na području Dubrovačke biskupije, 
koje je u razdoblju Prvog svjetskog rata provodila Austro-Ugarska Monarhija. 

U raduje najznačajniji prostor posvećen zvonima salivenima u razdoblju sred¬ 
njeg i novog vijeka, za koja je tadašnja vlast odlučila da se neće oduzeti u ratne 
svrhe, tj. pretaliti za izradu topova i municije. 

Ključne riječi : Dubrovačka biskupija, Austro-Ugarska, zvona, rekvizicija, Prvi 
svjetski rat 

Keywords: Dubrovnik bishopric, Austro-Hungarian Monarchy, bells, requisition, 

Uvod 

Posljednje godine života Austro-Ugarske Monarhije nemirno su protekle u 
vihoru Prvog svjetskog rata. Teško ratno stanje osjetila je i Katolička crkva, 
tj. njene biskupije i nadbiskupije u Monarhiji. Posljedica tome su i dvije rekvizicije 
crkvenih zvona koje je u navedenom razdoblju izvršila dvojna Monarhija. 
Prinudno oduzimanje crkvenih zvona za ratne svrhe vršeno je zbog toga što 
je bronca, najprikladnija kovina za izradu topova, ujedno i materijal od kojega 
su izrađivana zvona. Ona je bila jedini nehrđajući metal koji se mogao koristiti 
za izradu topova. Bronca za izradu topova nije morala biti tako kvalitetna kao 

ona za izradu zvona- u njoj je moglo biti više raznih primjesa. 1 Člankom »Osvrt 
na rekviziciju zvona u Hrvatskoj« Viktor Hoffiler napomenuo je da se zvona 
sastoje “iz po prilici četiri petine bakra i jedne petine kositra.” 2 Lukša Beritić 
je dodatno pojasnio da se legura (bronca) za topove sastoji od cca. 90% bakra 
i 10% kositra, a ona pak za zvona, kako je već rečeno, od cca. 80% bakra i 20% 
kositra. 3 Navedene činjenice bile su dovoljan razlog da se u Austriji i Njemačkoj 
u godinama Prvog svjetskog rata u topovske cijevi pretali 80.000 zvona. 4 

U Maloj trilogiji Ivo Vojnović se osvrnuo na rekvizicije zvona u ratne svrhe, 
o čemu je rekao slijedeće: 

“(...) Svetogrgje bi tad ispunjeno. Sotona skinu s crkava 
zvona pa u zadnjem bijesu paklenog izazova oglušenoj 
Vječnoj Pravdi, baci ih u plamen i tako te vjesnike Božjeg 
Mira pretali u zjala smrti i rasula. (.. .)” 5 



Slika 1. Groblje zvona 1916. godine (preneseno iz: I. Bosilj, Zvona. Zagreb: Graphis, 2000: 8) 


1 Ivan Bosilj, Zvona. Zagreb: Graphis, 2000: 8. 

2 Viktor Hoffiler, »Osvrt na rekviziciju zvona u Hrvatskoj.« Sveta Cecilija 1 (1919): 7. Preuzeto 
s portala Stari hrvatski časopisi, Nacionalna i sveučilišna knjižnica u Zagrebu, 2009. 

3 Lukša Beritić, »Ivan Krstitelj de Tollis.« Prilozi povijesti umjetnosti u Dalmaciji 8 (1954): 49. 

4 1. Bosilj, Zvona : 8. 

Članovi konzervatorskih ureda nadzirali su rekviziciju crkvenih zvona na 
području Trojednice. Na području hrvatskih zemalja pod Krunom Svetog 
Stjepana postojalo je osam sabirališta u kojima su zvona ležala spremna da 
budu odvezena u tvornice, gdje ih je trebalo pretaliti u topove. Nadzor nad 
ovim sabiralištima vodili su Viktor Hoffiler i Vladimir Tkalčić. Oni su pregledali 
oko 3.000 zvona koje je dalo skinuti Vojno zapovjedništvo u Zagrebu. Zvona 
koja su bila rekvirirana na području Dalmacije sabirana su u Splitu, Šibeniku, 
Slavonskom Brodu, Dubrovniku, Gružu, Grudi, Metkoviću, Zelenici i Zadru. 
Nadzor nad sabiralištima u Splitu, Šibeniku, Kninu i Slavonskom Brodu vodio 
je Frane Bulić. Pregled zvona u Zadru vršio je konzervator Josip Bersa, dok je 
ostala sabirališta dalmatinskih zvona nadzirao Božo Cvjetković. Prema Buliću, 
Vojno zapovjedništvo iz Mostara uzelo je 1.500 zvona iz Dalmacije. 5 6 Rekvirirana 
zvona polazila su u Beč s riječkog, karlovačkog i zagrebačkog kolodvora. U to 
vrijeme otpremljeno je 100 vagona zvona iz čitave Trojednice. Viktor Hoffiler 
vodio je nadzor nad otpremom zvona sa zagrebačkog Glavnog kolodvora i neka 
je uspio spasiti. 7 Isto je uspjelo muzealcu i konzervatoru Gjuru Szabu. On je 
sa zagrebačkog Zapadnog kolodvora kriomice odvukao zvona iz Dalmacije i 
sakrio ih u mrtvačnicu Vojne bolnice. 8 

Godina 1915. 

Dokumentacija o rekvizicijama zvona Dubrovačke biskupije pohranjena je 
u Arhivu Dubrovačke biskupije 9 i arhivu Konzervatorskog ureda u Splitu. List 
Dubrovačke biskupije i Prava Crvena Hrvatska, dubrovački listovi koji su 
izlazili u vrijeme Prvog svjetskog rata, 10 također svjedoče o prinudnom oduzimanju 
zvona Dubrovačke biskupije za ratne svrhe. 


5 Ivo Vojnović, Mala trilogija. Dubrovnik: Matica hrvatska Dubrovnik, 1999: 109. 

6 Kamilo Dočkal, Naša zvona i njihovi lijevaoci. Zagreb: Diecezanski muzej Zagrebačke nad¬ 
biskupije, 1942: 52-53. 

7 Snježana Pavičić, »Prilog poznavanju crkvenih zvona Hrvatske.« Peristil 41 (1998): 44. 

8 1. Bosilj, Zvona'. 9. 

9 Gradnje i popravci - crkve, župne kuće, nabave zvona (dalje: Gradnje i popravci), sig. 2, ser. 
3, pser. 5, kut. br. 1 (Arhiv Dubrovačke biskupije, dalje: ADB). 

10 Ivo Perić, »Dubrovačka periodika od 1848. do 1918. godine.« Anali Zavoda za povijesne 
znanosti IC JAZU u Dubrovniku 18 (1980): 366. 

Slika 2. Karta Dubrovačke biskupije (preneseno iz: Jakša Raguž, 
Ohrabri se narode moj. Dubrovnik: Dubrovačka biskupija; Zagreb: 
Hrvatski institut za povijest; Samobor: Meridijani, 2011: 8-9) 


U Arhivu Biskupije sačuvan je dopis Dalmatinskog namjesništva namijenjen 
Biskupskom ordinarijatu u Dubrovniku. Datiranje 31. svibnja 1915. godine. Najstariji 
je to dokument vezan uz ovu problematiku. Njime je Namjesništvo upozorilo 
Ordinarijat da ubrza akciju sabiranja kovina za ratne svrhe. Ujedno, namjesnik 
Attems obavijestio je Ordinarijat da u Biskupiji kod većeg broja crkava postoje 
zvona koja su bila suvišna u svakodnevnoj službi te bi se mogla besplatno ustupiti 
vojnoj upravi. Ujedno napominje da se i kod popisa, koji bi se trebao obaviti u roku 
od osam dana, pripazi na smjernice Ministarstva za bogoštovlje i nastavu koje je 
upozoravalo da se od taljenja sačuvaju zvona povijesne i umjetničke vrijednosti. 11 

Popisivanje zvona u crkvama Dubrovačke biskupije nije izvršeno u vremenskom 
roku koji su željele austrijske vlasti. Jasno je to iz dopisa koje je Dalmatinsko 
namjesništvo poslalo Biskupskom ordinarijatu u Dubrovniku 17. lipnja 1915. 
U njemu se navodi da “Ordinarijat izvoli prijatnom pospješnošću” odgovoriti 
na već spomenuti dopis od 31. svibnja iste godine. 12 Dubrovački biskupski 


11 Gradnje i popravci, kut. br. 1, br. 360, 31. 5. 1915. 

12 Gradnje i popravci, kut. br. 1, br. 389, 17. 6. 1915. 

ordinarijat Namjesništvu je odgovorio sedam dana nakon drugog dopisa. Netom 
nakon primitka dopisa pojedine su župe obaviještene da trebaju dostaviti traženi 
popis zvona, ali da to još niti jedna nije učinila. Iz Biskupskog ordinarijata 
pretpostavljaju, što su i naveli u dopisu, da se po župama Dubrovačke biskupije 
neće naći mnogo suvišnih zvona koja bi bila darovana u ratne svrhe. 13 Na adresu 
Ordinarijata ubrzo su počeli stizali dopisi iz stonskog, pelješkog, korčulanskog 
i dubrovačkog dekanata. 

Iz stonskog dekanata obavijestili su Ordinarijat da u tamošnjem dekanatu 
postoji jedno zvono, i to na samostanu Sv. Nikole u Stonu, koje su tamošnji fra¬ 
njevci voljni besplatno ustupiti vojnoj upravi. 14 

Od crkovinarstava pelješkog dekanata, tri su bila spremna ustupiti po jedno 
zvono. Bili su to Trpanj, Vrućica i Orebić. 15 

Korčulanski dekanat javio je Ordinarijatu da u gradu nema raspoloživih 
zvona za ratne svrhe. No, napominje se da je primljeno izvješće s Lastova, 
najudaljenijeg otoka koji pripada Dubrovačkoj biskupiji. 16 Priloženo je izvješću 
korčulanskog dekanata i u njemu stoji da je tamošnji župnik, Baro Antica- 
Macan, izvijestio korčulanski dekanat da tamošnje crkovinarstvo ima četiri 
oštećena zvona koja stavlja na raspolaganje ratnoj upravi. 17 

Dubrovački dekanat Ordinarijatu je poslao opsežno izvješće o prikupljanju 
zvona za vojnu upravu. U njemu se navodi da su na poslane kolorednice sva 
crkovinarstva odgovorila da “nemadu raspoloživih zvona za moć dati ratnoj 
upravi.” 18 Niko Zlovečera obavijestio je dubrovački dekanat da u Gružu nema 
suvišnih zvona koja se mogu poslati vojnoj upravi na taljenje i napomenuo je 
da crkva Sv. Mihajla u Lapadu posjeduje tri zvona. Veliko zvono ima povijesnu 
vrijednost pošto je saliveno po svoj prilici u Dubrovniku i to šest godine nakon 
Velike trešnje. Za treće zvono navodi daje izliveno 1784. godine. Zlovečera 
pretpostavlja da bi se vojnoj upravi mogla ustupiti zvona Sv. Mihajla, no samo 
“ako bi bila sila.” 19 O sudbini lapadskih zvona nije odlučivao župnik u Gružu, 
jer su ona bila u vlasništvu bratstva Sv. Mihajla. 20 Treba napomenuti da se 

Gradnje i popravci , kut. br. 1, br. 389, 23. 6. 1915. 
Gradnje i popravci , kut. br. 1, br. 431, 3. 7. 1915. 
Gradnje i popravci , kut. br. 1, br. 401, 14. 7. 1915. 
Gradnje i popravci , kut. br. 1, br. 510, 19. 7. 1915. 
Gradnje i popravci , kut. br. 1, br. 90, 12. 7. 1915. 
Gradnje i popravci , kut. br. 1, br. 23, 12. 7. 1915. 
Gradnje i popravci , kut br: 1, br. 235, 29. 6. 1915. 
Gradnje i popravci , kut br: 1, br. 23, 12. 7. 1915. 




546 


Anali Dubrovnik 51/2 (2013) 


crkva Sv. Mihajla tada nalazila pod Gruškom župom, koja je obuhvaćala područja 
zapadno od Grada, tj. poluotok Lapad i područje od Kantafiga do Pila. 21 Godine 
1968. tadašnji dubrovački biskup, Severin Pernek, donio je Dekret o diobi Župe 
Sv. Mihajla Gruž - Lapad i o osnivanju nove gruške župe Sv. Križa. 22 Nakon 
pogleda 53 godine unaprijed, valja napomenuti daje dekanatski ured u svom 
dopisu od 12. lipnja 1915. godine izvijestio Ordinarijat da neka crkovinarstva, 
mahom iz zapadnog dijela dekanata, “nijesu do sad ništa odgovorili” na poslanu 
im kolorednicu. 23 Nakon prvih dopisa dekanata, 10. srpnja 1915. godine Ordinarijat 
je dopisom javio Namjesništvu da su po dva zvona dragovoljno ustupili crkva 
Sv. Vlaha u Dubrovniku i kapucini u Lapadu, a po jedno dominikanci u Dubrovniku 
i franjevci u Stonu. 24 Deset dana kasnije Biskupski ordinarijat poslao je 
Namjesništvu u Drnišu dopis, u kojem ga obavještava da su tri crkovinarstva 
pelješkog dekanata spremna pridonijeti vojnoj upravi s po jednim zvonom. 25 
Viče Vodopić, župnik župe Mrcine koja se od 1959. godine zove župa Dubravka, 26 
izvijestio je Ordinarijat da u ovoj župi postoji zvono koje je moguće ustupiti u 
ratne svrhe. Na župnikov poticaj, bratstvo ove župe sa sjeveroistoka Konavala 
bilo je spremno ustupiti za ratne svrhe zvono iz kapele Male Gospe u Dunavama. 27 
Vijest župnika Vodopića Ordinarijat je dopisom proslijedio Namjesništvu u 
Drnišu. 28 

Dana 7. kolovoza 1915. godine Biskupski ordinarijat u Dubrovniku zaprimio 
je dopis i najistočnijeg, konavoskog dekanata. U njemu stoji da u konavoskom 
dekanatu postoje tri crkvena zvona koja bi se mogla besplatno ustupiti vojnoj 
upravi za ratne svrhe. Bila su to zvona iz župnih crkava u Pridvorju i Pločicama, 
te crkve Sv. Križa u Đurinićima. U dopisuje napomenuto da bi o ustupanju 
zvona iz Pločica naknadno trebalo “odlučiti radi njegove velike umjetničko- 
historijske vrijednosti, jer je jedno od najstarijih u povijesti zvona.” 29 Pet godina 
ranije, kotarsko poglavarstvo u Dubrovniku na dopis Kontrolne komisije za 
umjetničko-historičke spomenike pregledalo je zvono iz Pločica upravo zato 
što mu je lokalno stanovništvo pridavalo veliku povijesnu važnost. Dvočlana 


21 Ivan Šimić, Šematizam dubrovačke biskupije. Dubrovnik: Dubrovačka biskupija, 2011: 54. 

22 Spisi Ordinarijata, sig. 2, ser. 21, kut. br. 1, br. 357/68, 15. 3. 1968 (ADB). 

23 Gradnje i popravci, kut. br. 1, br. 23, 12. 7. 1915. 

24 Gradnje i popravci, kut. br. 1, br. 389/1, 10. 7. 1915. 

25 Gradnje i popravci, kut. br. 1, br. 389/2, 20. 7. 1915. 

26 1. Šimić, Šematizam dubrovačke biskupije: 129. 

27 Gradnje i popravci, kut. br. 1, br. 482, 23. 7. 1915. 

28 Gradnje i popravci, kut. br. 1, br. 389/3, 5. 8. 1915. 

29 Gradnje i popravci, kut. br. 1, br. 516, 7. 8. 1915. 

komisija, koju su činili profesor dr. Max Dvorak i dr. Svoboda, zaključila je 
daje ovo zvono iz 16. ili 17. stoljeća i nije toliko vrijedno koliko mu se pripisuje. 30 
Na kraju, prije spomenutog dopisa se napominje daje Vitaljina već 1914. godine, 
kada se skupljao metal za rat, ustupila zvono sa svoje matice. 31 Dva dana nakon 
primitka dopisa konavoskog dekanata, Ordinarijat je javio Namjesništvu koja 
zvona konavoskog dekanata mogu biti besplatno ustupljena ratnoj upravi. 
Također, u dopisu se navodi da se na Lastovu nalaze četiri zvona koja su 
ustupljena ratnoj upravi. 32 

Korespondencija između Namjesništva i Ordinarijata nastavljena je 15. listopada 
1915. godine. Tada je namjesnik Attems iz Knina uputio dopis Biskupskom 
ordinarijatu u Dubrovniku, u kojemu stoji daje akcija besplatnog ustupanja 
suvišnih crkvenih zvona vojnoj upravi postigla dovoljan uspjeh, ali će se ipak, 
zbog izvanredne i hitne potrebe vojne uprave, skinuti sa zvonika crkava i 
pretaliti u topove sva zvona osim onih koja su prijeko potrebna za interese 
bogoštovlja i onih koja imaju spomeničku vrijednost. Nadalje, Attems navodi 
da će sve troškove skidanja i prijevoza zvona vojna uprava preuzeti na sebe. 
Da spriječi daljnje žrtvovanje građanstva, Attems je najavio da će vojna uprava 
isplaćivati naknadu za oduzeta zvona, i to prema načelu koje se još mora 
utvrditi, no pretpostavlja da će se novac isplaćivati prema težini. Ovim dopisom 
Ordinarijat je obaviješten da pozove sve župe u Biskupiji da upotrebom obrasca 
I (Prilog 1), koji se nalazio u privitku dopisa, daju detaljne podatke o zvonima 
u svakoj pojedinoj župi. Na temelju prikupljenih podataka Ordinarijat bi trebao 
sastaviti popis zvona za čitavu Biskupiju. U obrazac II (Prilog 2), kojim će se 
služiti Ordinarijat, treba uvrstiti i zvona koja ne bi bila rekvirirana. Na kraju 
dopisa je navedeno daje Ordinarijat dužan u roku od 10 dana prikupiti podatke 
koje je od njega zatražilo Namjesništvo. 33 Idući dopis Namjesništvo iz Drniša 
uputilo je Ordinarijatu 23. listopada 1915. U njemu stoji da se patriotskim 
sabiranjem ratnih kovina prikupljaju svi bakreni predmeti, a osobito crkvena 
zvona, i to uz plaćanje naknade. Cijena je određena cjenikom rekviriranja. 
Prema cjeniku, kilogram čistog bakra plaćao bi se od 2,35 do 2,55 kruna. 
Namjesništvo napominje da se potencijalni prodavatelji trebaju javiti s pismenim 
ponudama u kojima je točno naznačen broj predmeta i njihova težina. Bakreni 
predmeti skladištili bi se u Beču, gdje bi bila ustanovljena količina čistog bakra 


30 Gradnje i popravci, kut. br. 1, br. 20894, 14. 10. 1910. 

31 Gradnje i popravci, kut. br. 1, br. 516, 7. 8. 1915. 

32 Gradnje i popravci, kut. br. 1, br. 389/4, 9. 8. 1915. 

33 Gradnje i popravci, kut. br. 1, br. 838, 15. 10. 1915. 

te bi se tada formirala cijena svakog pojedinog predmeta. 34 Idućeg dana Biskupski 
ordinarijat primio je još jedan dopis Dalmatinskog namjesništva iz Drniša. U 
njemu se Ordinarijat upozorava na naputak Ministarstva za bogoštovlje i nastavu. 
Naime, prethodni je dopis bio upozorenje da se od sabiranja izuzmu zvona “od 
kakve umjetničke ili arheološke vrijednosti.” Takva zvona bi trebala biti pregledana 
“od za to pozvanih stručnih organa (zemaljskih konzervatora dotično i onih 
organa centralne komisije za sačuvanje spomenika).” Namjesništvo je mišljenja 
daje Split najprikladnije mjesto za sabiranje zvona Dubrovačke biskupije. 
Nadalje, napomenuto je i da Ministarstvo rata neće skidati zvona za koja bi 
troškovi skidanja prelazili vrijednost same kovine koja se može iskoristiti za 
ratne svrhe. Namjesništvo je dopisom podsjetilo i na već obznanjenu odluku i 
napominje da “iako je namjera patriotskog sabiranja ratnih kovina samo sabiranje 
darova, ipak je isto u stanju nabaviti kovine. S toga bi c. i k. ministarstvo rata 
‘patriotsko sabiranje kovina’ moglo plaćati prema cjeniku rekvirirane kovine 
proste od drugih smjesa u onim slučajevima u kojima bi se zahtijevala naknada.” 35 

Ovaj dopis namjesnika Attemsa prenio je i List Dubrovačke biskupije u 
rubrici Službeni dio u predzadnjem, 11. broju 1915. godine. 36 Dopisom iz Drniša 
od 26. studenog Namjesništvo je obavijestilo Ordinarijat da “u najkraćem roku 
postigne tačan pregled vrhu raspoloživih zvona.” Iz Namjesništva navode da 
je Ministarstvo za bogoštovlje i nastavu naložilo da im se popisi crkvenih zvona 
podastru do kraja tekućeg mjeseca. Na kraju dopisa, Namjesništvo ponavlja 
upozorenje Ordinarijatu da u pregledu zvona u Biskupiji posebno upozori na 
zvona koja neće biti predmetom rekvizicije, tj. ona koja su važna za bogoslužje 
“kao i sa gledišta sačuvanja spomenika.” 37 

Idući dopis Namjesništva Ordinarijat je primio dan prije Sv. Nikole 1915. 
godine. Njime je obaviješten da se u Splitu primaju i dalje otpremaju svojevoljno 
ustupljena crkvena zvona i ujedno se moli “zapospješno odašiljanje spomenutih 
zvona c. k. poglavarstvu u Split.” 38 Dan prije ovog dopisa, na adresu Ordinarijata 
stigao je dopis Đura Krečka, župnika u Malom Stonu. U njemu župnik obavještava 
daje predao popis zvona svoje župe. Ujedno moli da se prilikom eventualne 
isplate uzme u obzir njeno siromašno stanje. 39 Isti dan Ordinarijat je primio 


34 Gradnje i popravci, kut. br. 1, br. 758, 23. 10. 1915. 

35 Gradnje i popravci, kut. br. 1, br. 769, 24. 10. 1915. 

36 List Dubrovačke biskupije 11 (1915): 130. 

37 Gradnje i popravci, kut. br 1, br 855, 26. 11. 1915. 

38 Gradnje i popravci, kut. br. 1, br 892, 5. 12. 1915. 

39 Gradnje i popravci, kut. br 1, br 126, 4. 12. 1915. 

dopis crkovinarstva Luke Šipanske. U njemu župnik Andro Muratti navodi da se 
zvona sa zvonika župne crkve ne bi mogla skinuti bez građevinskih preinaka s 
kojima su povezani veliki troškovi te bi se zato trebalo obratiti Ministarstvu rata 
u “patriotskom sabiranju ratnih kovina” da ono na sebe preuzme te troškove, kao 
i troškove prijevoza zvona. 40 Prema raspoloživoj dokumentaciji koja se nalazi u 
Arhivu Dubrovačke biskupije, jasno je da su do kraja 1915. traženi popis zvona 
Ordinarijatu poslali župni uredi Mrcine, 41 Trpanj, 42 Ston, 43 Korčula, 44 Banići, 45 
Vrućica, 46 Mokošica 47 Cara, 48 Viganj, 49 Lumbarda, 50 Sv. Andrije u Pilama, 51 Cilipi 52 
i Smokvica. 53 Uprava dominikanskog samostana također je poslala traženi popis 
zvona 54 i prilog s opisom popisanih zvona. 55 Uz dostavljene popise zvona župnici 
su navodili i pojedine napomene vezane uz zvona u svojoj župi. Tako je mokošički 
župnik Pero Obuljen naveo da su četiri zvona na crkvi matici veoma harmonična, 
kao rijetko koja. Stoga bi, po njegovu mišljenju, ta zvona, izlivena u tvornici De 
Poli, trebalo osloboditi rekvizicije. 56 Iz korčulanskog župnog ureda Dubrovačkom 
ordinarijatu je poručeno da su sva zvona na matici i kapelama neophodna za 
obavljanje službe. Ujedno je spomenuto da u ovaj popis nisu uvrštena zvona 
korčulanskih dominikanaca i franjevaca, jer su njihovi redovnici morali samostalno 
poslati popis zvona. 57 Zadnji dopis u 1915. godini Namjesništvo je poslalo Ordinarijatu 
21. prosinca. U njemu obavještava Ordinarijat da vojna uprava za ratne svrhe 
svakako mora imati na raspolaganju najmanje 2/3 ukupne težine zvona u Biskupiji. 
Također, iz Namjesništva napominju da “cjelokupna težina zvona koja se imadu 
isključiti od rekvizicije za svrhe bogoslužja i sa gledišta sačuvanja spomenika 


40 Gradnje i popravci, kut. br. 1, br. 937, 4. 12. 1915. 

41 Gradnje i popravci, kut. br. 1, br. 932, 6. 12. 1915. 

42 Gradnje i popravci, kut. br. 1, br. 921, 10. 12. 1915. 

43 Gradnje i popravci, kut. br 1, br 894, 10. 12. 1915. 

44 Gradnje i popravci, kut. br 1, br 372/1, 10. 12. 1915 

45 Gradnje i popravci, kut. br 1, br 936, 27. 12. 1915. 

46 Gradnje i popravci, kut. br 1, br 935, 13. 12. 1915. 

47 Gradnje i popravci, kut. br 1, br 914, 15. 12. 1915. 

48 Gradnje i popravci, kut. br 1, br. 938, 15. 12. 1915. 

49 Gradnje i popravci, kut. br 1, br 949, 16. 12. 1915. 

50 Gradnje i popravci, kut. br 1, br. 377, 18. 12. 1915. 

51 Gradnje i popravci, kut. br 1, br 377, 20. 12. 1915. 

52 Gradnje i popravci, kut. br. 1, br 935, 21. 12. 1915. 

53 Gradnje i popravci, kut. br 1, br 219, 30. 12. 1915. 

54 Gradnje i popravci, kut. br 1, br. 898, 12. 12. 1915. 

55 Gradnje i popravci, kut. br 1, br 39, 12. 12. 1915. 

56 Gradnje i popravci, kut. br 1, br. 914, 15. 12. 1915. 

57 Gradnje i popravci, kut. br 1, br 372/1, 10. 12. 1915. 

neće nikako moći nadmašiti 1/3 težine svoga materijala.” U dopisuje Ordinarijatu 
naloženo da sazna težinu zvona, koja će se potom navesti u spomenutom obrascu. 
Njihovu težinu može se izračunati po promjeru. Može se navesti i približna težina 
zvona. Iz Namjesništva su poručili da vojna vlast mora biti točno obaviještena 
koja su zvona isključena od rekvizicije. Ordinarijatu je rečeno da u suradnji s 
upraviteljem pokrajinskog konzervatorskog ureda u Splitu iz rekvizicije isključi 
zvona koja imaju povijesnu i umjetničku vrijednost. Na kraju dopisa, Namjesništvo 
opet moli Ordinarijat da uloži sve sile da se ova akcija što skorije privede kraju. 58 


Godina 1916. 

“Presvijetli Ordinarijat u Dubrovniku” nastavio je i 1916. godine primati tražene 
popise zvona od župnih ureda diljem Biskupije. U siječnju 1916. popis zvona 
dostavili su župni uredi Rožat, 59 Ošlje, 60 Topolo 61 i Mlini. 62 Komunikacija vlasti 
i Dubrovačkog ordinarijata nastavila se brzojavom 25. siječnja 1916. Tim su 
telegramom iz Namjesništva kratko poručili Ordinarijatu da najdalje za tri dana 
pošalje elaborat popisivanja zvona. 63 Dana 29. siječnja 1916. iz Ordinarijata su 
poslana dva dopisa - jedan kotarskom poglavarstvu, a drugi Namjesništvu. Prvim 
dopisom Ordinarijat je zamolio kotarsko poglavarstvo da, zajedno sa crkovinarstvima 
koja su besplatno dala neka zvona, sudjeluje u njihovu preuzimanju te otpremanju 
u Split. Po dva zvona ratnoj su upravi besplatno dali kapucini u Lapadu te 
crkovinarstvo Sv. Vlaha u Gradu, a po jedno zvono besplatno su ustupili dubrovački 
dominikanci, stonski franjevci i crkovinarstva u Pridvorju i Pločicama. 64 Kao što 
je rečeno, iz Ordinarijata je istoga dana poslan dopis Namjesništvu. U njemu ga 
obavještava da će uskoro biti poslan popis zvona, ali neće biti cjelovit jer do kraja 
siječnja u Ordinarijat nisu stigla izvješća iz svih župa Dubrovačke biskupije. 
Ordinarijat je obećao da će Namjesništvu proslijediti ostala izvješća čim stignu 
na njegovu adresu. Ujedno Ordinarijat moli da se u zvona koja će biti oslobođena 
rekvizicije ubroje i ona na franjevačkoj i dominikanskoj crkvi u Dubrovniku, 
“koja su radi umjetničke i povijesne vrijednosti veoma znatna.” 65 

58 Gradnje i popravci, kut. br. 1, br. 939, 21. 12. 1915. 

59 Gradnje i popravci, kut. br. 1, br. 83, 20. 1. 1916. 

60 Gradnje i popravci, kut. br. 1, br. 10, 26. 1. 1916. 

61 Gradnje i popravci, kut. br. 1, br. 10, 26. 1. 1916. 

62 Gradnje i popravci, kut. br. 1, bez broja, 29. 1. 1916. 

63 Gradnje i popravci, kut. br. 1, bez broja, 25. 1. 1916. 

64 Gradnje i popravci, kut. br. 1, br. 51, 29. 1. 1916. 

65 Gradnje i popravci, kut. br. 1, br. 51, 29. 1. 1916. 



Đ. Sjekavica, Rekvizicije zvona u Prvom svjetskom ratu na području Dubrovačke biskupije 551 


Prema raspoloživoj dokumentaciji koja se nalazi u Arhivu Dubrovačke 
biskupije, tijekom veljače 1916. popis zvona Ordinarijatu su poslali župni uredi 
Zaton 66 i Trsteno. Župnik Trstenog, Danijel Lepeš, obavještava Ordinarijat o 
poslanom Iskazu zvona te ujedno moli da ga se savjetuje hoće li o rekviziciji 
zvona obavijestiti obitelji Bassegli-Gozze i Bizzaro, vlasnike kapela na području 
župe Sv. Vida. Naime, vlasteoska obitelj Bassegli-Gozze bila je vlasnik kapele 
Sv. Jeronima i na njoj se nalazilo jedno zvono. Također, zvono se nalazilo na 
kapeli Sv. Ane u Brsečinama koja je pripadala plemićkoj obitelji Bizzaro. 

Župnik Lepeš spominje još jedno zvono na kapeli u privatnom vlasništvu. 
Bilo je to zvono na kapeli Sv. Mihajla koja je bila u vlasništvu Zbora Popovskog 
u Dubrovniku, svećeničke bratovštine. 67 Namjesništvo se obratilo Ordinarijatu 
i “brzojavkom” 6. veljače 1916. U brzojavu se traži da Ordinarijat bez daljnjeg 
oklijevanja pošalje “listinu zvona i pojedine iskaze.” Na primljeni telegram u 
Ordinarijatu je zabilježeno daje popis zvona otpremljen odmah sljedeći dan. 68 



Slika 3. Grb obitelji Bizzaro ( Memoriae , sv. 149, 
Zbirka grbova heraldičara i crtača Pasarića , DAD-62) 


66 Gradnje i popravci, kut. br. 1, br. 18, 7. 2. 1916. 

67 Gradnje i popravci, kut. br. 1, br. 16, 21. 2. 1916. 

68 Gradnje i popravci, kut. br. 1, bez broja, 6. 2. 1916. 

Komunikacija Namjesništva i dubrovačkog ordinarijata nastavljena je 18. veljače 
1916. godine. Tada je Ordinarijat obaviješten daje izračunata težina zvona, a 
“iskaze”, tj. popise zvona, pregledao je pokrajinski konzervator. Stoga Namjesništvo 
moli Dubrovački ordinarijat da pošalje konačni popis zvona prema obrascu II, 
kako je već rečeno u dopisu od 15. listopada 1915. Naposljetku, Namjesništvo je 
nastojalo požuriti Dubrovački ordinarijat, obavijestivši ga da su “svi ostali 
ordinarijati već konačno udovoljili u predmetu.” 69 Na ovaj dopis Namjesništva, 
Ordinarijat je odgovorio dopisom od 23. veljače 1916. U njemu je Ordinarijat 
podsjetio daje poslao “sumarni prijegled svijeh zvona dubrovačke biskupije” 29. 
siječnja 1916. Nadalje, u dopisu Ordinarijat moli Namjesništvo da razjasni je li 
potrebno za svaku župu sastaviti popis po obrascu II. Ako treba sastaviti pojedinačni 
popis zvona po obrascu II, Ordinarijat moli Namjesništvo da “blagoizvoli poslati 
potrebne tiskanice”, jer je na adresu Ordinarijata stigao samo jedan primjerak 
obrasca II. 70 Kako je iz dokumentacije vidljivo, župni su uredi popisivali zvona 
prema obrascu I. Na kraju dopisa, iz Ordinarijata su obavijestili Namjesništvo 
da u svakoj crkvi treba ostaviti po jedno zvono za potrebe bogoslužja. 71 Dana 
26. veljače Ordinarijat je primio brzojav Namjesništva, kojim se obavještava da 
se što prije i bez oklijevanja pošalje popis zvona i brzojavi kada je otpremljen. 72 

Na upozorenje Namjesništva od 18. veljače i telegram od 26. veljače reagirao 
je Biskupski ordinarijat, koji je 1. ožujka poslao dopis na adrese 15 župnih 
ureda s naredbom da odmah dostave traženi popis zvona. 73 Nedugo potom, u 
Ordinarijat su stigli dopisi iz osam župnih ureda koji obavještavaju da su poslali 
traženi popis zvona. Tijekom ožujka popise su poslali župni uredi Stravča, 74 
Gruda, 75 Cavtat, 76 Orebić, 77 Trstenik, 78 Pridvorje, 79 Blato 80 i Viganj. 81 

Telegram Namjesništva poslan Ordinarijatu početkom ožujka 1916. godine 
svjedoči da tada još nisu bili ispunjeni zahtjevi Namjesništva. Iz sadržaja 


69 Gradnje i popravci, kut. br. 1, br. 126, 18. 2. 1916. 

70 Gradnje i popravci, kut. br. 1, br. 126, 23. 2. 1916. 

71 Gradnje i popravci, kut. br. 1, br. 126, 23. 2. 1916. 

72 Gradnje i popravci, kut. br. 1, bez broja, 26. 2. 1916. 

73 Gradnje i popravci, kut. br. 1, br. 138, 1. 3. 1916. 

74 Gradnje i popravci, kut. br. 1, br. 63, 4. 3. 1916. 

75 Gradnje i popravci, kut. br. 1, br. 59, 5. 3. 1916. 

76 Gradnje i popravci, kut. br. 1, br. 3, 5. 3. 1916. 

77 Gradnje i popravci, kut. br. 1, br. 63, 6. 3. 1916. 

78 Gradnje i popravci, kut. br. 1, br. 165, 7. 3. 1916. 

79 Gradnje i popravci, kut. br. 1, br. 30, 7. 3. 1916. 

80 Gradnje i popravci, kut. br. 1, br. 82, 8. 3. 1916. 

81 Gradnje i popravci, kut. br. 1, br. 225, 20. 3. 1916. 

“brzojavke” jasno je da su 23. veljače stigli naknadni popisi zvona pojedinih 
župa i popis po dekanatima, koji je pridružen dopisu Ordinarijata od 29. siječnja 
1915. No, problem je nastao, vele u Namjesništvu, što popisi zvona pojedinih 
župa nisu odgovarali obrascu II, koji je Ordinarijat ispunio i poslao Namjesništvu. 
Na kraju “brzojavke” Namjesništvo poručuje Ordinarijatu neka naknadno 
pošalje tražene popise zvona pojedinih župa Dubrovačke biskupije. 82 Na telegram 
Namjesništva Ordinarijat je odgovorio dopisom od 6. ožujka 1916. u kojemu 
se kaže da “neke župe nijesu još poslale zahtijevane iskaze i ako su bile opomenute, 
a do sada nijesu još opravdale svoje zakašnjenje.” 83 Komunikacija između 
Dubrovačkog ordinarijata i Dalmatinskog namjesništva nastavila se 15. ožujka. 
Tada je Ordinarijat obavijestio Namjesništvo daje poslao “popis zvona od 
zaostalih crkovinarstava.” 84 Dopis istog sadržaja Ordinarijat je uputio Namjesništvu 
20. ožujka. 85 No, iz oba dopisa nije poznato koji su župni uredi zakasnili s 
predajom popisa zvona. Poslije dva dana, Ordinarijat je poslao dopis Namjesništvu 
kojim ga obavještava daje poslao “danas prispjeli popis zvona od crkovinarstava 
u Veloj Luci.” 86 Zadnji dopis u ožujku Ordinarijat je poslao zadnjega dana u 
mjesecu. Njime je Namjesništvo obaviješteno daje Ordinarijat poslao “prispjele 
popise zvona od crkovinarstava u Vitaljini i u Vignju.” 87 

Sadržaj idućeg dopisa, koji je Namjesništvo poslalo Ordinarijatu 22. svibnja, 
sačuvan je u Arhivu Dubrovačke biskupije i u Konzervatorskom arhivu u 
Splitu, 88 a objavljenje u službenom listu Biskupije. Tako broj 6-7 Lista Dubrovačke 
biskupije za 1916. godinu donosi članak u kojemu stoji da su dotični “izvigjaji” 
skoro privedeni kraju te se na temelju “uregjenih” popisa zvona, obrazac II, u 
najkraćem roku može započeti sa preuzimanjem crkvenih zvona. Nadalje, 
namjesnik Attems je pohvalio crkvene vlasti koje su “uopće shvatile veliku 
važnost ove akcije za najživotnije interese po državu u pogledu potrebe ratnih 
kovina za vojnu upravu.” Nakon namjesnikove pohvale, Ordinarijat je obaviješten 
na koji će se način prikupljati zvona za vojnu upravu. Prema tom planu, jedan 
primjerak uređenog popisa crkvenih zvona Ministarstvo za bogoštovlje i nastavu 
dostavit će Ministarstvu rata, a drugi Ordinarijatu u kojem se nalaze zvona 


82 Gradnje i popravci, kut. br. 1, bez broja, 4. 3. 1916. 

83 Gradnje i popravci, kut. br. 1, br. 142, 6. 3. 1916. 

84 Gradnje i popravci, kut. br. 1, br. 176, 15. 3. 1916. 

85 Gradnje i popravci, kut. br. 1, br. 189, 20. 3. 1916. 

86 Gradnje i popravci, kut. br. 1, br. 194, 22. 3. 1916. 

87 Gradnje i popravci, kut. br. 1, br. 225, 31 . 3. 1916. 

88 Razni spisi (Miscellanea), sig. 2, ser. 17, kut. br. 47, br. 375, 22. 5. 1916 ( ADB ); nesređeni 
dokumenti Konzervatorskog arhiva u Splitu (dalje u tekstu: KAS), br. 54, 22. 5. 1916. 

određena za predaju u ratne svrhe. Potom će Ministarstvo rata primljeni primjerak 
proslijediti nadležnom vojnom zapovjedništvu. Kad ga ono primi, odmah će 
se započeti s preuzimanjem zvona. Tada će zastupnik vojnog zapovjedništva 
primiti uputu da zvona treba preuzimati po uputama koje je ratno ministarstvo 
poslalo vojnom zapovjedništvu. Posebne su upute dane za zvona koja neće biti 
rekvirirana - to su zvona neophodna za bogoslužje i ona koja imaju povijesnu 
vrijednost. Na temelju ovih uputa zastupnik vojnog zapovjedništva treba se 
sporazumjeti sa župnikom u čijoj se župi skidaju zvona. Samom skidanju zvona 
sa zvonika mora prisustvovati poduzetnik kojemu je vojna uprava povjerila 
skidanje zvona. On je dužan da sve slučajne štete prouzrokovane skidanjem 
zvona ukloni u roku i na svoj trošak, koji će procijeniti vojno zapovjedništvo. 
Pri preuzimanju zvona treba točno utvrditi njihovu težinu, i to u prisustvu 
zastupnika vojnog zapovjedništva, poduzetnika i predstavnika crkve. Predaja, 
tj. preuzimanje zvona idu u zapisnik sastavljen u dva primjerka, koji potpisuju 
zastupnik vojnog zapovjedništva i župnik. Nadalje, obojica preuzimaju po 
primjerak zapisnika. Daljnji sadržaj dopisa otkriva da će se vojno zapovjedništvo 
pobrinuti za prijevoz zvona. Također, u mjestima koja imaju crkve raznih 
vjeroispovijesti, preuzimanje zvona izvršit će se u isto vrijeme. Svi troškovi 
koji budu nastali uslijed skidanja zvona snosit će poduzetnik, i to na teret vojne 
uprave. Ona jamči Ordinarijatu da će se popraviti eventualne građevinske štete 
koje nastanu skidanjem zvona. Takve štete je dužan ukloniti poduzetnik i dati 
jednogodišnju jamčevinu. S druge strane, župnik je dužan prijaviti sve nepravilnosti 
u građevinskim zahvatima, i to u roku od godinu dana, jer nakon tog roka 
poduzetnik više nije odgovoran za izvršene popravke. Svaka župa primit će 
naknadu u visini “od K 4 za kg” težine ustupljenih zvona. Attems je napomenuo 
da će iznos naknade “služiti isključivo za svojedobnu nabavu novih zvona.” 
Kako je već istaknuto, osim Ministarstva rata, jedan primjerak popisa zvona 
dobiti će i Ordinarijat. Namjesnik savjetuje Ordinarijatu da primljeni popis 
proslijedi pojedinim župnicima kako bi oni na licu mjesta vidjeli koja su se 
zvona trebala osloboditi rekvizicije. Nadalje, svi su župnici bili dužni vratiti 
obrazac I (slika 15), u kojemu su crvenom tintom naznačena zvona isključena 
iz rekvizicije. Svećenstvu je napomenuto da sva zvona koja ne budu označena 
kako je navedeno treba predati vojnoj upravi. Namjesnik je ovim dopisom 
upozorio i da primjerak zapisnika o predaji zvona treba pohraniti u arhiv župnog 
ureda. Naposljetku, dopisom je upozoreno da treba sačuvati natpise na zvonima. 
Zvona s natpisima treba fotografirati ili napraviti kalkografiju. Otisci natpisa 
uzimat će se sa zvona prije otpreme. Još nije određeno mjesto gdje će se uzimati 

otisci, nego će se naknadno izabrati. Za daljnje informacije oko uzimanja otisaka 
Dubrovački se ordinarijat treba dogovoriti s pokrajinskim konzervatorom u 
Splitu. 89 Zadnji dopis u svibnju Namjesništvo je poslalo zadnjega dana u mjesecu. 
U njemu Dalmatinsko namjesništvo obavještava Dubrovački ordinarijat da će 
“pitanje kalkografije i fotografije” zajednički riješiti “crkveni faktori i organi 
skrbi oko sačuvanja spomenika.” 90 

Sljedeći dopis Dubrovački biskupski ordinarijat nije primio od Namjesništva, 
već od Pokrajinskog konzervatorskog ureda za Dalmaciju. U njemu pokrajinski 
konzervator Frane Bulić obavještava daje pregledao zvona Dubrovačke biskupije 
koja bi trebalo predati u ratne svrhe. Bulić je u dopisu skrenuo pažnju na zvona 
koja bi trebala biti oslobođena od rekvizicije zbog svoje povijesno-umjetničke 
vrijednosti. Kako Bulić kaže, “Spljet ne će više biti mjesto sakupljanja gorirečenih 
zvona”, pa ih on kao pokrajinski konzervator neće moći osobno pregledati. 
Umjesto pregleda, otisci natpisa na zvonima bit će napravljeni na papiru. Da 
doskoče novonastaloj situaciji, Namjesništvo i Središnje povjerenstvo za spomenike 
donijeli su naputak kako izraditi otiske. Nadalje, Bulić moli Ordinarijat da 
naputak izvoli otisnuti u prvom idućem broju glasila Biskupije, a svim župnicima 
u Biskupiji preporuča da učine otiske na zvonima koja se moraju predati za 
ratne svrhe. Ujedno napominje da otiske natpisa zvona trebaju čuvati župnici 
u svojim župnim uredima ili Ordinarijat u dijecezanskoj zbirci. Ako to nije 
moguće, Bulić moli da se dostave na čuvanje u “Pokrajinski Konservatorijalni 
Ured” u Splitu. 91 Kako bilo, Bulić moli da mu se svakako pošalje po jedan 
primjerak otisaka za njegov ured u Splitu. U nastavku dopisa donio je sadržaj 
naputka za pravljenje otisaka na kamenu, plohorezbama, natpisa na kovinama, 
grbova i znakova na zvonima. 

Prema naputku, za pravljenje otisaka najbolje je upotrijebiti hrapavi papir, 
a u nemogućnosti nabave istog, moguće je koristiti papir za filtriranje ili stare 
časopise. Ako se natpis ili nekakav ukras nalazi na kamenu, zvonu ili drugom 
sličnom metalnom predmetu, prvo ga treba oprati ili očistiti krpom. Papir na 
kojemu će natpis biti otisnut treba izrezati tako da prekrije natpis i da sa svake 
strane ostane 2-3 cm preko ruba otiska. Tada se izrezani papir namoči u čistu 
vodu i položi na predmet s kojeg se želi uzeti otisak, ili se predmet na kojemu 
se nalazi natpis smoči vodom i na nj položi papir. Kada je to učinjeno na jedan 


89 List Dubrovačke biskupije 6-7 (1916): 100-101. 

90 Gradnje i popravci, kut. br. 1, br. 394, 31. 5. 1916; KAS, br. 54, 31. 5. 1916. 

91 Gradnje i popravci, kut. br. 1, br. 454, 4. 7. 1916; KAS, br 79/12, 3. 7. 1916. 

ili na drugi način, po mokrom papiru lagano se prelazi četkom dok se slova ili 
ornament jasno ne utisnu u papir. Tada se mokar papir ostavi na predmetu s 
kojega je uziman otisak, i to sve dok se potpuno ne osuši. Suhi otisak potom se 
digne i smota. 92 List Dubrovačke biskupije također je obavijestio o Bulićevu 
dopisu Ordinarijatu i prenio sadržaj naputka. 93 U istom broju glasilo Dubrovačke 
biskupije priopćilo je svim župama u Biskupiji da će uskoro uslijediti istodobno 
preuzimanje zvona koja su bila dobrovoljno ustupljena kao i onih koja će se 
preuzeti uz naknadu. U članku se ujedno poručuje župama, koje se nisu izjasnile 
žele li ostaviti koje od popisanih zvona za svrhe bogoslužja, da to odmah učine. 94 

Idući dopis vezan za ovu problematiku uputio je državno-redarstveni odsjek 
Dalmatinskog namjesništva Dubrovačkom ordinarijatu 10. srpnja 1916. godine. 
Dopisom je Ordinarijat obaviješten daje zapovjedništvo za zaštitu obale u 
Mostaru donijelo odluku kojom je uređeno zvonjenje crkvenih zvona u području 
njegove nadležnosti. Ovom uredbom zapovjedništvo u Mostaru reduciralo je 
upotrebu crkvenih zvona na neposrednom obalnom području i otocima. 95 Odluke 
državnog redarstvenog odsjeka prenijelo je glasilo Dubrovačke biskupije. 96 
Dopis sličnog sadržaja kotarsko poglavarstvo u Dubrovniku uputilo je Biskupskom 
ordinarijatu i 13. lipnja 1915. Njime je Ordinarijat obaviješten da “uključivo 
od Trstenoga do Cavtata ima obustaviti zvonjenje svih zvona bez iznimke.” 97 

Sljedeći dopis Dubrovački ordinarijat je primio 25. srpnja. U njemu se 
Dalmatinsko namjesništvo osvrnulo na već spomenuti dopis od 24. listopada 

1915, u kojemu je utvrđeno da će se zvona dobrovoljno ustupati “u ime dobrovoljnog 
patriotskog sabiranja kovina.” U međuvremenu je, podsjećaju iz Namjesništva, 
uslijedilo preuzimanje zvona uz naknadu, što je i rečeno dopisom od 22. svibnja 

1916. godine. Tu je objašnjeno da su vojna zapovjedništva dobila nalog da se 
istovremeno provede preuzimanje poklonjenih zvona i onih preuzetih uz naknadu, 
i to zato da se spriječe mogući nepotrebni troškovi skidanja i transporta zvona. 98 
Sadržaj ovog dopisa donio je i List Dubrovačke biskupije ." 


92 Gradnje i popravci, kut. br. 1, br. 454, 4. 7. 1916; KAS, br. 79, bez datuma. 

93 List Dubrovačke biskupije 8 (1916): 114. 

94 List Dubrovačke biskupije 8 (1916): 114-115. 

95 Gradnje i popravci, kut. br. 1, br. 464, 10. 7. 1916. 

96 List Dubrovačke biskupije 8 (1916): 114. 

97 Gradnje i popravci, kut. br 1, br 371, 13. 6. 1915. 

98 Gradnje i popravci, kut. br 1, br. 503, 25. 7. 1916. 

99 List Dubrovačke biskupije 8 (1916): 114-115. 

Dana 3. kolovoza Dalmatinsko namjesništvo u Zadru uputilo je dopis Dubrovačkom 
ordinarijatu s molbom da se u priloženom popisu zvona označe ona koja treba 
isključiti iz rekvizicije jer su potrebna za bogoštovlje. Naposljetku, iz Namjesništva 
mole Ordinarijat da odgovori što prije, “jer seje u nekim dijacezama već započelo 
sa preuzimanjem zvona.” 100 Iz Dubrovačkog su ordinarijata odgovorili daje poslan 
upit župnim uredima u Biskupiji da se očituju koja su zvona neophodna za obavljanje 
bogoslužja u pojedinim crkvama i kapelama. Nadalje, iz Ordinarijata su obećali 
da će Namjesništvu proslijediti izvješća župnih ureda. Na kraju dopisa, iz Ordinarijata 
upozoravaju Namjesništvo da popis zvona Dubrovačke biskupije nije potpun te da 
u njemu nedostaju podaci o zvonima koje su iz Ordinarijata poslali u ožujku 1916. 
godine. 101 Biskup Josip Marčelić poslao je 8. kolovoza dopis svim župnim uredima 
Biskupije s naredbom da “odmah jave koje od popisanih zvona hoće da se ostavi 
za bogoštovne potrebe.” 102 Prema građi sačuvanoj u Arhivu Dubrovačke biskupije, 
na dopis biskupa Marčelića prvi je odgovorio župni ured Mlini. U dopisu poslanom 
16. kolovoza upraviteljstvo mjesne župne crkve Sv. Ilara želi i moh da se u svrhu 
bogoslužja ostavi zvono na crkvi Sv. Ilara u Mlinima i na kapelama Velike Gospe 
u Platu i Sv. Stjepana u Kuparima. 103 Dva dana kasnije u Ordinarijat su poslali dopise 
župni uredi Orebić i Čilipi. Đuro Laneve, dušobrižnik u Orebiću, obavijestio je da 
je za potrebe bogoslužja nužno sačuvati sva zvona koja se nalaze na matičnoj crkvi. 104 
Don Jozo Prodan iz župnog ureda Čilipi obavijestio je “Presvijetli i Prepoštovani 
Biskupski Ordinarijat” da u svrhu bogoslužja treba osloboditi rekvizicije po jedno 
zvono sa svake kapele i najveće od tri koja se nalaze na crkvi Sv. Nikole. 105 Dva dana 
nakon što su se ova konavoska i pelješka župa izjasnile, Ordinarijat je primio dopis 
AndraMurattija, župnika Luke Sipanske. Ovaj otočki župnik prenio je Ordinarijatu 
da bi se trebala sačuvati sva zvona u njegovoj župi. 106 Prema dopisu poslanom 
Ordinarijatu 25. kolovoza 1916. godine, viganjski župnik Petar Bijelić se izjasnio da 
je za potrebe bogoslužja neophodno sačuvati dva zvona na crkvi Sv. Mihovila. 107 
Idućeg dana, 26. kolovoza 1916, iz župnog ureda Vrućica javljeno je Ordinarijatu 
daje neophodno sačuvati po jedno zvono na crkvama i kapelama ove župe. 108 Viče 


100 Gradnje i popravci, kut. br. 1, br. 522, 3. 8. 1916. 

101 Gradnje i popravci, kut. br. 1, br. 522, 10. 8. 1916. 

102 Gradnje i popravci, kut. br. 1, br. 522, 8. 8. 1916. 

103 Gradnje i popravci, kut. br. 1, br. 602, 16. 8. 1916. 

104 Gradnje i popravci, kut. br. 1, br. 232, 18. 8. 1916. 

105 Gradnje i popravci, kut. br. 1, br. 163, 18. 8. 1916. 

106 Gradnje i popravci, kut. br. 1, br. 7510, 20. 8. 1916. 

107 Gradnje i popravci, kut. br. 1, br. 11, 25. 8. 1916. 

108 Gradnje i popravci, kut. br. 1, br. 146, 26. 8. 1916. 

Vodopić, župnik župe Mrcine, istoga je dana dopisom javio Ordinarijatu daje za 
potrebe bogoslužja potrebno sačuvati veće zvono na crkvi Sv. Nikole i zvono na 
crkvi Male Gospe u Dunavama. 109 

Dana 5. rujna 1916. godine župnik župe Pločice Antun Bačić poslao je dopis 
Ordinarijatu kojim ga obavještava koja je zvona u župi neophodno osloboditi 
rekvizicije. On je proglasio neophodno potrebnim za bogoslužje dva zvona na 
crkvi Sv. Lazara kao i malo zvono koje se ne može upotrebljavati, ali ima “historičnu 
vrijednost.” 110 Osim ekspertize koju su za to zvono izvršili prof. dr. Max Dvorak 
i dr. Svoboda, njime se bavio i dubrovački svećenik Niko Štuk. On je 1908. 
godine u časopisu Bullettino di archeologia e storia Dalmata ovom konavoskom 
zvonu posvetio članak »Zvono iz XI. vijeka na Pločicama u Konavlima Kotara 
Dubrovačkoga«. Štuk kaže da se to zvono donedavno nalazilo između zvonika 
i župne kuće. O njemu se, kako kaže Štuk, “pronosio glas, daje veoma staro.” 
Na zvonu su u reljefu prikazani “Propelo”, Ivan Krstitelj i Gospa s Djetetom. Na 
zvonu se još nalazi godina MLXXXX. Stoga je Štuk zaključio da “zvono o kome 
je riječ, spada megju najstarija sačuva zvona do sad poznata.” * * 111 Štukovu teoriju 
ne podržava Cvito Fisković, koji je u članku »Nekoliko starih zvona dalmatinskih 
crkava« u časopisu A rt i musices upozorio da zvono na Pločicama u Konavlima 
nije iz 11. stoljeća, iako na njemu piše MLXXXX, nego je na njemu izostavljen 
rimski broj D, što bi značilo da je iz tisuću petsto devedesete godine. U prilog 
svojoj tezi Fisković navodi i renesansni oblik zvona. 112 

Župnik župe Sv. Vida u Trstenom, Danijel Lepeš, obavijestio je Ordinarijat 15. 
rujna 1916. godine koja zvona svakako treba isključiti iz rekvizicije. Po njemu, rekvizicije 
je trebalo spasiti zvono na crkvi Sv. Vida u Trstenom, jer je “udaranje ure velika korist 
i potreba, osobito na selu. U istom zvoniku potrebno je spasiti zvono od god. 1457. s 
grbom, koje je valjda najstarije u Dalmaciji.” Lepeš predlaže da se sačuva zvono na 
“kapeli Gospe na vodi, blizu glasovitih platana, budući je to kapela u kojoj se često 
misa govori, a zvono još služi za pozivanje djece u pučku školu.” Na kraju dopisa 
župnik Lepeš traži da se sačuvaju sva četiri zvona na crkvi Sv. Vida, a rekviriraju ona 
po kapelama, i to zato što za skidanje zvona s crkve Sv. Vida treba izvršiti građevinske 
preinake na zvoniku, a “što je skopčano s troškovima i poteškoćama.” 113 


109 Gradnje i popravci, kut. br. 1, br. 662, 26. 8. 1916. 

110 Gradnje i popravci, kut. br. 1, br. 216, 5. 9. 1916. 

111 Niko Štuk, »Zvono iz XI. vijeka na Pločicama u Konavlima Kotara Dubrovačkoga.« Bullettino 
di archeologia e storia Dalmata (1908): 166-168. 

112 Cvito Fisković, »Nekoliko starih zvona dalmatinskih crkava.« Arti musices 15 (1984): 129. 

113 Gradnje i popravci, kut. br. 1, br. 687, 15. 9. 1916. 

Slika 4. Zvono iz Pločica (preneseno iz: Niko Štule, 

»Zvono iz XI. vijeka na Pločicama u Konavlima Kotara Dubrovačkoga.« 
Bullettino di areheologia e storia Dalmata, 1908, tab. XXIII) 



Slika 5. Zvonik crkve Sv. Vida u Trstenom 
(Fototeka Konzervatorskog ureda u Splitu, inv. br. 133) 

Dva dana nakon Lepešova dopisa, u Ordinarijat je poslan dopis iz franjevačkog 
samostana na Badiji kod Korčule. U njemu Atanazije Veža obavještava Dubrovački 
ordinarijat daje primio njegovu molbu da se pošalje popis zvona te franjevačke 
crkve. Gvardijan je odmah ispunio molbu Ordinarijata, uz napomenu daje 
sličnu molbu već prije trebao primiti od svog starješine, Bonaventure Škunce, 
ali on odgovara na zahtjev Ordinarijata jer je “stvar prešna.” 114 

U listopadu 1916. godine Namjesništvo još uvijek nije imalo potpune podatke 
o zvonima Dubrovačke biskupije. Da je tome tako svjedoči dopis koji je Ordinarijat 
poslao Namjesništvu 1. listopada 1916. godine. U tom je dopisu Ordinarijat 
Namjesništvu priložio “popis od samostanskih zvona, koja se još imaju uvrstiti 
u listinu.” Među ostalima, na popisu su bila franjevačka zvona s Badije, ali i 
zvona triju župa Dubrovačkog primorja - Orašca, Slanog i Majkova. 115 To je 
ujedno i posljednji dokument iz 1916. godine o rekviziciji zvona sačuvan u 
Arhivu Dubrovačke biskupije. 


Godina 1917. 

Dubrovački biskup Josip Marčelić uputio je dopis “crkovinarstvima u Biskupiji” 
8. veljače 1917. godine. Njime se sve župe Dubrovačke biskupije obavještavaju 
daće 15. veljače 1917. “vojnička uprava pridignuti zvona za ratne svrhe.” Biskup 
Marčelić napominje da svaki župnik treba napraviti i sačuvati zapisnik o skidanju 
zvona, a naknadu od rekvizicije treba “tako uložiti da se u svoje vrijeme mogu 
opet nabaviti nova zvona.” 116 

Da proces rekvizicije nije tekao po planu može se zaključiti iz dopisa koji je 
Ordinarijat uputio “Pokrajinskom konzervatijalnom uredu za Dalmaciju.” Tim 
dopisom od 29. ožujka 1917. Ordinarijat napominje da “nijesu zvona još bila predignuta,” 
iako je preuzimanje zvona trebalo započeti, kako je već rečeno, 15. veljače 1917. 117 

Dva tjedna nakon ovog dopisa stanje je nepromijenjeno. O tome svjedoči 
dopis što gaje Biskupski ordinarijat poslao zapovjedništvu obalne obrane na 
Brgatu. U navedenom se dopisu kaže da “prekosutra već počimlje pridizanje 
crkvenih zvona u ovom kraju.” 118 Prema članku u Pravoj Crvenoj Hrvatskoj, 


114 Gradnje i popravci, kut. br. 1, br. 57, 17. 9. 1916. 

115 Gradnje i popravci, kut. br. 1, br. 522/1, 1. 10. 1916 

116 Gradnje i popravci, kut. br. 1, br. 99, 8. 2. 1917. 

117 Gradnje i popravci, kut. br. 1, br. 262, 29. 3. 1917. 

118 Gradnje i popravci, kut. br. 1, br. 296, 13. 4. 1917. 

sa “skidanjem odregjenih zvona u našem gradu” započelo se u zadnjem tjednu 
travnja 1917. godine. 119 Do kraja travnja 1917. Ordinarijat je uputio vojnoj vlasti 
još dva dopisa. Prvi, 20. travnja, upućen je Vojničkom obalnom zapovjedništvu 
na Brgatu, 120 a drugi, 26. travnja, Vojničkom obalnom zapovjedništvu u Mostaru. 121 
Uz oba dopisa priložene su molbenice sedam župa Dubrovačke biskupije, koje 
mole vojnu vlast da se u njihovim župama po mogućnosti ostavi po jedno zvono 
za bogoslužje. 122 Dopis istog sadržaja uputio je župni ured Vela Luka. Njime 
je velolučki župnik Antun Bačić zamolio Konzervatorski ured u Splitu da od 
rekvizicije sačuva zvono sa crkve matice koje je saliveno 1877. godine u tvornici 
Fratelli de Poli Fonditori in Vitorio Venezia ed Udine, kako stoji na zvonu. 123 

Tijekom provedbe rekvizicije zvona na području Dubrovačke biskupije 
naišlo se na “zvona historijske vrijednosti” koja nisu bila unesena u popise. O 
tome je Biskupski ordinarijat obavijestio “Pokrajinski konservatorijalni ured 
ured za Dalmaciju” u Splitu. Dopisom od 7. svibnja 1917. iz Ordinarijata su 
naveli pet takvih zvona. Dva zvona nalazila su se na crkvi Sv. Josipa u Dubrovniku. 
Na prvom zvonu stajalaje godina MCCCCXX, te natpis: PRIOM:GVENO:MA:PRF. 
Na istoj se crkvi nalazilo zvono na kojem je stajalo: A. S. MDXXXIIII. OPUS 
BAPTISTAE. Crkva Sv. Nikole u Dubrovniku imala je zvono od godine MDXX 
s natpisom OPUS BAPTISTE. U istoj crkvi nalazilo se zvono iz godine MDCXX 
s natpisom OPUS IOANNIS BAPTISTE ETIACOBUS DETONIS FRATRIS 
VENETUS. Zadnje zvono koje je spomenuto u ovom dopisu nalazilo se na crkvi 
Gospe od Danača. Na njemu je bila godina MDCXXXXII. Naposljetku, iz 
Ordinarijata mole Konzervatorski ured da se za ta zvona zauzme kod vojne vlasti 
u Mostaru, jer su već skinuta i čekaju da ih se ekspedira zajedno s ostalima. 124 
Dana 12. svibnja Frane Bulić, pokrajinski konzervator, odgovorio je “Prepoštovanom 
Biskupskom Ordinarijatu.” On opominje “gospodu župnike i upravitelje crkava 
da su s početka imali biti tačniji pri pregledanju zvona, penjati se po zvonicima 
i sve potanko bilježiti te izlučivati iz rekvizicije,” jer je pokrajinskom konzervatoru 
teže naknadno reagirati. Kao prilog dopisu, Bulić je naveo i dopis koji je poslao 
Vojničkom obalnom zapovjedništvu u Mostar s molbom da se izuzme pet prije 


119 Prava Crvena Hrvatska 628 (1917): 3. 

120 Gradnje i popravci, kut. br. 1, br. 322, 20. 4. 1917. 

121 Gradnje i popravci, kut. br. 1, br. 339, 26. 4. 1917. 

122 U oba dopisa priložene su molbenice crkovinarstva u Mandaljeni, Mlinima, Grudi, Luci 
Sipanskoj, Gružu, Babinom Polju i Stonu. 

123 KAS, br. 212, 12. 5. 1917. 

124 Gradnje i popravci, kut. br. 1, bez broja, 7. 5. 1917; KAS, br. 373, 7. 5. 1917. 

spomenutih zvona. 125 Pokrajinski konzervator uputio je dopis Dubrovačkom 
biskupskom ordinarijatu, kojim ga obavještava da se osobno zauzeo kod Vojnog 
zapovjedništva u Mostaru da se od ratne rekvizicije oslobodi pet prije spomenutih 
zvona kao i lopudsko zvono na crkvi Sv. Marije, dva zvona na crkvi Gospe od 
Šunja, jedno u župi Mrcine i zvono bratovštine mesara. Nadalje, Bulić napominje 
da “povratak ovih zvona dozvoljen je dakako uz uvijet, da dotična Crkovinarstva 
nadoknade Vojnoj Vlasti troškove skidanja i prijevoza jer u slučaju da se ovi 
troškovi ne povrate, zvona će biti otpremljena u Vojni Muzej (Heeresmuseum) 
u Beč.” 126 Na Bulićev dopis, iz Ordinarijata su odgovorili 16. kolovoza. Ordinarijat 
je dopisom upozorio da, iako nije naznačena starost prethodno spomenutih 
zvona, ona nisu ni trebala biti otpremljena u mjesto sabirališta dok se ne utvrdi 
njihova starost. Stoga iz Ordinarijata smatraju daje pravedno da Ordinarijat 
ne podmiri troškove prijevoza zvona koja je trebalo vratiti natrag zbog njihove 
povijesne vrijednosti. 127 Da ovo pitanje nije još bilo riješeno svjedoči Bulićev 
dopis od 29. ožujka 1918. godine koji je poslao crkovinarstvu Mrcine. U njemu 
se spomenuto crkovinarstvo upozorava neka izvoli platiti vojnoj vlasti za zvona 
skinuta s ove župne crkve. 128 

O još jednom propustu tijekom rekvizicije zvona pisala je Prava Crvena 
Hrvatska. Naime, taj list je u 654. broju od 27. listopada 1917, u članku »Starinska 
zvona«, svoje čitateljstvo obavijestio o zvonima iz 14. i 15. stoljeća koja su bila 
pronađena u Metkoviću, tj. na putu za taljenje u topove i municiju. Uredništvo 
lista pretpostavlja da potječu iz Dubrovačke biskupije. O svemu je obaviješten 
i “konservatorijalni ured u Spljetu”. 129 O slučaju se očitovao i Bulić, koji je 
dopisom obavijestio Dubrovački ordinarijat. U istom dopisu Bulić spominje i 
informacije koje je dobio od koločepskog župnika Viče Medinija. Naime, ovaj 
gaje obavijestio daje “u dubrovačkoj okolici, a biti će valjda i drugdje, već 
prilikom sabiranja metala bilo predano kao prosti malovrijedni materijal više 
zvona koja su nosila god. 1100 i nekoja iz XIV v.” Bulić napominje daje Medini 
ta zvona vidio “na parobrodu prilikom prijenosa ostalog sabranog metala.” 130 
Isti list je i 8. prosinca obavijestio o novim nepravilnostima u realizaciji rekvizicije. 
Člankom »O pljenjenju starinskih zvona sa glagolskom natpisima u Dalmaciji« 


125 Gradnje i popravci, kut. br. 1, br. 419, 12. 5. 1917. 

126 Miscellanea, sig. 2, ser. 17, kut. br. 47, br. 657, 13. 8. 1917. 

127 Miscellanea, sig. 2, ser. 17, kut. br. 47, br. 651, 16. 8. 1917. 

128 KAS, br. 38, 29. 3. 1918. 

129 Prava Crvena Hrvatska 654 (1917): 3. 

130 KAS, br. 86, 17. 7. 1917. 

uredništvo je upozorilo da se “plijene čak i zvona salivena prije otkrića Amerike.” 
Nadalje, u članku se kritizira što “vlasti nijesu mnogim crkvama ostavile ni 
jedno jedino zvono za bogoslužje i školu i što nijesu bila poštegjena zvona sa 
glagolskim natpisom.” 131 

Na adresu Vojnog obalnog zapovjedništva u Mostaru Ordinarijat je 18. 
svibnja poslao dopis kojim moli vojne vlasti da uvaži molbenice “crkovinarstva 
Pakljena i Velikog Stona te da im se ostave tražena zvona” u svrhe bogoslužja. 132 
Zvono iz Pakljene nalazilo se na kapeli Sv. Trojice i bilo je saliveno 1799, a 
zvono na samostanu Sv. Kuzme i Damjana, franjevki trećoretkinja, saliveno 
je 1554. godine. 133 

Još nije bila dovršena ni ova rekvizicija, kad je iz Državnog ureda za spomenike 
iz Beča stigla vijest da će se kroz najkraće vrijeme provesti druga, stroža 
rekvizicija zvona, u kojoj će biti isključena samo zvona koja “Pokrajinski 
Konservatorijalni Ured” označi kao vrijedna da se sačuvaju. Ova naredba izašla 
je u Listu Državnih zakona 22. svibnja 1917. godine. 134 Još 23. ožujka 1917. 
Frane Bulić je obavijestio dubrovačku crkvenu vlast da se “namjerava kroz 
najkraće vrijeme opet provesti rekvizicija zvona u ratne svrhe.” 135 Poslije šest 
dana Dubrovački je ordinarijat obavijestio Bulića da još nije provedena prva 
rekvizicija zvona, te su ovom prilikom iz Ordinarijata pitali hoće li se druga 
rekvizicija provoditi po popisima zvona koji su sastavljeni prilikom provođenja 
prve rekvizicije ili će biti potrebno učiniti novi popis zvona u Biskupiji. 136 

Kako je Bulić objasnio, rekvizicija se temeljila na zakonu o ratnim davanjima 
iz 1912. godine, po kojemu je sva zvona od bakra ili bakrene smjese, a čiji je 
promjer veći od 25 cm, trebalo predati za ratne svrhe. Osim zvona umjetničke 
vrijednosti, rekvizicije su bila oslobođena i zvona na željeznicama i parobrodima. 
Naknada za oduzeta zvona iznosila je četiri krune po kilogramu. Potrebe 
bogoslužja ovom naredbom nisu uvažene, ali je naknadno određeno da u svakoj 
crkvi treba ostati najmanje jedno zvono. S obzirom daje naredbom od 22. 
svibnja 1917. određeno da će se rekvizicije osloboditi zvona koja odredi “Pokrajinski 
Konzervatorijalni Ured”, Državni ured za spomenike u Beču donio je odredbe 
koja će zvona biti oslobođena rekvizicije. Prema odluci Ureda za spomenike 


131 Prava Crvena Hrvatska 660 (1917): 2. 

132 Gradnje i popravci, kut. br. 1, br. 361, 18. 5. 1917. 

133 Gradnje i popravci, kut. br. 1, br. 460, 8. 6. 1917. 

134 Frane Bulić, »Zvona u Dalmaciji i njihovi lijevaoci.« Sveta Cecilija 1 (1920): 6. 

135 Miscellanea, sig. 2, ser. 17, kut. br. 47, br. 262, 23. 3. 1917; KAS, br. 570, 23. 3. 1917. 

136 KAS, br. 262, 29. 3. 1917. 

u Beču, opravdano je osloboditi rekvizicije sva zvona lijevana prije 1600. godine. 
Zvona iz 17. i 18. stoljeća bit će oslobođena rekvizicije ako se ističu svojim 
figurativnim ili ornamentalnim ukrasima. Ako ima više sličnih ili jednakih 
zvona, zadržat će se samo najbolja i najreprezentativnija. Također, od zvona 
iz 17. i 18. stoljeća bit će sačuvana samo ona koja imaju natpis ili je na njima 
neka povijesna ličnost ili važan povijesni događaj. Izuzetno će biti sačuvana 
zvona lijevana poslije 1800. godine. Zvona iz 19. stoljeća moći će se zadržati 
samo ako se ističe njihova povijesna ili umjetnička vrijednost kako bi se na 
barem nekoliko primjeraka za buduće generacije sačuvali primjeri ljevaoničke 
umjetnosti 19. stoljeća. Državni ured za spomenike dao je upute kako prepoznati 
zvona na kojima nema godine lijevanja. Navodi se tako da vrlo stara zvona, 
ona nastala prije 13. stoljeća, imaju oblik pčelinjaka, a za njih su karakteristični 
ljevaonički znakovi - udubljeni natpisi. Uz ovaj oblik, od 12. se stoljeća javlja 
i čunjasti oblik, koji se zadržava do 14. stoljeća. Za određivanje starosti zvona 
važna je tehnika i način pisanja na zvonima. Najstariji natpisi, iz 12. stoljeća, 
udubljeni su, a potom izbočeni. Kako su natpisi na starijim zvonima rađeni 
pomoću kalupa, na nekim su zvonima natpisi nepravilno napisani, pa ih treba 
čitati od desne na lijevu stranu. U uputama je napomenuto da su brojke na 
zvonima često napisane rimskim brojevima, i to goticom i kapitalom u raznim 
oblicima. 137 

U nastavku rada bit će donesen popis zvona koja je don Frane Bulić prema 
obrascu I (Iskazu zvona), odredio da treba sačuvati ili eventualno sačuvati. 

Crkva Blažene Gospe od Karmena u Dubrovniku posjedovala je tri zvona, 
od kojih su dva iz 18. stoljeća, tj. iz 1780. godine. Bulić je za oba napomenuo 
da će se “eventualno reservirati”. 138 

Župa Gruž, kako je već napomenuto, posjedovala je dva zvona kojaje trebalo 
sačuvati od rekvizicije. Zvona koja je, po Buliću, svakako trebalo sačuvati 
salivena su 1673. i 1784. godine. 139 

Na dominikanskom samostanu u Gružu u svrhu bogoslužja trebalo je sačuvati 
jedno od četiriju zvona. Odlučeno je da će biti sačuvano zvono koje udara 
“orologje”. Naznačeno je da su sva četiri zvona salivena 1893. godine u Ljubljani. 
Četri gruška zvona salio je Albert Samassa. 140 Rad ovog ljevača zvona poznat 


137 F. Bulić, »Zvona u Dalmaciji i njihovi lijevaoci«: 6-7. 

138 Gradnje i popravci, kut. br. 1, br. 13, bez datuma. 

139 Gradnje i popravci, kut. br. 1, br. 61, 28. 2. 1916. 

140 Gradnje i popravci, kut. br. 1, br. 56, bez datuma. 

je i u župi u Varaždinu. Godinu prije salijevanja gruških zvona, ovaj ljubljanski 
ljevač zvona salio je i dva zvona na kapeli Sv. Mihajla u Sračincu. 141 

Prema Iskazu zvona u crkvi Svih Svetih (Domino) u Gradu nalaze se dva 
zvona. Za jedno je Frane Bulić zabilježio da ga treba “apsolutno reservirati”, 
tj. ne izručiti. Uprava crkve Svih Svetih kao opasku je navela daje to zvono 
oteto ili kupljeno u Rusiji za Krimskog rata i doneseno u Dubrovnik. Na njemu 
je slika “Sv. Nikole na orientalnu odjevena”. 142 

Prema Iskazu zvona , samostan Male Braće posjedovao je sedam zvona. 
Gvardijan Male Braće Hennenegildo Uskoković napomenuo je su dva zvona 
“bez vrijednosti”, no ostala zvona salivena su 1370, 1475, 1526, te dva 1734. 
godine. Gvardijan navodi da su dva od pet datiranih zvona bila razbijena, pa su 
prelivena 1831. Nadalje je upozoreno da su ta zvona u tri reda vrlo bogato ukrašena 
slikama svetaca i natpisima iz Svetog pisma. Zbog navedenog opisa pokrajinski 
je konzervator odredio da se ta zvona ne izručuju vojnoj upravi. Ona se također 
“ne bi dala skinuti bez ovećih troškova.” 143 Najednom od zvona, koje je pretopljeno 
kod Colbachinija u Splitu 1831. godine, nalazio se natpis MCCCLXX. M. VIATOR. 
Isti autor spominje se i na isusovačkom zvonu iz 1355. godine. 144 

Prema Buliću, rekvizicije bi se trebala osloboditi dva zvona u župi u Trstenom. 
Starije, saliveno 1457. godine, trebalo bi se “svakako reservirati”, dok bi se 
mlađe, iz 1632, moglo “eventualno reservirati”. U Iskazu zvona je napomenuto 
da na starijem zvonu “ima jedan grb”. 145 

Bulić je zabilježio da zvono na kapeli Sv. Vida u Koritima treba “eventualno 
reservirati”. Ono je iz 1760. godine. U župi Babino Polje ima još pet zvona koja 
su salivena krajem 19. i početkom 20. stoljeća, dok tri nisu datirana, što je Bulić 
naglasio u opasci. Za pet datiranih zvona poznat je i njihov autor. Salio ih je 
Jakov Cukrov. 146 On je bio splitski ljevač zvona koji je radio od 1875. do 1902. 
godine. Jakov Cukrov je 1875. preuzeo ljevaonicu obitelji Colbachini, koja je 
iz rodnog Bassana došla u Split 1820. godine. Nakon smrti 1902. obiteljsku 
firmu “Jakov Cukrov” preuzeli su sinovi. Splitska ljevaonica braće Ante i Mate 


141 K. Dočkal, Naša zvona i njihovi lijevaoci : 101-102. 

142 Gradnje i popravci, kut. br. 1, br. 15, 22. 1. 1916. 

143 Gradnje i popravci, kut. br. 1, br. 16, 8. 12. 1915. 

144 L. Beritić, »Ivan Krstitelj de Tollis«: 49; Sofia Petricioli, »Zvono majstora Bela i Vivencija 
u Zadru m Prilozi povijesti innjetnosti u Dalmaciji 21 (1980): 249. 

145 Gradnje i popravci, kut. br. 1, br. 17, bez datuma. 

146 Gradnje i popravci, kut. br. 1, br. 43, bez datuma. 

Cukrov aktivna je sve do 1935. godine, kada se braća do 1945. godine posvećuju 
trgovini željeznom robom. Poslije rata, nacionalizirana je cjelokupna imovina 
obitelji Cukrov. 147 


Prva i jedim dalmatinska ljevaonica zvona utemeljena g. M 

JHKOV CUKROV - SPLIT 

ODLIKOVANA NA IZLOŽBI U ZAGREBU 1891. 

Preporuča se vlč. p. n. svećenstvu i uglednim crkvenim 
općinama na izgradnju novih zvona koje mu drago težine u 
muzikalnom slogu od 3 do 8 zvona. — Preuzimlje prelijevauje 
starih zvona uz najniže danas moguće cijene i lijevanje djelova 
za strojeve. — Kupujem stare kovine. 

JAKOV CUKROV 

Brrojavi : Cukrov • Split. Kupujem stare kovine 

Cijene ispod svake konkurencije. 


Slika 6. Oglas ljevaonice Cukrov (Narodna svijest 53 (1924): 6) 

Prema Iskazu zvona u župi Mali Ston postoje četiri zvona. Jedno od tri 
zvona na crkvi Sv. Antuna Opata datirano je 1470. godinom. Zbog njegove 
datacije Bulić je zabilježio da se “apsolutno ne smije izručiti.” Srednjovjekovno 
zvono ima natpis na vrhu koji glasi: Ave Maria gratia plena Dominus. Na dnu 
zvona nalaze se razne kratice. Osim natpisa, zvono ima datum, te slike Sv. 
Roka, Bi. Gospe, Sv. Petra i Pavla i Spasitelja. U Iskazu zvona je zabilježena i 
pretpostavka daje saliveno u Mlecima. 148 Cvito Fisković je donio cjeloviti natpis 
na tom zvonu, a napisan malim gotičkim slovima. Natpis glasi: M.CCCC.LXX. 
tmino druzo me fecit ihs ave maria gratia plena dominus. 149 Danas se zvono 
nalazi u crkvenoj luži sagrađenoj 1525. godine. 150 

Franjevački samostan u Slanom posjedovao je četiri zvona. Najstarije je 
bilo iz 1410. godine. To zvono, koje je bilo neophodno za bogoslužje, trebalo 



147 Milivoj Žanetić, »Jakov Cukrov (1838.-1902.) splitski ljevač crkvenih zvona.« Služba Božja 
42 (2002): 288-294. 

148 Gradnje i popravci, kut. br. 1, br. 46, bez datuma. 

149 C. Fisković, »Nekoliko starih zvona dalmatinskih crkava«: 121; Vinicije B. Lupiš, Sakralna 
baština Stona i okolice. Ston: Matica hrvatska, 2000: 201. 

150 Vinicije B. Lupiš, Stoti u srednjem vijeku. Split: Muzej hrvatskih arheoloških spomenika, 
2010: 18. 

je “apsolutno reservirati”, kako je zabilježio Bulić. 151 O tvorcu, godini i mjestu 
lijevanja najstarijeg zvona samostana Sv. Jeronima svjedoči natpis na zvonu koji 
glasi: MCCCCX. M. SALVATOR ME FECIT I. VENECIAS. 152 Nadalje, Bulić 
je ocijenio da bi se zvona iz 1580. i 1644. godine eventualno trebala spasiti 
rekvizicije. Najmlađe zvono je iz 1747. godine. O njemu se Bulić nije očitovao, 
te ga nije opaskom dao spasiti rekvizicije. 153 Tvorac zvona iz 1580. godine bio je 
Frano Antica. O tome svjedoči i natpis na zvonu koji glasi: 

+LAVDATE DOMINVM DE CELIS 

LAVDATE EVM IN EXCELSIS 

+OPVS FRNC LAGVST MDLXXX 154 

Sačuvana su još dva zvona, koja su djelo Frana Antice Lastovca. Jedno od 
njih saliveno je 1579, tj. godinu dana prije nego što je salio zvono za slanske 
franjevce. Ono se nalazilo na crkvi koja je bila u vlasništvu Miha Pracata. 
Godine 1581. salio je zvono za crkvu Svete Elizabete na Pilama. Na tom se 
zvonu nalazio se natpis OPUS FRANC. LAGUST i godina MDLXXXI. 155 Zvono 
nije poznato u sačuvanoj dokumentaciji ratnih rekvizicija. Frano Antica Lastovac 
bio je od 1578. do 1585. godine u službi Dubrovačke Republike kao ljevač topova. 
Godine 1589. preselio je u Veneciju, priključivši se radionici braće De Tonis, a 
zatim u Gandino blizu Gargana, gdje je načinio brončanu ogradu pred glavnim 
oltarom katedrale, u koju je urezao i svoj potpis FRANCISCVS LAGVSTINVS 
EPIDAVRIVS. Brat ovog ljevača zvona, Pasko Antica, bio je jedan od desetorice 
kolovođa lastovske bune 1602. godine. 156 Frano Antica Lastovac imao je tri sina 
- Frana, Antuna i Gaudencija. Mlađi Frano Antica kao ljevač topova prvi put 
se spominje 1618. u poljskim izvorima, a šest godina kasnije odlio je topovsku 
cijev za Ferdinanda Myszkowskog Gonzagu. Frano Antica mlađi bio je i ljevač 
zvona i vjerojatno je radio u krakovskoj kraljevskoj radionici koju je osnovao 
kralj Sigismund III. Vaša. Antun Lastovac, drugi sin Frana Antice, zabilježen 
je 1624. u poljskim izvorima kao krakovski građanin. Prema predaji, u Poljskoj 


151 Gradnje i popravci, kut. br. 1, br. 49, bez datuma. 

152 Ivica Žile, »Arheološka istraživanja samostana Sv. Jeronima.« Zbornik Dubrovačkog pri¬ 
morja i otoka 8 (2001): 81. 

153 Gradnje i popravci, kut. br. 1, br. 49, bez datuma. 

154 Cvito Fisković, »Bilješke o kulturnoj baštini otoka Lastova.« Mogućnosti 24/5 (1977): 606. 

155 Stanislaw Szymanski, »O Lastovcima lijevačima zvona i topova u Poljskoj.« Prilozi povi¬ 
jesti umjetnosti u Dalmaciji 20 (1975): 121. 

156 Nenad Vekarić, »Lastovski pobunjenici 1602. godine.« Anali Zavoda za povijesne znanosti 
HAZU u Dubrovniku 43 (2005): 50. 

je boravio i Gaudencije Lastovac, treći sin Frana Antice. 157 On je 1622. godine 
salio malo zvono za dubrovački dominikanski samostan. 158 

U Iskazu zvona gvardijan badijskog franjevačkog samostana Atanazije Veža 
zamolio je da se zvono, na kojemu se nalazi godina MDCCXXVIII i dva natpisa 
s imenima autora zvona, Opus Patili Depolis Veneti, i vjerojatno darivatelja, 
Conte Pietro Cliubotina, ne izruči vojnoj upravi jer je neophodno potrebno. 
Bulić je uvažio molbu te je zabilježio da se ovo zvono ne izruči. 159 

Prema Iskazu zvona , u župi Majkovi nalazila su se dva zvona iz 1533. godine. 
Jedno se nalazilo na crkvi Sv. Trojstva. Ono se nije smjelo izručiti zbog potreba 
bogoslužja, dok je drugo zvono bilo na crkvi Sv. Stjepana. Za ovo zvono Bulić 
kaže da se ne izruči. 160 

Da podaci o zvonima sačuvani u dokumentaciji ratne rekvizicije nisu bili 
u skladu sa stvarnim stanjem u pojedinim crkvama i župama svjedoči i zvono 
crkve Sv. Stjepana u Gornjim Majkovima. Naime, danas se na tamošnjoj crkvi 
Sv. Stjepana nalazi zvono na kojemu je zabilježena godina MDLXXXIIII, dok 
se u dokumentaciji ratne rekvizicije spominje daje ono iz 1533. godine. Osim 
godine lijevanja, zabilježene rimskim brojkama, na zvonu se nalaze prikazi 
Gospe, Raspeća, Ivana Krstitelja i Sv. Đurđa. Na zvonu se nalazi se i natpis 
sljedećeg sadržaja, koji otkriva njegova autora: 

QVANE BAT 
ISTA DE AN 
TONIO DEL 
TON FECIT 
OPVS 

U dokumentaciji ratne rekvizicije koja je pohranjena u Arhivu Dubrovačke 
biskupije poznato je još nekoliko zvona koja je salio Giovanni Battista De 
Tonis. Tako na području Dubrovačkog primorja postoji nekoliko zvona koja je 
salio ovaj mletački ljevač zvona. Naime, Iskaz zvona župe Topolo otkriva da 
je zvono na tamošnjoj crkvi trebalo “apsolutno reservirati”. Na zvonu se nalazilo 


157 Vinicije B. Lupiš, Dubrovnik i Poljska. Zagreb: Veleposlanstvo Republike Poljske u Zagrebu, 
2005: 58. 

158 S. Szymanski, »O Lastovcima Ljevačima zvona i topova u Poljskoj«: 124. 

159 Gradnje i popravci, kut. br. 1, br. 54, bez datuma. 

160 Gradnje i popravci, kut. br. 1, br. 55, bez datuma. 

ime ljevača zvona - Zan Batista Ton. Na području Dubrovačkog primorja ovaj 
ljevač zvona salio je 1587. godine zvono na kapeli Sv. Nikole u Ošljemu, te 
1613. godine zvono na kapeli Sv. Petra u Stupi. 161 Giovanni Battista De Tonis 
salio je 1592. zvono za lopudsku crkvu Sv. Nikole. 162 Njegov rad predstavlja i 
zvono koje se nalazi na crkvi Gospe od Sunja. 163 

Stara crkva Sv. Ane na Brgatu imala je “sasvim staro” zvono, bez preciznije 
datacije. Bulić je zabilježio da se ono ima “reservirati”. 164 

Stonska kapela Gospe Anuncijate posjedovala je tri zvona, od kojih su dva 
bila salivena 1528. godine. U Iskazu zvona zabilježeno je da oba zvona iz 1528. 
imaju povijesnu i umjetničku vrijednost. U čemu je njihova vrijednost otkriva 
natpis koji se nalazi na njima, a natpis koji se nalazi na većem zvonu donesen 
je i u Iskazu zvona. On glasi: 

Senatus Ragusinus. ob. 

Honorem D. Virg. 

Dei Pare. F. C. 

Opus Batiste 

A. S. MDXXVIII 

Autor zvona, Ivan Krstitelj Rabljanin, bio je “glasoviti zvonoljevaoc Republike 
Dubrovačke,” kako je Bulić prenio riječi Ivana Kukuljevića Sakcinskog, koje 
je ovaj zabilježio 1858. godine u prvom svesku svog Slovnika. Stoga je Bulić 
zabilježio da se oba zvona apsolutno ne smiju izručiti. 165 Ova dva zvona Republika 
je dala saliti za crkvu Sv. Marije u Polju (Gospa od Lužina) kao naknadu za 
komad zemljišta koji je oduzela crkvi radi proširenja solane. Zvona su kasnije 
prenesena na crkvu Navještenja. 166 Do 1754. godine ova su se zvona nalazila 
na zvoniku crkve Gospe od Lužina, a poslije su prenesena u crkvu Gospe 
Nuncijate. Potpuni natpis koji se nalazi na oba stonska zvona Ivana Rabljanina 
donio je Vinicije B. Lupiš u knjizi Sakralna baština Stona i okolice. Natpis na 
većem zvonu glasi: 


161 Gradnje i popravci, kut. br. 1, br. 1, bez datuma. 

162 Gradnje i popravci, kut. br. 1, br. 539, 8. 7. 1917.; KAS, br. 65, 8. 7. 1917. 

163 Gradnje i popravci, kut. br. 1, br. 461/56, 30. 5. 1956. 

164 Gradnje i popravci, kut. br. 1, br. 57, bez datuma. 

165 Gradnje i popravci, kut. br. 1, br. 44, bez datuma. 

166 L. Beritić, »Ivan Krstitelj de Tollis«: 65. 

+IESVS 

avtem.transiens.per.medivm.il 

ORVM.IBAT.+S.BL. 

+A.S.MDXXVIII.SENATVS.RAG.OB 

HONOREM 

D.VIRG.DEI.PARE.F.C.OPVS. 

BAPTISTE+ 

Ovo zvono kruškolikog je oblika i ima dva natpisna polja, između kojih se 
nalaze likovi Bogorodice s Kristom i Sv. Vlahom. 

Drugo, manje zvono također ima dva natpisna polja ukrašena stiliziranim 
palmetama i reljefima Bogorodice i Sv. Vlaha. Natpis na ovom zvonu glasi: 

+GLORIA.IN.EXCELSIS.DEO.ET. 

IN .TERRA.PAX.HOMINIBVS+S.BL.+A. 

S.MDXXVIII. 

SENATVS.RAG.OB.HONOREM.D.VIR 

G.DEI.PARE.F.C.OPVS BAPTISTAE.+ 167 

Bulić je u župi u Stonu od izručenja izdvojio zvono iz 1428. godine. Ono je 
pripadalo kapeli u Brocama. Za navedeno zvono stonski župnik zabilježio je 
daje od “arheološke vrijednosti.” 168 

Crkva u Dolima, u župi Zaton Doli, imala je zvono iz 1485. godine. Bulić 
je odredio da se ovo kasnosrednjovjekovno zvono ima “apsolutno reservirati.” 169 

Prema Iskazu zvona župe Gruda, na crkvi Gospe od Zdravlja nalazilo se 
zvono iz 1795. godine, za koje je Frano Bulić zabilježio da se treba “reservirati.” 170 

Franjevci u Pridvorju posjedovali su tri zvona. Dva su se nalazila na crkvi Sv. 
Vlaha, a jedno na kapeli Sv. Trojstva. Jedno od dva zvona na crkvi Sv. Vlaha 
bilo je potrebno “reservirati”, jer je na njemu stala god i n a MDCLXXXIII te natpis: 

MARIA GRATIA 
ISEPOLATI 171 


167 V. B. Lupiš, Sakralna baština Stona i okolice : 200. 

168 Gradnje i popravci, kut. br. 1, br. 44, bez datuma. 

169 Gradnje i popravci, kut. br. 1, br. 167, 15. 3. 1916. 

170 Gradnje i popravci, kut. br. 1, br. 63, bez datuma. 

171 Gradnje i popravci, kut. br. 1, br. 63, 6. 2. 1916. 

Autor ovog zvona je Giuseppe Piatti, ljevač zvona iz 17. stoljeća. Na području 
Dubrovačke biskupije salio je 1669. godine zvono župne crkve Uznesenja Marijina 
na Koločepu. Isti autor salio je 1657. zvono na crkvi Sv. Barbare na Cresu. 
Giuseppe Piatti salio je 1682. godine i zvono na trogirskoj crkvi Gospe od Anđela. 172 

U Iskazu zvona župni ured u Pridvorju je naveo da zvono na kapeli Sv. 
Mihajla iz godine MDCLXXXI treba “reservirati .” Na njemu je bio natpis 
Opus Maria J. Gioti. m Isti ljevač zvona salio je 1693. godine zvono na crkvi 
Sv. Duha u Šibeniku. 174 

U župi Stravča nalazilo se zvono iz 1728. godine koje je trebalo “reservirati.” 
Osim godine (MDC.C.XXVIII), u Iskazu zvona naveden je natpis koji se nalazi 
na zvonu. On je glasio: Opus Paoli Depolis Veneti. 115 

Prema Iskazu zvona, župa Pomoćnice kršćana u Orebiću posjedovala je dva 
zvona koja je trebalo “reservirati”. Jedno zvono, za koje se u Iskazu zvona navodi 
daje staro preko sto godina, nalazilo se na crkvi Gospe od Karmena. Fisković 
spominje da seje to zvono saliveno 1411. godine i daje pripadalo srednjovjekovnoj 
crkvi Sv. Vida, na čijim je ruševinama nastala crkva Gospe od Karmena. Na 
zvonu je gotičkom majuskulom napisano: MCCCCXI A. DL X. DE. DECEBRIO. 176 
Na crkvi Sv. Lovra nalazilo se drugo zvono iz ove župe koje je trebalo “reservirati.” 
Ono je nastalo u Veneciji 1788. godine. 177 

Iz župe u Ponikvama od rekvizicije je trebalo spasiti zvona na crkvi Sv. 
Ivana u Šparagovićima. Na njemu je zabilježena godina MDCLVIII, te natpis 
Polis Veneti. U Iskazu zvona ovo je zvono opisano, te je napomenuto da se na 
njemu nalaze motivi Propeća, Gospe i Sv. Antuna. 178 

U Iskazu zvona dubrovački su dominikanci naveli daje zvono na kapeli Sv. 
Lazara najstarije, iz 1400. godine. Uz ovo, još dva nipošto ne bi smjela biti 
izručena, kako je zabilježio Bulić. To su dva zvona na crkvi Sv. Dominika u 
Dubrovniku. Starije zvono je iz 1459, a mlađe iz 1516. godine. Bulić je zabilježio 
da se dva dominikanska zvona eventualno mogu izručiti. Bilo je to zvono na 


172 K. Dočkal, Naša zvona i njihovi lijevaoci: 95. 

173 Gradnje i popravci, kut. br. 1, br. 66, 7. 3. 1916. 

174 K. Dočkal, Naša zvona i njihovi lijevaoci'. 81. 

175 Gradnje i popravci, kut. br. 1, br. 68, bez datuma. 

176 C. Fisković, »Nekoliko starih zvona dalmatinskih crkava«: 119. 

177 Gradnje i popravci, kut. br. 1, br. 68, bez datuma. 

178 Gradnje i popravci, kut. br. 1, br. 75, bez datuma. 

samostanu Sv. Nikole na Lopudu. Ono je saliveno godinu dana prije bitke kod 
Siska. Treće zvono sa crkve Sv. Dominika trebalo je eventualno osloboditi 
rekvizicije. Ono je bilo iz 1622. godine. Rozarij Jerković, upravitelj dominikanskog 
samostana u Dubrovniku, napomenuo je da se detaljni opis zvona nalazi u 
prilogu koji je poslan Ordinarijatu 12. 12. 1915. godine. 179 

Iskaz zvona za župu Lopud načinio je fra Urban Talija. On je popisao sedam 
zvona koja su salivena u razdoblju 15. i 16. stoljeća. Starija zvona su na crkvama 
Sv. Nikole i Sv. Marije, a tri mlađa nalaze se na crkvi Gospe od Sunja. Prema 
Buliću, svih sedam zvona trebalo je “reservirati.” 180 

Koločepski župnik Viče Medini u Iskazu zvona je naveo sedam zvona u 
župi na otoku. Bulić je odredio da se ne izruče zvona iz crkve matice u Koločepu 
Donjem i zvono na kapeli Sv. Antuna Opata u Donjem Čelu. Zvono na matičnoj 
crkvi bilo je saliveno 1525. godine. Medini kaže daje ono “znamenito ne samo 
od starine nego i jer gaje salio glasoviti ljevatelj zvona ‘Giovanni Battista 
d’ Arbe’, onaj isti koji je salio znamenito zvono na dubrovačkom zvoniku - kako 
se to vidi iz pripadajućeg natpisa: ‘Opus Baptistae’.” Medini još napominje da 
se na ovom zvonu nalazi prikaz Gospe. Spomenuto zvono u Donjem Čelu starijeg 
je datuma. Bulić je zabilježio u Iskazu zvona koločepske župe i dva zvona koja 
se mogu eventualno izručiti. Bila su to zvona na kapelama Sv. Antuna Padovanskog 
u Gornjem Čelu i Sv. Nikole na groblju. Zvono na kapeli Sv. Antuna Padovanskog 
u Gornjem Čelu saliveno je 1586. godine. Na njemu se nalaze razne svetačke 
slike, kako donosi Medini. Zvono na kapeli Sv. Nikole na groblju nema datacije 
na natpisu na zvonu, no prema natpisu koji je donio Medini, Bulić je zvono 
datirao u “XVII v.”. Koločepski župnik kaže da natpis na zvonu “glasi: ‘Opus 
haeredum Depollis'. ” Prema Mediniju, na zvonu se još nalaze slova IHS i slika 
Sv. Nikole. Nije sasvim jasna datacija ovog zvona, jer je Kamilo Dočkal u 
svojoj knjizi Naša zvona i njihovi lijevaoci zabilježio da su autori zvona na 
kojima se navode De Polis Haeredes ljevači zvona iz 18, a ne iz 17. stoljeća. U 
17. su stoljeću zabilježeni tršćanski ljevači zvona koji se na zvonima spominju 
kao De Poli Fratelli. Stoga je moguće daje Frane Bulić pogrešno datirao ovo 
koločepsko zvono u 17. umjesto u 18. stoljeće. To nisujedinakoločepska zvona 
datirana u 17. stoljeće. Osim zvona Ivana Rabljanina na crkvi matici postoje 
dva zvona koja su salivena 1669. godine. Na većem zvonu nalazi se natpis: 
ATIEBCEISE. Na zvonu su još i četiri slike, od kojih se na trima mogu razaznati 


179 Gradnje i popravci, kut. br. 1, br. 7, bez datuma. 

180 Gradnje i popravci, kut. br. 1, br. 5, bez datuma. 

motiv Raspeća, Blažene Djevice Marije i Sv. Antuna. Na manjem zvonu iz 1669. 
godine prikazani su identični motivi, “samo što natpis donosi slova: ISEPOPLATI.” m 
Zvona su bila blagoslovljena 1675. godine. 182 Zadnja dva spomenuta zvona Bulić 
nije odredio za izuzeće od rekvizicije. 183 

U Iskazu zvona u Pakljeni na Sipanu popisana su zvona na sedam crkava. 
Bulić je napomenuo da se tri šipanska zvona “eventualno reserviraju.” Bila su 
to zvona na crkvi BI. Gospe od Milosrđa i Svetog Duha. Na zvonu Gospe od 
Milosrđa stajala su tri zvona. Zvono na kojemu je stajala godina MDCCCXX 
eventualno je trebalo osloboditi rekvizicije. Na njemu bili su prikazani Sv. 
Križ, Gospa, Sv. Vlaho i Sv. Josip i potpis Pietro Ferucii Venezia. Treće zvono 
na crkvi BI. Gospe od Milosrđa također je trebalo “eventualno reservirati”. Na 
njemu se nalazila godina MDCCLXXXII, te natpis: Opus ferendis Depolis. 
Zadnje zvono ove otočne župe koje je trebalo “reservirati” nalazilo se na crkvi 
Svetog Duha. Na njemu je zabilježena godina MDCCXXXII i natpis Spiritus 
Sancte Deus miserere nobis. Na njemu su se nalazili prikazi Sv. Križa, BI. 
Gospe, Sv. Vlaha i Sv. Đurđa. Jedino zvono iz ove župe koje je prema Buliću 
trebalo osloboditi rekvizicije nalazilo se na crkvi Sv. Đurđa. U Iskazu zvona 
je navedeno daje iz godine MVIV. Na zvonu je postojao natpis Vivat eroi de 
france. Osim stoje zabilježio da ga treba “absolutno ne izručiti”, Bulić je 
zabilježio drugu verziju spomenutog natpisa. Prema Buliću, na zvonu piše 
Vivat le roi de France Analizira i godinu MVIV koja je donesena u Iskazu 
zvona i kaže da godina nije napisana čitljivo, pa pretpostavlja daje saliveno u 
15. stoljeću u spomen na kralja Renea. 185 Naime, Bulić se priklonio legendi 
koja govori daje napuljski kralj, pripadnik anžuvinske dinastije, Rene I Dobri, 
nakon dinastičkih sukoba s Alfonsom V protjeran iz Napulja, te je utočište 
pronašao u Firenci. Prema pretpostavci, tamo je upoznao Dubrovčane i na neko 
vrijeme preselio na Sipan, gdje je boravio prije nego što se vratio u Francusku, 
u Aix-en-Provence, gdje je umro 1480. godine. 186 O navodnoj Reneovoj prisutnosti 
na Sipanu govori do danas sačuvan grb s natpisom sljedećeg sadržaja: RENATVS 
• REX • IVSTVS. Po predaji, grb s natpisom prenesen je s druge lokacije, zvane 


181 Gradnje i popravci, kut. br. 1, br. 24, bez datuma. 

182 Vinicije B. Lupiš, »Prilozi poznavanju sakralne baštine otoka Koločepa.« Dubrovnik 1-2 
(2002): 250. 

183 Gradnje i popravci, kut. br. 1, br. 24, bez datuma. 

184 Gradnje i popravci, kut. br. 1, br. 25, bez datuma. 

185 KAS, br. 38, 5. 4. 1917. 

186 Vinko Milić, »Starinski nadpis na Sipanu.« Bullettino di arheologia e storia Dalmata 10 
(1899): 186. 

Na Renatovu. 187 Na tom mjestu, na zapadnoj strani groblja ispred crkve Sv. 
Duha, nalaze se ostaci možebitne palače Renea Anžuvinskog. 188 Sadržaj šipanskog 
natpisa kralja Renea objavljenje 1899. godine u članku “Starinski nadpis na 
Sipanu” u časopisu Bullettino di archeologia e storia Dalmata. Autor članka, 
Vinko Milić, donio je natpis sljedećeg sadržaja: 

RENATVS REXIVSTVS 
REX GALLICORVM 
IN EXILIVM PVLSVS 

Po Niku Goravici, župniku u Suđurđu, Arthur Evans je 1878. godine odnio 
u British Museum donji dio grba na kojemu se nalazila uklesana godina stavljanja 
natpisa. Na natpisu je Rene tituliran kao francuski, a ne napuljski kralj. Vinko 
Milić je to objasnio kratkom vladavinom ovog Anžuvinca lenom koje je pridruženo 
francuskom kraljevstvu. 189 Kako je na natpisu, koji je nastao vjerojatno u drugoj 
polovici 15. stoljeća, Rene nazvan REX GALLICORVM, vjerojatno je natpis 



Slika 7. Grb Renea I na Sipanu (Fototeka Konzervatorskog ureda u Splitu, inv. br. 8). 


187 Vid Vuletić Vukasović, »Iscrizioni dalmate d’epoca veneziana.« Bullettino di archeologia 
e storia Dalmata 6 (1883): 101. 

188 Miljenko Anđelić, »Sto bilješki o Sipanu od bakrenog doba.« Zbornik Dubrovačkog pri¬ 
morja i otoka 9 (2006): 247. 

189 V. Milić, »Starinski nadpis na Sipanu«: 185-187. 

Vivat le roi de France na suđurađkom zvonu, salivenom godine MVIV (vjerojatno 
označava 1504. godinu) posvećen upravo Reneu I. Dobrom. 

Iz župe u Kliševu potrebno je “reservirati” zvono na kapeli Sv. Ivana u 
Mravinjcu. Navedeno zvono je iz 1600. godine. 190 

Na crkvi BI. Gospe od Snijega, u župi Pupnata, trebalo je “eventualno 
reservirati” zvono datirano u 1751. godinu. Na njemu su prikazani Raspelo, Gospa, 
Sv. Mihovil i Sv. Nikola. Autor zvona također je poznat po natpisu na zvonu. 
Naime, na njemu piše: opus Castelli. m Dočkal spominje sestre Katarinu i Anu 
De Castellis, vlasnice venecijanske ljevaonice zvona iz druge polovice 18. 
stoljeća, što vremenski odgovara zvonu iz Pupnata. Radovi ove ljevaonice 
poznati su na istočnojadranskoj obali. U njoj su 1757. godine salivena dva zvona 
za samostan benediktinki u Zadru. Ista ljevaonica salila je 1782. i zvono na 
crkvici na brdu Biranju u župi Kaštel Lukšić. Ljevač zvona istog prezimena 
poznat je u dubrovačkom kraju i 1665. godine. Naime, tada je ljevač zvona 
Castelli salio zvono na kapeli Sv. Juraja u vrtu obitelji Bassegli-Gozze. 192 

U Iskazu zvona korčulanske župe nalazila su se tri zvona na kapeli Sv. 
Mihovila koja je trebalo “reservirati” i “eventualno reservirati”. Zvona koja je 
trebalo “eventualno reservirati” bila su iz 1756. i 1710. godine. Svakako je 
trebalo “reservirati” zvono iz 1622. godine. U Iskazu zvona je napomenuto da 
su sva tri zvona mletačka. 193 

Bulić je odredio da treba “apsolutno reservirati” jedno zvono u župi Mrcine. 
Zvono je datirano u 1563. godinu i nalazilo se na crkvi Sv. Nikole. 194 

Iz župe Sv. Petra i Pavla u Trpnju od rekvizicije je trebalo osloboditi zvono 
na crkvi Sv. Roka. Nije poznato iz koje je godine, ali u Iskazu zvona je navedeno 
“105 god”. Vjerojatno je značilo daje zvono na crkvi Sv. Roka 1916. godine bilo 
staro 105 godina. Kako se kaže u Iskazu zvona, ono je bilo “povjesničke vrijednosti”. 195 

Iz župe Velike Gospe u Kuni trebalo je “ne izručiti” dva zvona na dvije 
kapele. Starije zvono nalazilo se na kapeli Sv. Vida i ono je bilo iz 1520. godine. 
Mlađe zvono je iz 1664. i nalazilo se na kapeli Gospe od Karmela. 196 


190 Gradnje i popravci, kut. br. 1, br. 26, bez datuma. 

191 Gradnje i popravci, kut. br. 1, br. 29, bez datuma. 

192 K. Dočkal, Naša zvona i njihovi lijevaoci: 65-66. 

193 Gradnje i popravci, kut. br. 1, br. 27, bez datuma. 

194 Gradnje i popravci, kut. br. 1, br. 167, 6. 12. 1915. 

195 Gradnje i popravci, kut. br. 1, br. 37, bez datuma. 

196 Gradnje i popravci, kut. br. 1, br. 38, bez datuma. 

Iz Iskaza zvona župe Janjina Bulić je odredio da se rekviziciji ne izruči 
zvono sa kapele Sv. Stjepana. Datirano je u 1414. godinu. Trebalo je “eventualno 
reservirati” drugo, mlađe zvono na istoj kapeli. Ono je saliveno 1607. godine. 197 
Zvono koje se nalazilo na kapeli Sv. Stjepana ima znak natkrivenog križa, koji 
se nalazi na tronožnom stalku ili vrhu zvonika. Na dnu zvona stajala je već spo¬ 
menuta 1414. godina, napisana rimskim brojkama. Ovo zvono danas se čuva u 
župnom domu u Janjini. 198 

Bulić je odredio da se ne izruči zvono na kapeli Sv. Trojstva u župi Putnikovići. 
Na njemu je stajala godina M. D. CXXVIII. Također, iz iste župe nije se smjelo 
izručiti ni zvono na kapeli posvećenoj Svetom Liberanu. Nije poznata godina 
kadaje ovo zvono saliveno, no stajao je natpis O.P.U.S. E.R.E.D.U.M depolis} 99 
Fiskoviću je poznato još jedno zvono iz ove župe. Ono se nalazi na crkvi Gospe 
od Ružarja i nije spomenuto u ovom Iskazu zvona. Na dnu zvona nalazi se natpis 
ispisan gotičkim slovima: +.M.MARCVSFILIVS.Q.M VENDRAMI.ME.FECIT. 
Dakle, salio gaje ljevač zvona Marko, sin pokojnog Vendramina. Taj je ljevač 
zvona već poznat po svojim djelima. Naime, na romaničkom zvoniku rapskog 
benediktinskog samostana Sv. Andrije nalazi se zvono na kojemu je natpis s njegovim 
imenom. Pokraj natpisa je i veliki znak križa na tronožnom stalku, koji možda 
predstavlja i vrh zvonika. Jedno zvono s ovim znakom i godinom 1439. nalazi se i 
na zvonu u župnoj zbirci u Blatu. 200 Sličan znak s križem na visokom tronožnom 
stalku ili vršku zvona ima zvono crkve Sv. Marka u Dućama kod Omiša. Majstor 
Marko izvozio je zvona i u Bosnu. Jedno takvo salio je za crkvu u Bobovcu koje 
je, kadaje ta značajna utvrda pala pod Turke, zakopano u zemlju da ga Osmanlije 
ne pretale. Naposljetku, zvono je otkopano u arheološkim istraživanjima. 201 
Pripadalo je grobnoj kapeli u Bobovcu, kao i još dva brončana zvona iz 14. i 15. 
stoljeća koja su također tamo pronađena zakopana u zemljani nasip. Na zvonu 
Marka Vendramina stoji već spomenuti majstorov znak, lik Sv. Mihajla i natpis: 
M. MARCVS. FILIVS. M. VENDRAMVS. ME FECIT (MAGISTER MARCUS 
FILIUS MARCI VENDRAMUS ME FECIT). Slova stilski odgovaraju gotičkoj 
uncijalnoj minuskuli. 202 


197 Gradnje i popravci, kut. br. 1, br. 34, bez datuma. 

198 C. Fisković, »Nekoliko starih zvona dalmatinskih crkava«: 118-119. 

199 Gradnje i popravci, kut. br. 1, br. 40, bez datuma. 

200 Vinicije B. Lupiš u kulturno-povijesnom vodiču Blato u srednjem vijeku ovo gotičko kruš- 
koliko zvono iz Župne zbirke crkve Sv. Jeronima datira u godinu 1438 (Vinicije B. Lupiš, Blato u 
srednjem vijeku. Split: Muzej hrvatskih arheoloških spomenika, 2010: 34). 

201 C. Fisković, »Nekoliko starih zvona dalmatinskih crkava«: 117-118. 

202 Pavao Anđelić, Bobovac i Kraljeva Sutjeska. Sarajevo: Veselili Masleša, 1973: 78-80. 

U župi Vrućica trebalo je od rekvizicije spasiti zvono saliveno 1673. godine, 
koje se nalazilo na kapeli Sv. Jurja u Vrućici Gornjoj. 203 Iz iste župe trebalo je 
“eventualno reservirati” malo zvono na crkvi Sv. Kuzme i Damjana u Vrućici 
Donjoj. To je najmanje od tri zvona na matici, a saliveno je 1720. godine. 204 
Gornja Vrućica je 1970. godine izdvojena iz ove župe i pripojena župi Trpanj. 205 

Prema Iskazu zvona, u župi Babino Polje nalazila su se dva zvona za koja 
je Bulić ocijenio da se trebaju “eventualno reservirati”. Starije zvono, iz 1703, 
nalazilo se na kapeli Sv. Andrije. Mlađe zvono saliveno je 83 godine kasnije i 
nalazilo se na kapeli Sv. Ivana. 206 

Dubrovački su isusovci u Iskazu zvona naveli dva zvona koja je Bulić odredio 
da trebaju biti sačuvana od rekvizicije. Starije zvono datira se u 1355. godinu. 
Datacija nije sigurna jer je u Iskazu zvona navedeno sljedeće: “1355 ?” Za ovo 
je zvono zabilježeno i daje prastaro te da na njemu postoji slabo čitljiv natpis. 
Mlađe zvono, koje treba sačuvati od rekvizicije, datirano je u 1565. godinu. Na 
njemu postoje slike koje se slabo raspoznaju, kako je navedeno u Iskazu zvona. 201 

Iskaz zvona župe Topolo otkriva daje na tamošnjoj crkvi Male Gospe zvono 
saliveno 1600. godine. Prema Buliću, njega je trebalo “apsolutno reservirati”. 
Na zvonu se nalazilo ime ljevača - Zan Batista Ton. F. Prema Dočkalu, ovo je 
zvono rad mletačkog ljevača zvona koji je radio krajem 16. i početkom 17. 
stoljeća. Na području Dubrovačke biskupije ovaj ljevač salio je 1587. godine 
zvono na kapeli Sv. Nikole u Ošljemu, zatim 1613. zvono na kapeli Sv. Petra u 
Stupi. 208 Isti ljevač salio je 1592. godine zvono za lopudsku crkvu Sv. Nikole. 209 
Njegov rad predstavlja i zvono koje se nalazi na crkvi Gospe od Sunja. 210 No 
postoji još jedno zvono ovog ljevača koje nije zabilježeno u arhivskim dokumentima. 
Kako je već prije spomenuto, ono se nalazi na crkvi Sv. Stjepana, a Giovanni 
Battista De Tonis salio gaje godine MDLXXXIIII, kako stoji na natpisu koji 
se nalazi na ovom majkovskom zvonu. Također, trebalo je “apsolutno reservirati” 
i zvono na kapeli Sv. Ane u Imotici. Za ovo zvono nije navedena godina lijevanja, 
ali je u Iskazu zvona napomenuto daje “zvono staro” i “nema godine označene”. 


203 Gradnje i popravci, kut. br. 1, br. 41, bez datuma. 

204 Gradnje i popravci, kut. br. 1, br. 41, bez datuma. 

205 1. Simić, Sematizam dubrovačke biskupije: 189. 

206 Gradnje i popravci, kut. br. 1, br. 43, bez datuma. 

207 Gradnje i popravci, kut. br. 1, br. 8, 2. 12. 1915. 

208 Gradnje i popravci, kut. br. 1, br. 1, bez datuma. 

209 Gradnje i popravci, kut. br. 1, br. 539, 8. 7. 1917; KAS, br. 65, 8. 7. 1917. 

210 Gradnje i popravci, kut. br. 1, br. 461/56, 30. 5. 1956. 

Također, zabilježen je natpis koji se nalazio na njemu, a koji je glasio: opus 
eredum de Polis. Osim navedenih zvona koja je trebalo “apsolutno reservirati”, u 
ovoj su se župi nalazila dva zvona koja je trebalo “eventualno reservirati”. Starije 
zvono, ono iz 1703. godine, nalazilo se na crkvi Male Gospe u Topolom. Na njemu 
se nalazio ovaj natpis: Opus Mcirtini Picinini. Deset godina mlađe zvono, koje je 
također eventualno trebalo spasiti od rekvizicije, nalazilo se na kapeli Sv. Trojstva 
u Stedrici. Ono je također imalo isti natpis - Opus Martini Picinini . 211 

U župi Ošlje nalazilo se po jedno zvono koje je Bulić odredio da treba 
“absolutno” i “eventualno reservirati”. Starije zvono, iz 1587. godine, trebalo 
je svakako osloboditi od rekvizicije. Ono se nalazilo na kapeli Sv. Nikole i 
sadržavalo prikaze Gospe, Križa, Sv. Ivana Krstitelja i Sv. Veronike. Na ovom 
zvonu nalazio se natpis Zuane batista de antonio del Ton. Fecit opus. Na kapeli 
Sv. Petra u Stupi nalazilo se zvono iz 1613. godine, koje je eventualno trebalo 
biti oslobođeno rekvizicije. Ovo zvono salio je isti ljevač kao i prethodno. Da 
je tome tako otkriva natpis Zan Batista Ton F. 2U 

U Iskazu zvona župe Pločice ostaje nejasno koje zvono i na kojoj crkvi treba 
osloboditi rekvizicije. Naime, na kraju liste Iskaza zvona župe Pločice Bulić 
je zabilježio daje “potrebno reservirati barem zvono iz god. 1540.” i pozvao 
se na prije spomenuti članak Nika Štuka u kojem govori o zvonu iz Pločica 
kao jednom od najstarijih sačuvanih te ga datira u 11. stoljeće. 213 No, postoji 
mogućnost da se Bulić priklonio rezultatima ekspertize koju su 1910. godine 
proveli profesor dr. Max Dvorak i dr. Svoboda te zaključili da ovo zvono potječe 
iz 16. ili 17. stoljeća i da nema toliku vrijednost. Postoji mogućnost da se u ovoj 
župi nalazilo još jedno zvono, i to iz 1540, no ako je ono i postojalo, u Iskazu 
zvona nije navedeno kojoj bi točno crkvi ili kapeli pripadalo. 

Osim navedenih zvona Bulić je u člankom »Zvona u Dalmaciji i njihovi 
ljevaoci« u časopisu Sveta Cecilija naveo još dva zvona koja se ne spominju u 
Iskazu zvona, tj. u obrascu I prve rekvizicije zvona. Ono starije, iz 1439. godine, 
bilo je u privatnom vlasništvu obitelji Šeman. Na ovom zvonu nalazio se natpis 
MCCCCXXXVIIII. Fisković dodaje daje na tom blatskom zvonu utisnut broj 
373. To je broj iz doba austrijskog prisilnog otuđenja zvona za vrijeme Prvog 
svjetskog rata. Također, na zvonu je znak križa na vrhu tronošca ili zvonika. 214 


211 Gradnje i popravci, kut. br. 1, br. 6, bez datuma. 

212 Gradnje i popravci, kut. br. 1, br. 1, bez datuma. 

213 Gradnje i popravci, kut. br. 1, br. 34, bez datuma. 

214 C. Fisković, »Nekoliko starih zvona dalmatinskih crkava«: 123. 

Na crkvi Gospe Carskog Polja u Čari nalazilo se zvono saliveno 1467. godine, 
na čijem se donjem rubu nalazio natpis IHSMCCCCLXVII. Čuva se u Arheološkom 
muzeju u Splitu. Zvono je otkupio ljevač zvona Jakov Cukrov, koji je umjesto 
starog zvona za čarsku crkvu na državni trošak salio novo. 215 Postoji još jedno 
korčulansko zvono koje nije zabilježeno u Iskazu zvona. O njemu je Vid Vuletić- 
Vukasović pisao u časopisu Bullettino di archeologia e storia Dalmata 1883. 
godine. Zvono se nalazilo na crkvi Sv. Nikole u Čari. Na njemu je “nadpis 
gotički: MCCCCXXXV”. 216 Jedno zvono Ivana Rabljanina također nije zabilježeno 
u obrascu I. Bilo je to malo zvono koje je Rabljanin 1525. godine salio za crkvu 
Sv. Andrije na Pilama. Ono je ukrašeno reljefnim slikama Bogorodice i Sv. 
Andrije, s inicijalima M.DV. i S.A. Pored toga, na ovom zvonu nalazio se natpis: 
OPVS BAPTISTE A • S • MDXXV. Zvono se danas nalazi u Luži. 217 



Slika 8. Zvono Ivana Rabljanina koje se danas nalazi u Luži 
(Fototeka Dubrovačkih muzeja, Arheološki muzej ) 


215 F. Bulić, »Zvona u Dalmaciji i njihovi lijevaoci«: 72-74. 

216 Vid Vuletić Vukasović, »Zvona Sv. Nikole na Korčuli.« Bullettino di archeologia e storia 
Dalmata (1883): 181. 

217 Vladimir Muljević, Ljevač zvona i topova Ivan Krstitelj Rabljanin. Rab: SIZ za kulturu opći¬ 
ne, 1990: 56. 

Također, u Iskazu zvona nije sačuvan spomen o zvonu koje se nalazi na 
stonskoj crkvi Sv. Kuzme i Damjana. Fisković kaže daje na njemu sačuvan 
natpis sljedećeg sadržaja: + A. S M.DXVIIII OPVS. MAISTRO. LVCA. + 
Q VESTA. CAMPANE DE SANCTO CHOSMA. E. DAMI ANE. Također, u 
Iskazu zvona nije zabilježeno ni zvono na crkvi Gospe Bezgrešnog začeća, koje 
se nalazi u Zakamenju. Na zvonu je renesansni lik Gospe i natpis koji teče 
naokolo u traci: + A. S. MCCCCCXV.ADI.XV DECENBRO + OPVS. PAVLI. 
CAMPANA. DESANTO. STEFANO. U Iskazu zvona nije navedeno ni zvono 
na crkvi Karmelske Gospe u Pijavičinu. Ono je ukrašeno reljefnim medaljonima 
Oplakivanja Kristova pod križem, Gospe Karmela, Sv. Nikole te još jednim 
svecem. Na zvonu je natpis 


OPVS 
AEREDVS 
DE POLIS 

Cvito Fisković ovo zvono datira u 18. stoljeće. On spominje i zvono na crkvici 
Sv. Mihovila u Smokvici i navodi da ovo staro zvono još zvoni. Na zvonu se 
nalazi natpis: + AVE : MARIA • GRACIA • PLENA ::. Fisković pretpostavlja 
da ovo zvono pripada razdoblju kasnog srednjeg vijeka. 218 

Mjesec lipanj 1917. godine protekao je u pripremi provedbe druge rekvizicije. 
Kako bi se ona što uspješnije obavila, Pokrajinski konzervatorski ured za 
Dalmaciju poslao je dopis svim župnim uredima u pokrajini. Njime su župni 
uredi obaviješteni o odluci austro-ugarskih vlasti od 22. svibnja iste godine da 
se provede druga rekvizicija. Pokrajinski konzervator Bulić u tom je dopisu 
obavijestio sve župne urede u pokrajini da najkasnije do 15. lipnja 1917. godine 
moraju predati točan popis zvona kako bi se odredilo koja će od njih biti izlučena 
iz druge rekvizicije. Nadalje, Bulić objašnjava da popisi zvona predani prilikom 
prve rekvizicije nisu bili posve točni i potpuni da bi se na temelju njih omogućilo 
oslobađanje zvona od druge rekvizicije. Stoga su, kaže Bulić, “svi Crkovni 
Starješine žurno pozvani da u vlastitom interesu kroz 14 dana sastave opis svih 
zvona koja se još nalaze u njihovom posjedu”. Nakon poziva svim župnim 
uredima u pokrajini, Bulić je u 13 točaka naveo što traženi popis treba sadržavati. 
Napominje i već spomenute karakteristike zvona salivenih prije 1600. godine. 
Osim toga, navodi i da su natpisi na zvonima 12. stoljeća udubljeni, a kasnije 


218 C. Fisković, »Nekoliko starih zvona dalmatinskih crkava«: 121-123; V. B. Lupiš, Sakralna 
baština Stona i okolice : 201. 

izbočeni. 219 Pet dana kasnije, Bulić je poslao dopis Dubrovačkom biskupskom 
ordinarijatu. Njime gaje obavijestio daje Konzervatorski ured za Dalmaciju 
direktno obavijestio sve župne urede u pokrajini o provedbi druge rekvizicije, 
a ne, kako je uobičajeno, Biskupski ordinarijat, koji je potom obavještavao 
župne urede po Biskupiji. Razlog tome Bulić nalazi u vrlo kratkom vremenu 
u kojem se imala obaviti druga rekvizicija. 220 

Na Bulićev dopis prvi je reagirao župni ured u Vrućici Donjoj. Tamošnji 
župnik Nedjeljko Subotić zamolio je Ordinarijat da se “radi povjesničke vrijednosti” 
iz najavljene rekvizicije isključi zvono na crkvi Sv. Kuzme i Damjana. Saliveno 
je 1724. godine i “ima krasan figuralni ures, tj. slike sv. Kuzme i Damjana, a 
na donjem kraju je ornamentalni ures”. Zvono je lijevano u Mlecima. Župnik 
navodi da “ovom zvonu puk pripisuje veliku moć te ono posjeduje muzikalnu 
znamenitost uslijed oveće primjese srebra”. 221 Istoga dana na adresu splitskog 
konzervatorskog ureda stigao je dopis korčulanskog crkovinarstva. U njemu 
se Frane Bulić obavještava o “umjetničkoj i historičkoj vrijednosti” zvona koje 
je do prije četiri godine stajalo na crkvici Sv. Petra, najstarijoj kapeli u Korčuli. 
Potom je preneseno na kapelicu Bezgrešnog začeća. Nadalje, u dopisu se navodi 
da se na zvonu nalazi natpis E. P. P. Prema dopisu, na zvonu se nalaze i slike 
anđela, Blažene Djevice Marije i križ, “a ispod toga napisana je rimskim slovima 
godina MCCCCC XXVII.” 222 Pročitavši dopis, Bulić je na njemu zabilježio da 
je zvono “izlučeno” iz ratne rekvizicije. Osobitu umjetničku i povijesnu vrijednost 
zvona potvrdio je i mjesni konzervator Božo Trojanis. 223 Dva dana kasnije iz 
župnog ureda Janjina Ordinarijatu je poslan dopis u kojemu je tamošnji župnik 
Ivo Kinkela tražio od Ordinarijata da se od ratne rekvizicije oslobodi zvono 
na crkvi Sv. Stjepana u Janjini. Prema prepisanom natpisu, zvono je iz MCCCCXIIII 
godine te je čunjastog oblika. U dopisuje župnik još naveo da za to zvono 
“kažu da je grčko”. 224 Istodobno, u Ordinarijat je stigao popis franjevačkih 
zvona sačuvanih od prve rekvizicije. U ovom popisu su navedena tri zvona, iz 
1370, 1475. i 1526. godine. 225 Treći dopis, poslan 7. srpnja 1917. godine, stigao 


219 Gradnje i popravci, kut. br. 1, br. 65, 25. 6. 1917. 

220 Gradnje i popravci, kut. br. 1, br. 65, 30. 6. 1917. 

221 Gradnje i popravci, kut. br. 1, br. 540, 5. 7. 1917; KAS, br. 127/17 c, 5. 7. 1917. 

222 Vinicije B. Lupiš u kulturno-povijesnom vodiču Blato u srednjem vijeku ovo renesansno 

zvono iz korčulanske crkve Gospina Začeća datira u godinu odigravanja bitke na Mohačkom polju 
(V. B. Lupiš, Blato u srednjem vijeku'. 34). 

223 KAS, br. 283/4, 5. 7. 1917. 

224 Gradnje i popravci, kut. br. 1, br. 82, 7. 7. 1917. 

225 Gradnje i popravci, kut. br. 1, br. 85, 7. 7. 1917. 

je s Koločepa. Tamošnji župnik Viče Medini napravio je popis zvona svoje župe 
koja su ostala nakon prve rekvizicije 21. lipnja 1917. Medini kaže da su bila 
“pridignuta dva veća zvona na crkvi matici iz 1669. godine koja su nosila natpis: 
ISEPO. PLATI. FECE.” Medini je u Popisu zvona što su ostala u župi nakon (prve) 
rekvizicije, izvršene u Koločepu 21 juna 1917. naveo četiri zvona. 

Zvono na crkvi matici u Donjem Koločepu bilo je saliveno MDXXXV, a 
na njemu je postojao sljedeći natpis: OPUS BAPTISTAE. Kao “figuralni ures”, 
Medini spominje dva medaljona s prikazima BI. Dj. Marije i Djeteta. Kao 
razlog zbog čega ovo zvono treba spasiti rekvizicije, Medini navodi daje ono 
rad poznatog ljevača Ivana Krstitelja Rabljanina. 226 U Museo Civico u Mlecima 
u zbirci medalja čuva se srebrna pozlaćena pax s likom Bogorodice s Kristom, 
posve identičnim onome na koločepskom zvonu. Bogorodica se pripisuje 
padovanskoj školi nadahnutoj Donatellovim izvornikom. Tako je Ivan Krstitelj 
Rabljanin aplicirao reljef Bogorodice s Kristom blizak opusu Nikole Firentinca, 
odnosno Donatellovu krugu, a sve to svjedoči o njegovoj praksi korištenja 
gotovih likovnih predložaka. Po malim proporcijama se vidi daje Ivan Krstitelj 
Rabljanin raspolagao maticama za lijevanje pax - predočnica iz tog likovnog 
kruga, pa ih je vješto uklapao u svoje umjetnine. 227 

Medini se, kao i Bulić, pozivana Kukuljevćev Slovnikumjetnikahjugoslavenskih 
u kojem stoji: “Rabljanin Ivan Krstitelj Pio, zvonoljevar, živio početkom 16. vieka 
u Dubrovniku, gdje je ljevao više zvonovah i topovah.” 228 Rabljanin je 1522. 
godine salio i zvono na crkvi Svete Klare u Kotoru. Prema Buliću, Rabljanin je 
također salio zvono za župnu crkvu Uznesenja Marijina na Rabu. Na zvonu je 
signirana godina MDXXXX. Godine 1506. Ivan Rabljanin salio je i zvona na 
“općinskom dobniku na Stradonu” u Dubrovniku. 229 Tri godine ranije salio je 
zvono splitske stolne crkve, koje je preliveno 1830. 230 Spisi dubrovačkog arhiva 
otkrivaju daje Ivan Rabljanin 1516. godine popravio dva zvona za bratovštinu 
graditelja i klesara u crkvi Svih Svetih (Domino) i salio jedno novo jamčeći za 
nj idućih šest godina. Godine 1535. Ivan Rabljanin je predao zvono koje je lijevao 
za Mljećane, a pročelnik mljetskog bratstva isplatio mu je sedam zlatnih dukata. 231 


226 Gradnje i popravci, kut. br. 1, br. 59, 7. 7. 1917. 

227 V. B. Lupiš, »Prilozi poznavanju sakralne baštine otoka Koločepa«: 250. 

228 Ivan Kukuljević Sakcinski, Slovnih umjetnikah jugoslavenskih. Zagreb: tiskom Narodne 
tiskare dra. Ljudevita Gaja, 1858: 359-360. 

229 K. Dočkal, Naša zvona i njihovi lijevaoci: 113-114. 

230 L. Beritić, »Ivan Krstitelj de Tollis«: 52. 

231 Cvito Fisković, »Ivan Rabljanin.« Anali Historijskog instituta JAZU u Dubrovniku 6-7 (1959): 212. 

Zvono na kapeli Sv. Antuna Padovanskog u Gornjem Čelu također je oslobođeno 
prve rekvizicije. Na njemu je stajala godina MDLXXXVI. Ono je bilo ukrašeno 
i s pet slika. Osim velikog prikaza Raspeća, zvono je bilo ukrašeno i s četiri 
manje slike na kojima su bili prikazani Sv. Josip, Sv. Đurađ, Uskrsnuće Kristovo 
i redovnik s križem u ruci. Medini je naveo da ovo zvono treba sačuvati “radi 
majstorski izragjenih slika na njemu”. 

Na kapeli Sv. Antuna Opata u Donjem Koločepu trebalo je sačuvati jedno 
zvono na zvoniku. Ono je bilo iz 1412. godine i nosilo sljedeći natpis: 

+ ozccccxn.ni. 

xx//. jiJg n/o 

Slika 9. Natpis koji se nalazio na zvonu na kapeli Sv. Antuna Opata u Donjem Koločepu 
(Gradnje i popravci, sig. 2, ser. 3, pser. 5, kut. br. 1, br. 59, 7. 7. 1917) 

Koločepski župnik pojašnjava da ovo zvono treba spasiti “radi znatne starine 
i radi natpisa na njemu u polugotičkim slovima.” 232 Zvono s natpisom (+ MCCCCXII. 
Dl XXIIZUGNIO) i ukrašenim stiliziranim križem, simbolom četvorice evanđelista, 
rijedak je primjer sačuvanog minijaturnog zvona iz 15. stoljeća. 233 

Zadnje koločepsko zvono koje je trebalo spasiti druge rekvizicije nalazilo se 
na kapeli Sv. Nikole na groblju. Zvono je datirano u 18. stoljeće, a na njemu se 
nalazio natpis: OPVSEREDVMDE POLIS. Ukrašeno je slikama Propeća, Gospe 
i Sv. Nikole te ukrasom koji se nalazio okolo, na vrhu zvona. Medini kaže daje 
ovo zvono trebalo spasiti “radi prilične starine, natpisa i slika”. 234 Austrougarske 
vojne vlasti ipak su ga odnijele, a na njegovo je mjesto 1922. godine postavljeno 
zvono Ivana Krstitelja Rabljanina koje se prethodno nalazilo na crkvi matici u 
Donjem Koločepu. 235 

232 Gradnje i popravci, kut. br. 1, br. 59, 7. 7. 1917. 

233 V. B. Lupiš, »Prilozi poznavanju sakralne baštine otoka Koločepa«: 249. 

234 Gradnje i popravci, kut. br. 1, br. 59, 7. 7. 1917. 

235 V. B. Lupiš, »Prilozi poznavanju sakralne baštine otoka Koločepa«: 250. 

Slika 10. Zvono crkve Sv. Nikole u Donjem Čelu (foto: Vinicije B. Lupiš). 

Idućeg dana uprava samostana Sv. Dominika poslala je Ordinarijatu točan 
opis zvona sačuvanih nakon prve rekvizicije. Istodobno, dominikanci su zamolili 
da se i preostala zvona dalje sačuvaju, jer su “osobite povjesničke vrijednosti” 
te su salivena prije 1600. godine. Prema priloženome popisuje jasno da su 
nakon prve rekvizicije sačuvana tri zvona na crkvi Rozarija. Prvo i najveće 
zvono ove crkve saliveno je 1516. Na njemu je postojao natpis sljedećeg sadržaja: 

Canite tuba in Sion vocate coetum congregate 
populum coadunate senes congregate parvulos 
et suggentes ubera 
a. s. M.D.XVI. 

Ragusae. 

Opus Baptistae 







Đ. Sjekavica, Rekvizicije zvona u Prvom svjetskom ratu na području Dubrovačke biskupije 585 


Prijevod natpisa glasi: 

Trubite u trubu na Sionu! 

Oglasite zbor, 
saberite narod, 
saberite starce, 
sakupite djecu, 
čak i nejač na prsima. 

Ivan Rabljanin je očito preuzeo dio starozavjetnog teksta iz knjige proroka 
Joela (JI 2,15-16) i odabrano prikazao kao zadaću i funkciju zvona. Osim 
natpisom, zvono je bilo ukrašeno i slikama Sv. Dominika i Sv. Tome Akvinskog. 
U opisu se navodi daje sadržavalo “krasne urese”. Manje zvono saliveno je 
1458. godine i imalo sljedeći natpis: Bartolomeus Cremonensisfecit. Sadržavalo 
je i pet slika na kojima su prikazani Sv. Dominik, Sv. Toma Akvinski, Sv. 
Vinko, Sv. Vlaho i Sv. Benedikt. Kao i prethodno zvono, također je ukrašeno. 
“Radi svoje starine osobite je povjesničke vrijednosti, a radi krasnih uresa i 
nakita i umjetnosne je vrijednosti,” kažu dubrovački dominikanci. 



Slika 11. Zvono na Dominikanskom samostanu u Dubrovniku iz 1458 
(Fototeka Konzervatorskog ureda u Splitu, inv. bi'. 8966) 

Najmanje zvono ima natpis S. D. Domin.ora.pro.nob. Na zvonu postoji još 
jedan natpis, koji spominje autora zvona i godinu izrade. On glasi: Gaudentius 
Fanc. Lagustini Filius. Fecit. A. D. 1622. 



Slika 12. Zvono Gaudencija Lastovca iz 1622 
(Fototeka Konzervatorskog ureda u Splitu, inv. br. 8991) 


Od prve rekvizicije sačuvano je i zvono na kapelici Sv. Lazara na Pločama. 
Ono je saliveno 1400. godine, a na njemu su bili natpis, dvije slike - Propeće 
s Gospom i Sv. Ivanom, i “slika malenih svetaca koji se dobro ne raspoznavaju”. 
Natpis na ovom zvonu glasio je: I. H. S. MCCCC. “Radi svoje starine i milozvučnosti 
osobite je povjesničke i umjetnosne vrijednosti.” Zvono na crkvi Sv. Nikole na 
Lopudu saliveno je 1592. godine. Na njemu se nalazio natpis sljedećeg sadržaja: 
Jocttmes et Baptista X. p. s. rex venit in pače Deus et Homo factus est (sic) - 
Fratres de Tonis Venetis (sic) FM.D.XCII. 2Vl 


236 Gradnje i popravci, kut. br. 1, br. 539, 8. 7. 1917; KAS, br. 65, 8. 7. 1917. 








Đ. Sjekavica, Rekvizicije zvona u Prvom svjetskom ratu na području Dubrovačke biskupije 587 


Također, dana 8. srpnja 1917. župni ured Trpanj poslao je Ordinarijatu opis 
zvona koja su ostala nakon prve rekvizicije. Prema tom opisu, na župnoj je 
crkvi ostalo sačuvano zvono iz 1904. godine. Iz iste je godine sačuvano zvono 
na crkvi Blažene Gospe od Karmela. Kako je naveo trpanjski župnik Dinko 
Šuljaga, “osobitu važnost za mjesto ima zvono u crkvi sv. Roka budući je 
starinsko i zavjetno zvono.” U dopisuje naveo daje ovo zvono saliveno 1796. 
godine. 237 Dana 10. srpnja 1917. Milio Arbulić, župnik iz Stravče, dopisom moli 
Ordinarijat da zvono koje se nalazi na kapeli Sv. Stjepana “radi starine bude 
izlučeno iz ponovne rekvizicije”. Župnik je u dopisu donio i detaljan opis zvona. 
Kaže da se na njemu nalazi natpis Opus Paul: Depolis. Veneti. M.D.C.C.XXVIII. 
Navodi i daje zvono ukrašeno slikama. 238 Prema opisu župnika župe Sv. Jurja, 239 
na zvonu su se nalazili motivi Blažene Djevice Marije s Isusom, Propeća, Sv. 
Petra i Sv. Roka. 240 Dana 16. srpnja župnik Trstenog, Danijel Lepeš, poslao je 
dopis Ordinarijatu u kojem je dostavio popis i opis preostalih zvona koja su 
sačuvana od prve rekvizicije u ovoj župi. Župnik kaže daje neizvjesno koja 
će se zvona spasiti druge rekvizicije, ali je siguran da će se rekvizicije osloboditi 
zvono iz 1457. godine. Lepeš predlaže da se radi javnog interesa sačuva i zvono 
koje “tuče ure”. U Popisu zvona u župi Trstenoga župnik Lepeš je naveo sedam 
zvona koja su bila oslobođena prve rekvizicije. 

Prvo od njih nalazilo se na zvoniku župne crkve Sv. Vida u Trstenome. Ono 
je služilo kao javni sat, kako je naveo župnik. Saliveno je 1885. godine u 
ljevaonici Jakova Cukrova u Splitu. Na zvonu se nalazio sljedeći natpis: Dano 
na čast Sv. Vidu dobrotvorcu. 

U istom zvoniku nalazilo se već prije spomenuto zvono iz 1457. godine. 
Ono je, navodi župnik Lepeš, “od osobite historičke i umjetničke važnosti”. 
Na njemu se nalazi biskupski grb s mitrom i inicijalima F. A., dok je ispod grba 
datum: F. MCCCCLVII. S druge strane grba nalazio se medaljon u kojemu se 
prikazuje poklon Sv. Tri kralja, a ispod medaljona križ s inicijalima F. A. Lepeš 
napominje da narod ovo zvono zove “staro”. Ujedno napominje da je i 
“Konservatorijalni Ured u Splitu ustanovio historičko-umjetničku vrijednost 
ovog zvona i naredio da ga se ima bezuvjetno isključiti iz ratne rekvizicije.” 241 


237 Gradnje i popravci, kut. br. 1, br. 118, 8. 7. 1917; KAS, br. 120, 8. 7. 1917. 

238 Gradnje i popravci, kut. br. 1, br. 79, 10. 7. 1917; KAS, br. 79, 10. 7. 1917. 

239 1. Simić, Šematizam dubrovačke biskupije : 142. 

240 Gradnje i popravci, kut. br. 1, br. 79, 10. 7. 1917; KAS, br. 79, 10. 7. 1917. 

241 Gradnje i popravci, kut. br. 1, br. 560, 16. 7. 1917. 

Župnik Trstenog prethodno je osobno poslao pismo Frani Buliću, u kojem gaje 
upozorio da ovo “zvono tako staro i s biskupskim grbom nije bilo na vrijeme naznačeno 
da se izluči iz ratne rekvizicije”. Lepeš je ujedno zamolio da mu se iz “Pokrajinskog 
Konservatorijalog Ureda pošalje dva arka papira za otisak natpisa i grba na navedenom 
zvonu i drugim zvonima” ove župe. Na kraju pisma, Lepeš je obećao Buliću da će 
mu “na vrijeme javiti kojega je biskupa grb sa inicijalima FA, za koga za sada ne 
nalazi ni medju biskupima ni Dubrovačke ni susjedih biskupija u god. 1457.” 242 

Treće zvono oslobođeno prve rekvizicije nalazilo se na kapeli Sv. Mihajla u 
Trstenom. Kapela je bila u vlasništvu Zbora Popovskoga u Dubrovniku. Na zvonu 
je bio natpis Colbachini Utini 1817. Opus Romani. Ukrašeno je slikama Sv. Vlaha, 
sveca s mačem i štitom, Propeća i BI. Gospe. Nije poznato koji je ljevač salio 
ovo zvono, jer njegovo ime nije spomenuto. Prema Dočkalu, u prvoj polovici 19. 
stoljeća u Splitu djeluju Joannes Bassanensis i njegov sin koji je 1832. na zvonu 
župne crkve u Karlobagu zabilježen kao Colbachini Ioannis Bassanensis Filius . 243 

Papinski Zavod 

DfKIJRN COLBRChlNI i SINOVI 

PADOVA (Italija) 

Kuća utemeljena g. 1745. 

Papinska Odi. 17. januara 1098. 

Lijevaona zvona 

Tvornica 

crkvenih predmeta 


Radionica građe gvo zdenih 
zvonika i potrepština za zvona. 

zastmisnB a ipiaji M: nuBHnuiicKi mirnim iiskuhe — mini. 

Slika 13. Oglas ljevaonice Colbachini (Narodna svijest 53 (1924): 6) 


242 Gradnje i popravci, kut. br. 1, br. 200,4. 3. 1917. 

243 K. Dočkal, Naša zvona i njihovi lijevaoci: 66. 

Zvono na kapelici Sv. Ivana Krstitelja u Dubravici također nije podleglo prvoj 
rekviziciji. Ovo zvono ima natpis: ANNO MDCCCXXIV. Canciani Veneti Fusonis 
Opus. Ovaj mletački ljevač salio je 1782. godine zvono župne crkve Sv. Ivana 
Krstitelja u Bolu na Braču. U Zadarskoj nadbiskupiji salio je dva zvona župne 
crkve Sv. Marije na Pašmanu. Dočkal navodi da su rad ovog ljevača još i dva 
mala zvona. Starije je saliveno 1765. godine i namijenjeno župnoj crkvi u Udbini. 
Mlađe zvono Cancianus je salio 1804. godine za župnu crkvu u Karlobagu. 244 

Zvono na kapelici Gospe od Snijega u Trstenom također nije rekvirirano u 
prvoj rekviziciji. Ukrašeno je motivom Propeća i križa, ispod kojega stoji pečat 
nalik na oblak, a u njemu natpis: Opus Da Venezia. 

Prve rekvizicije bilo je oslobođeno i zvono na kapeli Sv. Ane u Brsečinama. 
Ova je kapela bila u vlasništvu plemićke obitelji Bizzaro. Kako donosi Lepeš, zvono 
je bilo ukrašeno motivom Propeća, svetaca i svetica, a oko zvona su bile pruge. 

U vlasništvu plemićke obitelji Bassegli-Gozze bila je kapela Sv. Jeronima, 
s koje u prvoj rekviziciji nije rekvirirano zvono. Na ovom zvonu nalazio se 
datum: Anno Dni. MDCLXV. Zvono je bilo ukrašeno s četiri slike - Sv. Josipa, 
sveca sa sabljom, sveca s bradom koji u desnoj ruci nosi vrč i Propećem, ispod 
kojega se nalazio pečat u obliku oblaka u kojem je bio natpis Opus Caslelli. 
Dočkal je u svojoj knjizi ispravio župnika Lepeša i zaključio daje ovo zvono 
salio Castelli, ljevač zvona iz druge polovice 17. stoljeća. 245 

Zadnje zvono iz ove župe koje nije rekvirirano u prvoj rekviziciji nalazilo 
se na kapeli Sv. Đurđa u Brsečinama. Nije bilo ukrašeno, ali “na oko je vidjeti 
staro”, kako je ocijenio župnik Lepeš. 246 

Dana 6. kolovoza 1917. godine župa Sv. Mihajla Arhanđela u Vignju poslala 
je popis preostalih zvona nakon provedene prve rekvizicije. Prema popisu, u 
župi su nakon prve rekvizicije ostala tri zvona. 

Prvo se nalazilo na crkvi Sv. Mihajla Arhanđela u Vignju. Na njemu su se 
nalazile četiri slike, među kojima i Sv. Mihajla, te natpis Anno MDCCXCVII. 
Kako je rekao tamošnji župnik Petar Bijelić, “u puku vlada od starine neka 
osobita pobožnost i zove ga puk ‘zvono sv. Mihajla’ koje kad zazvoni nikad 
nije pala tuča (grad) i uništila vinograde. Takogjer,” dalje navodi Bijelić, “ima 
i predaja usmena u narodu, koju i danas potvrgjuju starci pa i pomorski kapetani, 
da su čuli od njihovih otaca pripovjedat daje ovo zvono bilo saliveno u Mlecima, 


244 K. Dočkal, Naša zvona i njihovi lijevaoci: 64-65. 

245 K. Dočkal, Naša zvona i njihovi lijevaoci'. 65. 

246 Gradnje i popravci, kut. br. 1, br. 560, 16. 7. 1917. 



590 


Anali Dubrovnik 51/2 (2013) 


te daje kod salivanja, rastopljenja metala, u kotal bacila se jedna količina za 
zavjet zlata, i to od rastopljenog Pelješkog zlata, ženskog uresa ‘Pelješke Peružine’.” 

Također, nakon prve rekvizicije u ovoj župi je ostalo sačuvano zvono na 
crkvi Gospe od Ružarja. Zvono je bilo saliveno 1882. godine. 

Još je jedno zvono sačuvano u ovoj župi nakon prve rekvizicije. Ono se 
nalazilo na crkvici Presvetog Trojstva u Kučištu. Saliveno je 1860. godine i 
pripadalo je obitelji Pederin-Juričević. 247 

Dana 20. srpnja 1917. godine Frane Bulić je uputio dopis župnom uredu 
Viganj, kojim gaje obavijestio da će nastojati da “bude povraćeno” zvono s 
kapele Sv. Luke u Kućištima, a koje su prethodno digle vojne vlasti. Bulić 
napominje daje ovo zvono “veoma starinsko”. 248 Fisković ga datira u prvu 
polovicu 15. stoljeća, što potvrđuje datum napisan gotičkim slovima na dnu 
zvona: MCCCCXXII • DIE XVIIIAGOSTO. 249 Dana 2. kolovoza 1918. godine, 
tamošnji župnik Petar Bijelić dopisom je zamolio Bulića da se zauzme da župa 
Viganj izbjegne troškove povrata zvona koje je datirano u 1422. godinu. 250 


Godina 1918. 

Grč. istočna parohijska crkva u Dubrovniku također nije bila pošteđena 
ratne rekvizicije. Dana 14. veljače 1918. godine dubrovački pravoslavci obavijestili 
su Ministarstvo za narodnu obranu u Beču o predaji pet zvona za ratne svrhe 
tijekom lipnja 1917. godine. Nadalje, Grč. istočna parohijska crkva u Dubrovniku 
zamolila je Ministarstvo da se rekvizicije poštedi još pet preostalih zvona koja 
su u vlasništvu dubrovačkih pravoslavaca. U dopisu se spominje daje u svrhu 
druge rekvizicije dubrovačka pravoslavna crkva morala predati sva preostala 
zvona osim najmanjega. 251 Dana 13. ožujka na ovaj je dopis reagirao Frane 
Bulić. Uputio je dopis tutorstvu Grč. ist. parohijske crkve u Dubrovniku kojim 
je obavijestio da će se prije spomenuta zvona teško moći osloboditi rekvizicije 
jer su salivena poslije 1800. godine. No, Bulić je predložio da se njihovo izručenje 
izbjegne “event. sa stanovišta ljevaoničke djelatnosti XIX. vijeka.” 252 


247 Gradnje i popravci, kut. br. 1, br. 695, 6. 8. 1917; KAS, br. 14, 6. 8. 1917. 

248 KAS, br. 65, 20. 7. 1917. 

249 C. Fisković, »Nekoliko starih zvona dalmatinskih crkava«: 120. 

250 KAS, br. 236, 2. 8. 1918. 

251 KAS, br. 33, 14.2. 1918. 

252 KAS, br. 41, 13.3. 1918. 

U prvim poslijeratnim mjesecima nametnulo se pitanje isplate naknade za 
rekvirirana zvona. O ovoj problematici Ordinarijat je prvo obavijestio crkovinarstvo 
u Maranovićima. Dopisom od 7. studenog 1918. iz Ordinarijata su zatražili da 
crkovinarstvo u Maranovićima odluči hoće li se iznos od 950 kruna, koliko 
iznosi naknada za zvona oduzeta u prvoj rekviziciji na području ove župe, 
“otpremiti crkovinarstvu ili da se uloži kod koje ovdašnje banke.” 253 Istoga dana 
Ordinarijat je primio dopis od crkovinarstvo u Orebiću kojim ga se obavještava 
da novac od naknade za rekvirirana zvona ove župe “uloži u određenu štedionicu 
zato jer je tako odlučilo crkovinarstvo.” Novac za zvona rekvirirana franjevačkom 
samostanu Uznesenja Marijina trebalo je položiti na isti račun. 254 Deset dana 
kasnije don Dinko Suljaga, župnik župe Trpanj, “moli Presvijetli i Prepoštovani 
Ordinarijat da bi svotu opredijeljenu za zvona ove župe trebalo dostaviti” župnom 
uredu, koji bi se pobrinuo da se sredstva upotrijebe za nabavu novih zvona. 
Da su sredstva dostavljena dokazuje i naknadno priložena poštanska predatnica 
u kojoj je naznačen i iznos naknade (2.554 krune). 255 Idućeg dana, 18. studenog 
1918, župni ured Putnikovići uputio je dopis Ordinarijatu kojim ga moli da mu 
se “otpremi iznos za zvona.” 256 Identičan zahtjev uputili su župni uredi Banići, 257 
Trstenik, 258 Pakljena. 259 

Župa Luka Sipanska “istodobno živo moli Ordinarijat da se zauzme neka se 
brzo vrati ovamo zvono ‘Marcus’, uzeto u II. rekviziciji, koje se, kažu, i ovijeh 
dana još nahodilo u Slanomu i tamo ostalo.” 260 Crkovinarstvo Župne Crkve Sv. 
Mihovila Arh. u Vignju dopisom je obavijestilo Ordinarijat da “uloži novac od 
zvona I Rekvizicije za ovu župu kod koje tamošnje banke.” Također je napomenuto 
da se novac od rekvizicije zvona sa samostanske crkve Gospe od Ružarja proslijedi 
dubrovačkim dominikancima. 261 Dana 19. studenog 1918. godine crkovinarstvo 
opatske crkve u Korčuli dopisom je zamolilo Ordinarijat da se iznosi (4.768 
kruna) za zvona I rekvizicije uloži čim prije kod Jadranske banke u Dubrovniku 
i na tekući račun “Blagajne Uzajamne Vjeresije” u Korčuli. 262 Druga župa 


253 Gradnje i popravci, kut. br. 1, br. 885, 7. 11. 1918. 

254 Gradnje i popravci, kut. br. 1, br. 279, 7. 11. 1918. 

255 Gradnje i popravci, kut. br. 1, br. 128, 17. 11. 1918. 

256 Gradnje i popravci, kut. br. 1, br. 155, 18. 11. 1918. 

257 Gradnje i popravci, kut. br. 1, br. 2, 18. 11. 1918. 

258 Gradnje i popravci, kut. br. 1, br. 101, 18. 11. 1918. 

259 Gradnje i popravci, kut. br. 1, br. 47, 19. 11. 1918. 

260 Gradnje i popravci, kut. br. 1, br. 111, 19. 11. 1918. 

261 Gradnje i popravci, kut. br. 1, br. 9, 23. 11. 1918. 

262 Gradnje i popravci, kut. br. 1, br. 343/IV, 19. 11. 1918. 

korčulanskog dekanata, ona u Žrnovu, zamolila je Ordinarijat da na isti tekući 
račun uplati iznos (3.384 krune) od prve rekvizicije. 263 Dokumenti iz Arhiva 
Dubrovačke biskupije, relevantni za ovu problematiku, svjedoče daje i zadnji 
mjesec 1918. protekao u komunikaciji Ordinarijata i župnih ureda diljem Biskupije. 
Tema njihove korespondencije bila je naplata naknade za rekvirirana zvona. 

Prvoga dana prosinca 1918. godine, velolučki župnik don Ivo Čučuković 
dopisom je javio Ordinarijatu da se svota (2.932 krune) od prve rekvizicije 
zvona u toj župi “može slobodno uložiti kod koje tamošnje banke.” 264 Svoje 
zahtjeve Ordinarijatu da pošalje iznos naknade za prvu rekviziciju do kraja 
godine uputila su crkovinarstva Care 265 i Vrućice. 266 


Godina 1919. 

Prvi dan 1919. godine isto su učinili župni uredi Kliševo 267 i Smokovljani. 
Župnik u Ponikvama, don Miho Franković, usput napominje Ordinarijatu da 
se “amo dostavi novac, što bude trebat da će oni sakupit u selu i čim prije gledat 
nabavit zvona pošto u Visočanima nemaju zvona, a na matici jedno i da se 
nemogu proći bez tri zvona.” 268 U Arhivu Dubrovačke biskupije poznate su 
još dvije uplatnice Jadranske banke iz siječnja 1919, koje potvrđuju da su naknadu 
za zvona oduzeta u prvoj rekviziciji primili crkovinarstvo opatske crkve na 
Korčuli 269 i crkovinarstvo Janjine. 270 

U ožujku 1919. godine mnogim je župama isplaćena naknada za rekvirirana 
zvona. Prema sačuvanim poštanskim uputnicama valja zaključiti da su tijekom 
ožujka 1919. godine naknadu za rekvirirana zvona primili župnici Sipana, 
Grude, Lisca, Smokovljana, Trstenika, Zatona, Slanog i Orebića. 271 Crkovinarstva 
Slanog 272 i Luke Sipanske 273 obavijestili su Ordinarijat o primljenoj novčanoj 
naknadi za zvona oduzeta u prvoj rekviziciji. No, crkovinarstvo sv. M. Mandaljene 


263 Gradnje i popravci, kut. br. 1, br. 241, 25. 11. 1918. 

264 Gradnje i popravci, kut. br. 1, br. 264, 1. 12. 1918. 

265 Gradnje i popravci, kut. br. 1, br. 156, 8. 12. 1918. 

266 Gradnje i popravci, kut. br. 1, br. 210, 17. 12. 1918. 

267 Gradnje i popravci, kut. br. 1, br. 118, 1. 1. 1919. 

268 Gradnje i popravci, kut. br. 1, br. 3, 1. 1. 1919. 

269 Gradnje i popravci, kut. br. 1, bez broja, 10. 1. 1919. 

270 Gradnje i popravci, kut. br. 1, bez broja, 10. 1. 1919. 

271 Gradnje i popravci, kut. br. 1, bez broja i datuma. 

272 Gradnje i popravci, kut. br. 1, bez broja, 21. 3. 1919. 

273 Gradnje i popravci, kut. br. 1, bez broja, 29. 3. 1919. 

u Banićima nije primilo naknadu za rekvirirana zvona u prvoj rekviziciji. Stoga 
je tamošnji župnik, Ante Jasprica, uputio dopis Biskupskom ordinarijatu kojim 
pita “hoće li ovo crkovinarstvo i kada će doći do svog novca?” 274 Isplata naknade 
za zvona oduzeta u prvoj rekviziciji tekla je i dalje. O uredno isplaćenoj naknadni 
svjedoči i dopis župnog ureda Pakljena. Njime je don Đuro Kuljevan obavijestio 
Ordinarijat daje primio naknadu u iznosu od 1.581,90 kruna za zaplijenjena 
zvona. 275 

U svibnju je župni ured u Putnikovićima obavijestio Ordinarijat daje primio 
naknadu za zvona zaplijenjena u prvoj rekviziciji. 276 Župnik župe Stravča, Miho 
Arbulić, dana 8. srpnja 1919. uputio je dopis Presvijetlom Biskupskom Ordinarijatu, 
u kojemu ga moli da ispita gdje su uplaćeni novci za rekvirirana zvona ove 
župe, jer nisu položeni u Hrvatsku štedionicu, kako je bilo dogovoreno. 277 Da 
su novci upućeni crkovinarstvu župne crkve u Stravči svjedoči i poštanska 
uputnica poslana 1. srpnja 1919. godine. 278 Crkovinarstvo župne crkve u Priđvorju 
obavijestilo je Ordinarijat dana 27. srpnja 1919. daje za rekvirirana zvona 
poštanskom naputnicom primilo svotu od 1.804 krune. 279 

Dva dana prije obilježavanja prve obljetnice svršetka Prvog svjetskog rata 
pokrajinski konzervator obratio se dopisom Ministarstvu prosvjete u Beogradu. 
Sadržajem dopisa podsjetio je daje u razdoblju od 1915. do 1918. godine vojna 
uprava bivše Monarhije rekvirirala crkvena zvona koja su se trebala upotrijebiti 
za proizvodnju municije. No, Bulić upozorava da je veliki dio rekviriranih 
zvona upotrijebljen u sasvim druge, Spekulativne svrhe tvornica u koje su bila 
poslana. Ovaj postupak dao je povoda episkopatu bivše Monarhije da prosvjeduje 
protiv takvog postupka. U Dalmaciji je rekviziciju zvona nadzirala Vojna 
komanda u Mostaru, a rekvirirana zvona bila su, po naredbi Zapovjedajućeg 
generala u Sarajevu, otpremljena preko Knina, preko Metkovića i kroz Bosnu 
u tvornice Nagy-Teteny-Diosd i Manfred Weiss u Mađarskoj. Bulić u dopisu 
napominje da sve župe nisu dobile obećane četiri krune po kilogramu za 
rekvirirana zvona, jer je slom Monarhije došao prije zaključenja rekvizicije, 
pa su mnoge župe ostale bez zvona na svojim crkvama i bez odštete za oduzeta 
zvona. Sjetio se Bulić daje on u akciji rekvizicije bio zadužen da isključi sva 


274 Gradnje i popravci, kut. br. 1, br. 174, 18. 3. 1919. 

275 Gradnje i popravci, kut. br. 1, br. 22, 5. 4. 1919. 

276 Gradnje i popravci, kut. br. 1, br. 45, 10. 5. 1919. 

277 Gradnje i popravci, kut. br. 1, br. 59, 8. 7. 1919. 

278 Gradnje i popravci, kut. br. 1, bez broja i datuma. 

279 Gradnje i popravci, kut. br. 1, br. 90, 27. 7. 1919. 

zvona lijevana prije 1600. godine i ona “povijesne ili umjetnosne vrijednosti” 
iz bilo kojeg doba. Pokrajinski konzervator kaže daje Vojna komanda u Mostaru 
prvo uvažavala njegove zahtjeve i želje, ali su ipak neka zvona povijesne i 
umjetničke vrijednosti tijekom 1915. i 1916. godine otpremljena u tvornice 
municije ili bečki vojni arsenal, ili u bečki vojni muzej. Kako rekvizicija nije 
bila završena kad je nastao slom Monarhije, mnoga su se zvona u trenutku 
sloma nalazila diljem bivše Monarhije ili Njemačke. Bulić je spomenuo da ima 
saznanja da su se mnoga dalmatinska zvona u trenutku sloma Monarhije nalazila 
u Bosni i Štajerskoj, te pretpostavlja daje tijekom obje rekvizicije zaplijenjeno 
1.500 zvona s dalmatinskih crkava. Naposljetku, Bulić je zahtijevao da Kraljevstvo 
SHS traži naknadu štete za odnesena zvona. On je ujedno zamolio Ministarstvo 
prosvjete u Beogradu da preko Ministarstva vanjskih poslova zatraži od austrijske, 
njemačke i mađarske vlade da vrate sva dalmatinska zvona koja su se nalazila 
na njihovu teritoriju. Istodobno, pokrajinski konzervator je molio da interveniraju 
nadležne vlasti u Bosni i Hercegovini i Hrvatskoj kako bi se zvona koja su se 
nalazila na njihovu području vratila u Dalmaciju, i to u Split, odakle ih je Bulić 
trebao vratiti crkvama. 280 Ministarstvo je javilo pokrajinskom konzervatoru 
daje obavijestilo relevantne državne institucije u Beču i Budimpešti “da spase 
odneta zvona ili bar kovni materijal, koji bi se mogao upotrijebiti za novo 
livanje.” Što se tiče neisplaćene naknade za rekvirirana zvona, dopisom se 
obavještava da će se uskoro osnovati i komisija za likvidaciju, koja će razmatrati 
dug bivše Monarhije. 281 Novac za rekvirirana zvona od Dubrovačkog su ordinarijata 
do kraja godine zatražili župni uredi Račišća 282 i Ošlja. 283 


Godine 1920-1926. 

U ožujku 1920. godine Pokrajinski Konservatorijalni Ured u Splitu dobio 
je odgovor na zahtjeve koje je Bulić uputio državnim vlastima u studenome 
1919. godine. Pokrajinska vlada za Dalmaciju dopisom je obavijestila Konzervatorski 
ured u Splitu daje “diplomatsko predstavništvo Kraljevstva SHS obavijestilo 
da su crkvena zvona, rekvirirana za ratne svrhe u Dalmaciji i svim drugim 
zemljama bivše austro-ugarske monarhije, u tvornicama u kojima su lifrovane 
(ponajviše u već razbijenom stanju), odmah salivene u balvane. Ovi su onda 


280 Gradnje i popravci, kut. br. 1, br. 346, 8. 10. 1919. 

281 Gradnje i popravci, kut. br. 1, br. 827, 28. 10. 1919. 

282 Gradnje i popravci, kut. br. 1, br. 13/XII, 8. 12. 1919. 

283 Gradnje i popravci, kut. br. 1, br. 897, 18. 12. 1919. 

utrošeni u topolivnicama i municijenim fabrikama za pravljenje ratnog oružja.” 
Tim je dopisom Pokrajinska vlada za Dalmaciju obavijestila Bulića da se “za sada 
ne može ništa daljega poduzeti” kako bi se isplatila naknada za rekvirirana zvona 
onim župama koje ju nisu dobile, a koju je obećala Austro-Ugarska Monarhija. 284 
Istu je vijest svećenstvu diljem Biskupije prenio i List Dubrovačke biskupije , 285 

Župni ured Ponikve u ožujku je zamolio Dubrovački biskupski ordinarijat da 
pomogne u traženju četiriju zvona iz te župe, koja su bila zaplijenjena u drugoj 
rekviziciji. Zvona su se nalazila na crkvi Sv. Ivana Krstitelja, Sv. Filipa i Jakova, 
kapeli Gospe od Navještenja i crkvi Sv. Petra. Četiri zvona ove župe predana su 
u Slanome, odakle su bila odnesena. Župnik u Ponikvama, Ivo Đuračić, pretpostavio 
je da su zvona odnesena u neku drugu crkvu ili samostan u Biskupiji. 286 Koločep- 
ski župnik je 12. srpnja 1920. godine ustanovio da se zvono s crkve Sv. Ivana 
u Ponikvama nalazi na župnoj crkvi Velike Gospe. Tamošnji župnik, Stijepo 
Kusijanović, donio je i natpis koji se nalazio na zvonu. On glasi: OPVS ANTONI 
DE POLIS VENETIS MDCLVIIII. Prema Dočkalu, Antonio De Polis je bio mletački 
ljevač zvona iz druge polovice 17. stoljeća. Na zvonu su se nalazili prikazi Raspela, 
Gospe Žalosne, Gospe sa Sinom i Sv. Ivana. 287 Dočkalu su poznata četiri njegova 
zvona - ono iz 1668. godine, s kapele Sv. Leonarda u Liplju, župa Bosiljevo, 
zatim zvono crkve Sv. Trojstva u Grobniku i dva salivena 1695. godine, koja su 
se nalazila na župnoj crkvi u Tounju i župnoj crkvi u Otoku na Dobri. 288 Prema 
sačuvanoj dokumentaciji ratne rekvizicije, vidljivo je daje, osim zvona iz Ponikava, 
Antonio De Polis salio još nekoliko zvona za Dubrovačku biskupiju. Ostala 
njegova zvona koja se nalaze u ovoj Biskupiji bit će kronološki donesena u 
nastavku rada, kako se spominju u dokumentaciji ratne rekvizicije. Idućeg dana 
iz Ordinarijata su naredili da se ovo zvono preda župniku u Ponikvama. 289 

Nakon kraja rata, počela je nabava novih zvona za crkve širom Dubrovačke 
biskupije. No, zabilježen je i slučaj iznajmljivanja zvona. Tako je dana 25. 
svibnja 1920. “ugledna Gosp. Marija de-Mirošević rođ. Natali-Sorgo blagotvorno 
i milostivo zaimala zvono sa vlastite kapele Sv. Vida u Dubrovniku jer je crkva 
BI. Gospe od Karmena radi rata ostala bez zvona.” 290 


284 Gradnje i popravci, kut. br. 1, br. 695, 6. 3. 1920. 

285 List Dubrovačke biskupije 4 (1920): 42-43. 

286 Gradnje i popravci, kut. br. 1, br. 217, 15. 3. 1920. 

287 Gradnje i popravci, kut. br. 1, bez broja, 12. 7. 1920. 

288 K. Dočkal, Naša zvona i njihovi lijevaoci: 95-96. 

289 Gradnje i popravci, kut. br. 1, br. 212, 13. 7. 1920. 

290 Gradnje i popravci, kut. br. 1, br. 251, 25. 5. 1920. 

Iako su protekle gotovo dvije godine od svršetka rata, župe su i dalje nastojale 
doći do naknade za rekvirirana zvona koja im je obećala bivša Monarhija. Na 
traženje naknade od Ordinarijata bila je primorana župa Mali Ston, i to da pokrije 
troškove popravka crkve. 291 

Godine 1921. nastavilo se s nabavom novih crkvenih zvona. Iz dopisa koji 
je župnik Orebića poslao Ordinarijatu iščitava se da su nova zvona nabavile 
župe Lastovo, Viganj, Čara i “još neke župe u korčulanskom dekanatu.” Zvona 
navedenih župa nalazila su se u carinarnici u Trpnju. 292 

Nova zvona trebala su biti blagoslovljena. Stoga su svećenici iz župnih ureda 
Lisac 293 i Gruda dopisima molili Ordinarijat da podijeli dozvolu za blagoslov novih 
zvona. U istom dopisu župnik Grude, Dušan Mičić, zamolio je Ordinarijat da 
“blagoizvoli priložiti obrazac molitve, kojim se ima blagosloviti zvona pošto se u 
Parčić-evu Rimskom Ritualu ne nalazi odnosni blagoslov.” 294 Dvije godine potom, 
List Dubrovačke biskupije donio je članak pod naslovom »Blagoslov novog zvona, 
koje je odregjeno za službu crkve ili kapele«. U članku su doneseni sadržaji kanona 
iz Kodeksa kanonskog prava koji se odnose na blagoslov novih zvona. Također je 
donesena molitva koju je svećenik trebao moliti prilikom blagoslova novih zvona. 295 

Postojali su i novčani problemi oko nabave novih zvona. Crkovinarstvo Opatske 
Crkve u Korčuli obavijestilo je dubrovački Ordinarijat daje primorano prodati 
crkvene zlatne predmete koji nemaju umjetničku vrijednost kako bi se prikupila 
svota za nabavu zvona. Novac koji je bivša država isplatila ovoj crkvi 1917. godine 
nije bio dovoljan za nabavu novih zvona zbog “silnog poskupljenja materijala i 
tvorničkih troškova.” 296 Daje tome tako pisao je i Janko Barle u članku »Nabava 
novih zvona« u časopisu Sveta Cecilija. Barle je napomenuo daje “zvonovina 
silno poskupila, pa dok je država prigodom rekvizicije plaćala za kilogram po 
4 K, tražili su u nekoj ljevaonici poslije rata za kilogram do 180 K.” 297 Dana 
6. veljače 1922. godine Ordinarijat je dopustio “Uglednom Crkovinarstvu zborno- 
opatske crkve u Korčuli da se prodadu neki zlatni predmeti te da se od te prodaje 
utjerana svota pridruži već sakupljenoj glavnici za nabavu zvona te zborno-opatske 


291 Gradnje i popravci, kut. br. 1, br. 420, 1. 6. 1920. 

292 Gradnje i popravci, kut. br. 1, br. 1213, 12. 11. 1921. 

293 Gradnje i popravci, kut. br. 1, br. 1229, 24. 11. 1921. 

294 Gradnje i popravci, kut. br. 1, br. 1209, 18. 11. 1921. 

295 List Dubrovačke biskupije 8-9 (1923): 66-68. 

296 Gradnje i popravci, kut. br. 1, br. 488/IV, 16. 12. 1921. 

297 Janko Barle, »Nabava novih zvona.« Sveta Cecilija 1 (1922): 13. Preuzeto s portala Stari 
hrvatski časopisi, Nacionalna i sveučilišna knjižnica u Zagrebu, 2009. 

crkve.” 298 Godine 1935, na isti su način, tj. prodajom zlata, nova zvona nastojale 
nabaviti župe Kliševo i Vrućica. Tako se župnik Kliševa, Ivan Raguž, obratio 
Ordinarijatu dopisom 14. kolovoza 1935. godine kojim obavještava da “ponosni 
zvonik sv. Mihajla” nema zvona i da nije sakupljen dostatan iznos za nabavu 
novog zvona. Raguž napominje da se nije uspjelo u sakupljanju novca za novo 
zvono zbog ekonomske krize, ali i nehaja župljana. A kako “sakupljena svota ni 
izdaleka ne dotječe za nabavku zvona primjerenih, harmoničkih zvona,” Ivan 
Raguž moli dopuštenje Ordinarijata da dozvoli prodaju zlata i srebra koji leže u 
crkvenoj blagajni ne bi li se na taj način nabavila sredstva za nabavu potrebnih 
zvona. Na kraju dopisa kliševski je župnik napomenuo da se “većina razumnih 
župljana” slaže s njegovom namjerom. 299 Pet dana kasnije, Ordinarijat je dopisom 
kliševskom župniku dao navijestiti da se slaže s prodajom kako bi se nabavio 
novac za nabavu zvona. Naime, u dopisu od 19. kolovoza iz Ordinarijata su 
pozvali Raguža da popiše predmete namijenjene za prodaju i da odredi njihovu 
cijenu. 300 Traženi popis kliševski je župnik poslao Ordinarijatu 28. kolovoza 1935. 
godine. Iz dopisa se vidi daje za nabavu triju zvona župnik Ivan Raguž namijenio 
prodati “tri zlatna kolarina sa 12 zrna, dvije zlatne kolajne, 11 srebrenih prsnih 
igala, 22 i pol zlatne naušnice, dva medaljona, 31 zlatni prsten razne veličine te 
jedan komadić zlata.” 301 Konačno, 10. rujna 1935. godine Ordinarij at je kliševskom 
župniku dozvolio prodaju. 302 Iste godine, dozvolu za prodaju crkvenog zlata za 
kupnju novih zvona od Ordinarijata je zatražio i župnik Vrućice, Ante Makjanić. 303 

Kako su poslijeratne godine protekle u nabavi novih zvona, mnoge tvrtke 
koje su se bavile lijevanjem i prodajom zvona nastojale su zauzeti što bolju 
poziciju na tržištu, tj. među biskupijama. Tako je Otokar Uhlir predstavio 
Dubrovačkom ordinarijatu proizvode Berndorfske tvornice metala i ljevaonice 
zvona, čiji je bio zastupnik. 304 Vicko Radecky, župnik u Zatonu, dopisom je 
obavijestio Ordinarijat daje i župa Sv. Stjepana krenula u nabavu novih zvona. 
Nadalje, Radecky moli da ga Ordinarijat savjetuje “koja zvona su kvalitetnija 
- splitska ili ljubljanska,” te na kraju pita “dozvoljava li naša državna vlast da 
se zvona uvode iz Italije ako je cjenije.” 305 

Gradnje i popravci , kut. br. 1, br. 1312, 6. 2. 1922. 

Gradnje i popravci , sig. 2, ser. 3, pser. 3-5, kut. br. 2, br. 103/35, 14. 8. 1935. 
Gradnje i popravci , sig. 2, ser. 3, pser. 3-5, kut. br. 2, br. 1191/35, 19. 8. 1935. 
Gradnje i popravci , sig. 2, ser. 3, pser. 3-5, kut. br. 2, br. 107/35, 28. 8. 1935. 
Gradnje i popravci , sig. 2, ser. 3, pser. 3-5, kut. br. 2, br. 1269/35, 10. 9. 1935. 
Gradnje i popravci , sig. 2, ser. 3, pser. 3-5, kut. br. 2, br. 1704, 14. 11. 1935. 
Gradnje i popravci , kut. br. 1, br. 541, 1. 6. 1922. 

Gradnje i popravci , kut. br. 1, br. 1069, 31. 10. 1922. 

JAVNA ZAHVALA 
Gosp. Daciano Colbachini & Figli 

ljevaonica zvona Padova. 

Sa Vaš'h pet zvona, koje ste nam poslali, a naru¬ 
čene su kod Vas preko Dubrovačke Hrvatske Tiskare, 
mi smo sasvim zadovoljni bilo radi solidne i ukusne 
izradbe, te vanjskog oblika, bilo radi harmoničnosti i 
ljepote njihovog glasa. Iz daljine njihov je glas još 
milozvučniji nego li iz blizine, te čovjek zbilja uživa 
kad sluša njihov ugodni glas. Ovim Vam želimo za¬ 
hvaliti, da ste nas nastojali zadovoljiti, pak u znak 
harnosti možemo rado i drugome Vašu tvrdku prepo¬ 
ručiti. Koji kod Vas naruče zvona, siegurno se neće 
pokajati. Uz ponovnu zahvalu bilježimo se 
Crkovlnarstvo crkve Matice sv. Stjepana Prvomuč. 

_ Zaton (kod Gruža) 22/9 1924. _ 

Slika 14. Župljani Zatona izražavaju zadovoljstvo zvonima 
koje je salila ljevaonica Colbachini (Narodna svijest 5 (1924): 5) 

Crkovinarstvo opatske crkve u Korčuli obratilo se Biskupskom ordinarijatu 
u Dubrovniku izvijestivši ga da su dana 30. 12. 1922. na crkvu Sv. Marka 
postavljena nova zvona. 306 Dokument iz opatskog nadžupskog ureda u Korčuli 
donio je vijest o postavljanju novih zvona. U njemu se spominje daje crkva 
matica u Korčuli rekvizicijom izgubila zvona 28. travnja 1917, te da idućih šest 
godina nije imala zvona. Napokon, 1923. godine, naručena su nova zvona kod 
tvornice De Poli iz Venecije, one iste koja je salila rekvirirana zvona. Dana 29. 
prosinca 1923. nova zvona su stigla parobrodarskim društvom Puglia, a idućega 
dana svečano blagoslovljena u zborno-opatskoj crkvi. Najveće od četriju novih 
zvona poklon je kralja Aleksandra I. 307 Da nabave nova zvona, Korčulani su 
se morali i zadužiti. Daje tome tako svjedoči i dopis Ministarstva vera Kraljevine 
Srba, Hrvata i Slovenaca kojim je izvijestilo velikog župana dubrovačke oblasti 
daje ovo ministarstvo odobrilo kredit Crkovinarstvu Zborno Opatske Crkve 
za nabavu novih zvona. 308 Dana 6. studenog 1924. Ordinarijat je uputio dopis 


306 Gradnje i popravci, kut. br. 1, br. 19, 1. 1. 1923. 

307 Gradnje i popravci, kut. br. 1, bez broja, 1. 1. 1924. 

308 Gradnje i popravci, kut. br. 1, br. 1349, 8. 7. 1924. 

Uglednom Crkovinarstvu Zborno-Opatske Crkve u Korčuli , kojim ga obavještava 
daje Ministarstvo vera izdalo nalog Finansijskoj Delegaciji Split za isplatu 
10.000 dinara na ime nabave novih korčulanskih zvona. 309 

U razdoblju od 1923. do 1925. nova zvona nabavljena su za crkve u Orašcu, 
Brgatu, 310 Rožatu, Cavtatu, 311 za katedralu 312 i crkvu dubrovačkog Parca. m 
Kako je obavijestio List Dubrovačke biskupije, još se prethodne, 1924. godine, 
“osnovao odbor gragjana, koji je uzeo sebi za zadaću da sakupi potrebitu svotu 
za obnovu naše zborne crkve sv. Vlaha i za nabavu zvona.” 314 Tadašnja općinska 
vlast financijski je pomogla nabavu novih zvona, te je na sjednici 20. rujna 
1924. prihvaćen zaključak kojim se “upravi zborne crkve sv. Vlaha u Dubrovniku 
udjeljuje jednokratna novčana pripomoć od dinara 8.000 za nabavu zvona i 
ostalih potrepština za napomenutu zbornu crkvu.” 315 Do kraja 1924. godine 
općinski čelnici dodijelili su upravi zborne crkve još 4.000 dinara kao izvanrednu 
pomoć za nabavu zvona i ostalih crkvenih potrepština. 316 Konačno, nova zvona 
su nabavljena i 31. siječnja 1925. godine, u svečanoj povorci s Pila, donesena 
do svečeve crkve. Nova zvona za zbornu crkvu Sv. Vlaha bila su salivena u 
Padovi, u poznatoj tvornici Colbachini. 317 Četiri nova zvona posvetio je 1. 
veljače 1925. dubrovački biskup Josip Marčelić. Narodna Svijest, onodobni 
dubrovački tjedni list, izvijestila je svoje čitateljstvo daje 1. veljače u 10 sati 
održana svečana posveta novih zvona, a na kraju svečanosti topovi i zvonjava 
crkava pozdravili su obavljenu ceremoniju. 318 O svečanom prijenosu i posveti 
ovih zvona obavještava i službeno glasilo Dubrovačke biskupije. 319 

U vrijeme kada su mnoge župe Dubrovačke biskupije nabavljale nova zvona, 
Dubrovačkom se ordinarijatu dopisom obratila Strojna tovarna in livarne. Bila 
je to ljubljanska ljevaonica zvona. 320 Svoju ponudu za livanje novih crkvenih 


309 Gradnje i popravci, kut. br. 1, br. 943, 6. 11. 1924. 

310 List Dubrovačke biskupije 10-11 (1923): 83. 

311 List Dubrovačke biskupije 12 (1923): 95. 

312 List Dubrovačke biskupije 1-2 (1924): 15; Osobnifond Niko Gjivanović, kut. 44, sv. CCCLXIV/5, 
Državni arhiv u Dubrovniku. 

313 List Dubrovačke biskupije 1-2 (1925): 9-10. 

3,4 List Dubrovačke biskupije, 1-2(1924): 16. 

315 Zap. sjed. Opć. Vijeća II, 1924, 541. 

316 Zap. sjed. Opć. Vijeća II, 1924, 563. 

317 Narodna Svijest 4 (1925): 4. 

318 Narodna Svijest 5 (1925): 1. 

319 List Dubrovačke biskupije 1-2 (1925): 9-10. 

320 Gradnje i popravci, kut. br. 1, br. 556, 17. 5. 1923. 

zvona poslala je i subotička livnica željeza, čelika, zvona i metala, LIVNICA 
FERUMD. D. U dopisu poslanom Ordinarijatu 25. travnja 1923. godine, osim 
navedenih uvjeta plaćanja, prijevoza i garancije, iz subotičke tvornice napominju 
i da “poželjni Crkveni blagoslov zvona provodi ovdašnji presvijetli Apostolski 
Vikar.” 321 Na adresu Dubrovačke biskupije iste je godine ponudu za lijevanje 
zvona poslao ljevač zvona G. B. Polli. 322 Ovaj ljevač zvona iz Udina salio je 
1886. godine u susjednoj Kotorskoj biskupiji zvono župne crkve u Prčnju. 323 

Upravo se 1923. godine oglasila Pokraj. Uprava u Splitu, koja je putem Lista 
Dubrovačke biskupije obavijestila svećenstvo da neće izdavati uvjerenja za bescarinski 
uvoz svetačkih kipova, zvona “i t. d. iz inostranstva” i to iz zato da se spomenuti 
predmeti nabavljaju u domaćim tvornicama i da se potakne domaća industrija. 324 
Članak istog sadržaja objavljenje u istom glasilu i prethodne godine. 325 

Dana 22. ožujka 1924. starješina gruškog dominikanskog samostana, otac 
Pijo Maroević, poslao je dopis Presvijetlom i prepoštovanom Biskupskom 
Ordinarijatu kojim ga obavještava da su i u Gružu nabavljena tri nova zvona, 
i to većinom “doprinosima dobrih Gružana”. Nova zvona posvećena su Sv. 
Križu, Sv. Dominiku i Sv. Obitelji. Da se što svečanije proslavi blagoslov novih 
zvona, starješina samostana “stoga najponiznije moli Taj Presvijetli Ordinarijat, 
da bi blagohotno odredio dan i sat kad bi se imala rečena zvona blagosloviti, 
da se pučanstvu može na vrijeme javiti.” 326 

Sredinom trećeg desetljeća 20. stoljeća nastavilo se s isplatama naknade za 
rekvirirana zvona. Tako je 14. srpnja 1924. Župno Crkovinarstvo Viganj molilo 
Biskupsku kuriju da čim prije dostavi naknadu za rekvirirana zvona, koja se 
nalazila u Slavenskoj banci. 327 

Godine 1925. obilježavala se dvjestota obljetnica izgradnje crkve Sv. Ignacija. 
Dubrovački isusovci za tu su prigodu namjeravali prodati dva stara zvona, salivena 
1355. i 1565. godine, koja su im preostala nakon zadnje dvije ratne rekvizicije, 
kako bi podmirili troškove nabave novog zvona. 328 Nakon četiri dana dubrovačkim 
je isusovcima stigao dopis od Konzervatorskog ureda za Dalmaciju. U njemu je 


321 Gradnje i popravci, kut. br. 1, br. 467, 25. 4. 1923. 

322 Gradnje i popravci, kut. br. 1, bez broja, 17. 7. 1923 

323 K. Dočkal, Naša zvona i njihovi lijevaoci: 97. 

324 List Dubrovačke biskupije 6-7 (1923): 50. 

325 List Dubrovačke biskupije 12 (1922): 98. 

326 Gradnje i popravci, kut. br. 1, br. 245, 22. 3. 1924. 

327 Gradnje i popravci, kut. br. 1, br. 993, 14. 7. 1924. 

328 KAS, br. 8, 19. 1. 1925. 

Frane Bulić otklonio mogućnost da se spomenuta zvona prodaju, “jer po načelima 
čuvanja spomenika najbolje da svaki spomenik, dok god je moguće, ostane 
namijenjen svojoj prvotnoj svrsi i da ga se ne otisne iz kraja u kojem je do sad.” 
Nadalje, Bulić je spomenuo daje ipak moguće da se isusovačka zvona “ponude 
za nabavu u kojoj crkvi u samom mjestu, do potrebe i u kojoj crkvi van Dubrovnika, 
u njegovoj okolici ili u Južnoj Dalmaciji, dočim nikako ne bi mogao pristati, da 
se spomenuta zvona prodaju van Dalmacije, pogotovo ne van granica države.” 329 
Upravo se na isusovačkom zvonu iz 1355. godine nalazi natpis najstarijeg poznatog 
dubrovačkog ljevača zvona. Natpis na isusovačkom zvonu glasi: A.D. MCCCLV 
M. VIVENCIVS & VIATOR EI FILIVS MEFECIT. Dakle, prema natpisu, 
Viator, koji je 1370. godine salio zvono na samostanu Male braće, vjerojatno je sin 
Vivencija, ljevača ovog zvona iz 1355.0 Vivenciju, dakle, prvom poznatom dubrovačkom 
ljevaču zvona, ništa više nije poznato. 330 No, monsinjor Kamilo Dočkal u svojoj 
knjizi Naša zvona i njihovi lijevaoci spominje daje 1328. godine magister Viventius 
sa sinom Belom salio zvono za franjevačku crkvu u Zadru. 331 

Biskupski ordinarijat uputio je dopis crkovinarstvima Topolog, Smokvice, 
Trstenika, Vele Luke, Čare i Lastova. Njime obavještava spomenute župe da 
je prestala postojati Hrvatska štedionica kod koje su ove župe uložile novac od 
rekvizicije. Dopisom se navodi da se Hrvatska štedionica pretopila u Slavensku 
banku, koja je preuzela i štednju spomenutih župa. Na kraju dopisa, iz Ordinarijata 
su uputili pitanje župama da “izvole javiti što ćemo sa rečenom svotom.” 332 Na 
prethodni dopis reagirao je župnik Topolog, Niko Unković, koji je od Ordinarijata 
tražio da “izvoli poštom otpremiti svotu primljenu za zvono naših crkava.” 333 
Isto je dopisom od Ordinarijata zatražio župnik Care, Antun Oreb. 334 Obrazac 
dubrovačke filijale Slavenske banke svjedoči da je naknada za rekvirirana 
zvona isplaćena svim župama spomenutima u dopisu od 14. rujna 1925. 335 

Drugoga dana 1926. godine, lastovski župnik Antun Jurica zamolio je 
dubrovački Biskupski ordinarijat da blagoizvoli isplatiti naknadu za rekvirirana 
lastovska zvona. 336 


329 KAS, br. 8/25,23. 1. 1925. 

330 L. Beritić, »Ivan Krstitelj de Tollis«: 49. 

331 K. Dočkal, Naša zvona i njihovi lijevaoci'. 115. 

332 Gradnje i popravci, kut. br. 1, br. 783, 14. 9. 1925. 

333 Gradnje i popravci, kut. br. 1, br. 813, 18. 9. 1925. 

334 Gradnje i popravci, kut. br. 1, br. 1029, 5. 11. 1925. 

335 Gradnje i popravci, kut. br. 1, bez broja, 15. 2. 1926. 

336 Gradnje i popravci, kut. br. 1, br. 108, 2. 1. 1926. 

Godine 1938.-1960. 

Dana 27. prosinca 1938. godine dubrovački biskup Josip Marčelić posvetio 
je dva zvona za franjevačku crkvu u Gradu. “Oba zvona bila su dobavljena od 
firme Lebiš iz Zagreba. Veliko zvono daruje Nj. Veličanstvo Kraljica Marija. 
Drugo zvono, dar je zaslužnih dobročinitelja, a najviše je dao g. Pasko Baburica.” 337 
Ovaj bogati iseljenik već je 1928. godine financirao obnovu dubrovačkog 
renesansnog zvonika, djelomično porušenoga 1906. 338 Člankom »Nova dva 
zvona crkve Male Braće«, List Dubrovačke biskupije popratio je ovaj događaj. 339 

Godine 1956, putem Obavijesti Biskupskog Ordinarijata u Dubrovniku , 
upućen je poziv svim župnim uredima kao i starješinama samostana da Ordinarijatu 
dostave točan popis zvona matica, samostana i kapela cijele Biskupije. 340 

Na uredbu Ordinarijata, dubrovački isusovci poslali su podatke o zvonima 
na crkvi Sv. Ignacija. Prema poslanom dopisu, jasno je da su rekviziciju u 
Prvom svjetskom ratu izbjegla dva zvona - jedno koje ima natpis Santius de 
Regis, Medolanensis fjecit) opus MDLXXV. 44] ijedno iz 1335. godine na kojemu 
je nečitljivi natpis. 342 Osim ova dva zvona, dubrovački isusovci nabavili su 1924. 
godine zvono iz ljevaonice Jakova Cukrova. 343 Podatke o zvonima Ordinarijatu 
je poslao i don Stanko Gatić, župnik župe Gruda. Od mnogih zvona koja se 
nalaze na crkvama na području ove župe, dva su oslobođena rekvizicije. Jedno 
takvo nalazilo se na kapeli Sv. Nikole u Radovčićima za koje je navedeno da 
je “od starine”, a drugo se nalazi na kapeli Gospe od Zdravlja. Ono ima i natpis 
na kojemu stoji: Opus Caspelli anno Dom. 17823 44 Jedno zvono iz župe Vitaljina 
bilo je oslobođeno rekvizicije. Ono je saliveno 1911. godine i posvećeno je Sv. 
Vlahu, a nalazi se na župnoj crkvi Sv. Spasa. 345 Lisački župnik Petar Bokarica 


337 Gradnje i popravci, kut. br. 1, br. 149/39, 20. 1. 1939. 

338 Vinicije B. Lupiš, »O neorenesansnom gradskom zvoniku u Dubrovniku.« Radovi Instituta 
za povijest umjetnosti 24 (2000): 85. 

339 List Dubrovačke biskupije 11-12 (1938): 93. 

340 Obavijesti Biskupskog Ordinarijata u Dubrovniku 2 (1956): 2. 

341 Prema dokumentima Arhiva Dubrovačke biskupije i Konzervatorskog arhiva u Splitu, ovo 
zvono datira se u 1565. godinu (Gradnje i popravci, kut. br. l,br. 8,2. 12. 1915; KAS, br. 8,19.1. 1925). 

342 Prema Lukši Beritiću, zvono je saliveno 1355. godine, a na njemu se nalazi i ime majstora 
o čemu svjedoči i natpis na zvonu: A.D. MCCCLV M. VIVENCIVS & VIATOR EIFILIVS MEFE- 
CIT (L. Beritić, »Ivan Krstitelj de Tollis«: 49). 

343 Gradnje i popravci, kut. br. 1, br. 528/56, 20. 7. 1956. 

344 Gradnje i popravci, kut. br. 1, br. 636/56, 31. 8. 1956. 

345 Gradnje i popravci, kut. br. 1, br. 620/56, 29. 8. 1956. 

u popisuje naveo dva zvona koja nisu rekvirirana u Prvom svjetskom ratu. 
Ono iz 1586. godine nalazi se na kapeli Svih Svetih u Liscu. Drugo zvono 
spašeno rekvizicije nalazi se na kapeli Sv. Duha u Kotezima. Ono je iz 1910. 
godine. Na ovom zvonu je natpis Macks Samassa Wienerneustadt. 346 Ono je 
rad ljubljanskog ljevača zvona s početka 20. stoljeća, čiji su se preci još 1734. 
godine počeli baviti lijevanjem zvona. 347 Iz župnog ureda Majkovi popis zvona 
Ordinarijatu je poslao tamošnji župnik Ante Kržanić. U njemu je navedeno 
jedno zvono sačuvano od rekvizicije. Jakov Cukrov salio gaje u Splitu 1905. 
godine, kada ga je i posvetio biskup Marčelić. Ovo zvono nalazi se na crkvi Sv. 
Trojstva, 348 koja je sagrađena godinu prije salijevanja zvona. 349 Iz župnog ureda 
Banići Ordinarijatu je dostavljen popis zvona, među kojima se nalaze dva koja 
su izbjegla rekviziciju u Prvom svjetskom ratu. Starije zvono nalazi se na crkvi 
Male Gospe u Mravinci. Na njemu je natpis Opus Romani Galba Chiniutini i 
godina 1817. Na župnoj crkvi Sv. Marije Magdalene u Banićima nalazi se zvono 
Jakova Cukrova, koje je saliveno u Splitu 1910. godine. 350 Upravitelj župe 
Smokovljani, Milio Dender, u popisuje naveo dva zvona koja su oslobođena 
rekvizicije. Oba su se nalazila na crkvi Sv. Vida. Starije je bilo saliveno 1562, 
a mlađe 1909. godine. Mlađe zvono je saliveno u Splitu kod Jakova Cukrova. 351 
Prema Popisu zvona iz 1956. godine, u župi Slano nalazilo se sedam zvona 
koja su bila oslobođena ratne rekvizicije. Jedno se nalazilo na crkvi Sv. Vlaha 
u Slanom. Ono je saliveno 1766. u Veneciji. Na zvonu je bio natpis opus Gancian. 
U Banji, na kapeli Anuncijate nalazilo se zvono saliveno 1885. godine. Na 
njemu je stajao natpis Ditta Francesco Ing. De Poli. Na kapeli Sv. Roka u 
Grgurićima nalazilo se zvono iz 1883. godine, koje je saliveno u Splitu u 
ljevaonici Jakova Cukrova ( Ditta Jakov Cukrov). U franjevačkom samostanu 
nalaze se četiri stara zvona. Dva su salivena u 17. stoljeću, tj. 1643. godine, a 
druga dva u 18. stoljeću, tj. 1726. Na sva četiri stoji natpis Ditta Anton De 
Pollis. 352 U župi Sv. Antuna Opata u Malom Stonu nalazila su se četiri zvona 
koja su oslobođena rekvizicije. Najstarije među njima, ono iz 1470. godine, 
nalazilo se na župnoj crkvi Sv. Antuna Opata. Ostala sačuvana zvona bila su 
salivena neposredno prije početka Prvog svjetskog rata i sva kod Jakova Cukrova 


346 Gradnje i popravci, kut. br. 1, br. 549/56, 10. 7. 1956. 

347 K. Dočkal, Naša zvona i njihovi lijevaoci: 103. 

348 Gradnje i popravci, kut. br. 1, br. 547/56, 25. 7. 1956. 

349 1. Simić, Sematizam dubrovačke biskupije: 79. 

350 Gradnje i popravci, kut. br. 1, br. 484/56, 10. 7. 1956. 

351 Gradnje i popravci, kut. br. 1, br. 570/56, 3. 7. 1956. 

352 Gradnje i popravci, kut. br. 1, br. 382/56, 20. 6. 1956. 

u Splitu. Godine 1912. salivena su zvona na kapeli Srca Isusova i crkvi Sv. 
Vida, dok je 1910. saliveno zvono na crkvi BI. Gospe. 353 Među podacima o 
zvonima koje je Ordinarijatu poslao župnik Čilipa, Luka Antunović, nalazilo 
se ijedno zvono koje je bilo oslobođeno rekvizicije. Ono se nalazilo na crkvi 
Sv. Nikole u Čilipima, a saliveno je 1898. godine kod Jakova Cukrova u Splitu. 354 
Iz Podataka o zvonima župe Ponikve jasno je da su u toj župi nakon ratne 
rekvizicije ostala sačuvana četiri zvona. Tri su se nalazila na crkvi Sv. Ivana 
Krstitelja u Sparagovićima. Salivena su u Veneciji i na njima su stajale godine: 
MDCLVIII, MDXCVIII, MDC. Osim godine nastanka, na zvonima stoji i sljedeći 
natpis: Opus Aut. Depolis. U Boljenovićima se nalazi četvrto zvono ove župe 
koje je izlučeno od rekvizicije. Ono je na kapeli Sv. Petra i Pavla. Župnik Ponikava, 
Mirko Tajalić, naveo je daje ovo “staro zvono bez oznake.” Za pretpostaviti je 
daje ovo zvono spašeno od rekvizicije upravo zbog svoje navodne starosti. 355 
Don Frano Vučetić, lopudski župnik, poslao je dopis Biskupskom ordinarijatu 
kojim ga obavještava o zvonima u župi Gospe od Šunja. Prema Vučetićevu 
popisu, na crkvi Gospe od Šunja nalazila su se tri zvona: srednje, s natpisom 
OPUS IOANNISETBAPTISTE DETONISMDXVIII, veliko, s natpisom OPUS 
PETRIIOANIS, MDXCVII, i malo, s natpisom OPUS IACOBIDE CALDERA 
MDXCVI. Na zvoniku crkve Sv. Marije od Špiljice nalazila su se također tri 
zvona. Veliko zvono imalo je natpis OPUS PETRI IOANNIS. MDXX11U. Na 
srednjem zvonu stajala je godina MDXXVIII, a na malome je stajao natpis 
OPUS IACOBI DE CALDERA te godina MDXCVI Kao što je vidljivo, na dva 
spomenuta lopudska zvona nalazi se natpis OPUS IACOBI DE CALDERA. 
Prema Dočkalu, radi se o Jacobusu Calderari, mletačkome ljevaču zvona s 
početka 17. stoljeća. Kako Dočkal kaže, “od njega potječe zvono na zvoniku 
župne crkve Uznesenja BI. Dj. Marije na nebo u gradu Rabu iz 1601. g.” Na 
zvoniku crkve Sv. Nikole nalazi se zvono s natpisom REX VINCITIN PAČE 
DE UTERO HOMO FACTUS EST OPUS IOANNES BAPTISTA DETONIS 
VENETIS MDXCII. Župnik Vučetić napominje da se u crkvenoj muzejskoj 
zbirci nalaze još tri zvona: zvono iz kapele Sv. Ivana s Ivanjbrda, na kojem su 
god i na MDLXXX i grb s dvije slike, zvono s crkve Presvetog Trojstva sa natpisom 
SANTUS DE REGIS FA // T OPUS MDLXXVIII i zvono sa natpisom OPUS 
FRANC LAGUS MDLXXIXI 56 U raduje već spomenuto ovo zadnje zvono. 


353 Gradnje i popravci, kut. br. 1, br. 393/56, 22. 6. 1956. 

354 Gradnje i popravci, kut. br. 1, br. 416/56, 18. 6. 1956. 

355 Gradnje i popravci, kut. br. 1, br. 427/56, 30. 6. 1956. 

356 Gradnje i popravci, kut. br. 1, br. 461/56, 30. 5. 1956. 

Ono predstavlja najstarije sačuvano zvono Frana Antice Lastovca. Nalazilo se 
na crkvi koja je bila u vlasništvu Miha Pracata. 357 

Na poziv iz Obavijesti , cavtatski župnik Mato Bogišić poslao je Ordinarijatu 
popis zvona župe Sv. Nikole. Od popisanih zvona dva su bila oslobođena rekvizicije. 
Jedno se nalazilo na župnoj crkvi Sv. Nikole. Ono je 1900. godine saliveno u 
ljevaonici Jakova Cukrova u Splitu. Zvono na kapeli Gospe od Pompeja saliveno 
je 1902. godine. 358 U Govedarima se na crkvi Velike Gospe nalazi zvono saliveno 
1803. Malo zvono ove crkve nalazi se na kapeli Sv. Petra u Blatu, dok je treće 
zvono, s crkve u Govedarima, rekvirirano u Prvom svjetskom ratu. 359 Župnik 
Bogomir Babić obavijestio je Ordinarijat daje na crkvi Sv. Vlaha u Babinom 
Polju postojalo zvono iz 1803. godine, koje je uništeno eksplozivom. 360 Osim 
ovih zvona, koja su zabilježena u izvorima Arhiva Dubrovačke biskupije, iz 
literature je poznato još nekoliko zvona koja su spašena rekvizicije. Jedno takvo 
zvono već je prije spomenuto, a nalazi se na crkvi Gospe Karmelske u Pijavičinu. 
Također, na crkvi Sv. Antuna u Trsteniku postoji zvono iz prve polovice 19. 
stoljeća. Na njemu je natpis: 


OPUS 

ALLEXANDRI 
ET FRATRUM 
DE POLLI 
VENETAE 
ANNO DOMINI 
MDCCXXXIX 361 

Korčulanska crkva Sv. Justine posjeduje zvono koje je 1903. godine salila 
ljevaonica Cukrov. Kapela Sv. Luke također posjeduje zvono koje je saliveno 
prije Prvog svjetskog rata. Ono je rad ljevaonice De Poli, a saliveno je 1899. 
godine. 362 


357 S. Szymanski, »O Lastovcima lijevačima zvona i topova u Poljskoj«: 121. 

358 Gradnje i popravci, kut. br. 1, br. 375, 12. 6. 1956. 

359 Gradnje i popravci, kut. br. 1, br. 381/56, 20. 6. 1956. 

360 Gradnje i popravci, kut. br. 1, bez broja, 20. 6. 1956. 

361 C. Fisković, »Nekoliko starih zvona dalmatinskih crkava«: 122. 

362 Damir Tulić, »Zvona korčulanskih crkava.« Godišnjak grada Korčule 9 (2004): 121-122. 

Zaključak 

Teško ratno stanje posljednjih godina života Austro-Ugarske Monarhije osjetila 
je i Katolička crkva. Naime, u razdoblju Prvog svjetskog rata dvojna Monarhija 
izvršila je dvije rekvizicije crkvenih zvona. Prinudno oduzimanje crkvenih zvona 
za ratne svrhe vršeno je zato što je bronca, najprikladnija kovina za izradu 
topova, ujedno i materijal od kojeg su izrađivana zvona. Članovi konzervatorskih 
ureda bili su zaduženi za nadzor rekvizicije crkvenih zvona na području Trojednice. 
Na području hrvatskih zemalja pod Krunom Svetog Stjepana postojalo je osam 
sabirališta u kojima su zvona ležala spremna da budu odvezena u tvornice, 
gdje su se trebala pretaliti u topove. Prema Buliću, Vojno zapovjedništvo iz 
Mostara uzelo je 1.500 zvona iz Dalmacije. 

Dokumentacija o rekvizicijama zvona Dubrovačke biskupije pohranjena je 
u Arhivu Dubrovačke biskupije i arhivu Konzervatorskog ureda u Splitu. List 
Dubrovačke biskupije i Prava Crvena Hrvatska, dubrovački listovi koji su izlazili 
u vrijeme Prvog svjetskog rata, također svjedoče o prinudnom oduzimanju 
zvona Dubrovačke biskupije za ratne svrhe. 

U Arhivu Dubrovačke biskupije sačuvan je dopis Dalmatinskog namjesništva 
namijenjen Biskupskom ordinarijatu u Dubrovniku. Datiranje 31. svibnja 1915. 
godine. Najstariji je to dokument vezan uz problematiku ratne rekvizicije crkvenih 
zvona na području Dubrovačke biskupije. Tim dokumentom Namjesništvo je 
upozorilo Ordinarijat da ubrza akciju sabiranja kovina za ratne svrhe. Ujedno, 
namjesnik Attems je obavijestio Ordinarijat da u Biskupiji veći broj crkava ima 
zvona koja su suvišna u svakodnevnoj službi, te bi se mogla besplatno ustupiti 
vojnoj upravi. Korespondencija vezana za prvu ratnu rekviziciju između Dubrovačkog 
ordinarijata i vojnih vlasti Austro-Ugarske trajala je od svibnja 1915. do travnja 
1917. godine. U tom se razdoblju o istoj temi vodila korespondencija između 
Ordinarijata i župa Dubrovačke biskupije. 

Namjesništvo je prvo planiralo da crkvene vlasti suvišna crkvena zvona 
besplatno ustupe vojnoj upravi. No, 15. listopada 1915. namjesnik Attems uputio 
je dopis Biskupskom ordinarijatu u Dubrovniku, kojim ga obavještava da će 
se zbog izvanredne i hitne potrebe vojne uprave skinuti sa zvonika crkava i 
rastaliti u topove sva zvona, osim onih koja su prijeko potrebna za interese 
bogoštovlja, te onih koja imaju spomeničku vrijednost. Nadalje, namjesnik navodi 
da će sve troškove skidanja i prijevoza zvona vojna uprava preuzeti na sebe. 
Da spriječi daljnje žrtvovanje građanstva, Attems je najavio da će vojna uprava 


Đ. Sjekavica, Rekvizicije zvona u Prvom svjetskom ratu na području Dubrovačke biskupije 607 


isplaćivati naknadu za oduzeta zvona, i to prema načelu koje se tek treba 
utvrditi, no on pretpostavlja da će se novac isplaćivati prema težini. Ovim 
dopisom Ordinarijat je obaviješten da pozove sve župe u Biskupiji da upotrebom 
obrasca I (slika 15), koji se nalazio u privitku dopisa, daju detaljne podatke o 
zvonima u pojedinoj župi. Na temelju prikupljenih podataka Ordinarijat bi trebao 
sastaviti popis zvona za čitavu Biskupiju. U obrazac II (slika 16), kojim će se 
služiti Ordinarijat, treba uvrstiti i zvona koja ne bi bila predmetom rekvizicije. 
U zadnjem dopisu 1915. godine, Namjesništvo je obavijestilo Ordinarijat da 
vojna uprava za ratne svrhe svakako mora imati na raspolaganju najmanje 2/3 
ukupne težine zvona u Biskupiji. Također, Ordinarijatu je rečeno da, u suradnji 
s upraviteljem pokrajinskog konzervatorskog ureda u Splitu, treba iz rekvizicije 
isključiti zvona koja imaju povijesnu i umjetničku vrijednost. Upravo je splitski 
konzervator don Frane Bulić imao veliku ulogu u određivanju koja su zvona 
Dubrovačke biskupije trebala biti oslobođena rekvizicije. U raduje donesen 
popis zvona koja je don Frane Bulić, prema obrascu I (. Iskazu zvona), odredio 
da ih treba sačuvati ili eventualno treba sačuvati. Od kasnog srednjeg vijeka 
do 19. stoljeća na nekolicini zvona zabilježeni su njihovi ljevači, među kojima 
se ističe Ivan Krstitelj Rabljanin. Neka zvona nisu zabilježena Iskazom zvona, 
ali su poznata iz literature. 

Kako je svoje čitateljstvo obavijestila Prava Crvena Hrvatska, “sa skidanjem 
odregjenih zvona u našem gradu” započelo se u posljednjem tjednu travnja 
1917. Rekvizicija nije bila dovršena, kad je od Državnog ureda za spomenike 
iz Beča stigla vijest da će se kroz najkraće vrijeme provesti druga, stroža, na 
temelju koje će se isključiti samo ona zvona koja će Pokrajinski Konservatorijalni 
Ured označiti kao vrijedna da se sačuvaju. Ova naredba izašla je u Listu državnih 
zakona 22. svibnja 1917. Naknada za oduzeta zvona iznosila je četiri krune po 
kilogramu. 

Lipanj 1917. godine protekao je u pripremi provedbe druge rekvizicije. Da 
se ona što uspješnije obavi, Pokrajinski konzervatorski ured za Dalmaciju 
poslao je dopis svim župnim uredima u Pokrajini. Njime su župni uredi obaviješteni 
o odluci austro-ugarskih vlasti od 22. svibnja iste godine, kojom je određeno 
da će se provesti druga rekvizicija. Bulić, pokrajinski konzervator, ovim je 
dopisom obavijestio sve župne urede u Pokrajini da najkasnije do 15. lipnja 
1917. trebaju predati točan popis zvona kako bi se odredilo koja će od njih biti 
izlučena iz druge rekvizicije. Nadalje, Bulić objašnjava da popisi zvona predani 
prilikom izvršenja prve rekvizicije nisu bili posve točni i potpuni da bi se na 
temelju njih moglo osloboditi zvona od druge rekvizicije. Do kraja 1917. godine 

župe Dubrovačke biskupije poslale su popise sa zvonima koja su sačuvana od 
prve rekvizicije. 

U prvim poslijeratnim mjesecima nametnulo se pitanje isplate naknade za 
rekvirirana zvona. Bila je to glavna tema poslijeratne korespondencije vezane 
za ratnu rekviziciju između Ordinarijata i dubrovačkih župa. Ista problematika 
dominirala je i u korespondenciji vezanoj za ratnu rekviziciju i iduće, 1919. godine. 
U međuraću je počela nabava novih zvona za crkve širom Dubrovačke biskupije. 

Godine 1956, putem Obavijesti Biskupskog Ordinarijata u Dubrovniku 
upućen je poziv svim župnim uredima i starješinama samostana da Ordinarijatu 
dostave točan popis zvona matica, samostana i kapela u cijeloj Biskupiji. Iako 
nije sačuvana cjelovita dokumentacija, iz sačuvanih dopisa koje su župni uredi 
uputili Ordinarijatu vidljivo je daje, unatoč dvjema ratnim rekvizicijama, dio 
zvona spašen, tj. nije pretvoren u topove za ratne operacije Austro-Ugarske u 
Prvom svjetskom ratu. 

Slika 16. Obrazac II 

THE REQUISITION OF BELLS IN THE DUBROVNIK 
BISHOPRIC IN THE FIRST WORLD WAR 

DIVO SJEKAVICA 


Summary 

In the course of the First World War, the Austro-Hungarian Monarchy twice 
requisitioned the church bells of the Dubrovnik bishopric because the material 
from which they were made, bronze, proved to be the best metal for casting 
cannons. The correspondence related to the first war requisition between the 
military authorities of the Austro-Hungarian Monarchy and the Dubrovnik 
Bishopric Ordinariate along with the parishes of the Dubrovnik bishopric lasted 
from May 1915 to April 1917. In a letter of 15 October 1915, military governor 
Attems informed the Bishopric Ordinariate in Dubrovnik that ali the church 
bells would be taken down from the belfries and recast into cannons except 
those necessary for religious Service and those of monumental value. On the 
basis of the information gathered from the parishes, the Ordinariate was to 
make a list of ali the bells throughout the bishopric, including the ones not 
subject to requisition. The paper affords a list of the bells that don Frane Bulić, 
the conservator in charge, marked as those to be preserved or worthy of 
preservation, adding the ones known from literature. 

The requisition of bells started in the last week of April 1917. However, in 
May the bishopric was officially informed that another, an even stricter requisition 
would be carried out, on the basis of which only the bells marked as valuable 
by the Pokrajinski Konservatorijalni Ured (Regional Conservation Office) 
would be exempt. Although the list of the church and chapel bells of 1956 has 
not survived in full, the sources confirm that some of the bells were not recast 
into the cannons of the Austro-Hungarian army in World War I despite the 
undertaken war requisitions. 

